text:
其實上年已經開始整,當時都完全無諗過失敗呢兩個字,皆因個 coffee mousse 其實係再之前已經整過嘅榛子咖啡慕斯,嗰次都係一整已經成功,完全無失誤,點知到整呢個蛋糕時,硬係唔係好成形,我知道應該係喺凝固方面出問題,於是隔無耐再整多次,呢次醒喇,將魚膠粉用量加倍,肯定無衰啦,最多最係個 texture 比較實淨啫,點知情況都係一樣!後尾做 "賽後檢討",搵吓究竟係咩出事,但諗咗好耐,材料份量跟步驟都完全正確,都真係唔知發生咩事,點知諗吓諗吓,醒起放雪櫃嗰包應該唔係魚膠粉,而係用剩咗嘅啫喱粉嚟㗎!!! 因為無用太耐,老人癡呆太嚴重嘅我,完全唔記得咗!
之後已經係冬天,所以我無再整,直到近排熱氣開始熱,我又諗番起佢,因為其實個 mousse base 真係好食,星期五嗰日又試嚟過,今次肯定係用魚膠粉,唔會再衰喇啩,點知自己又多多事幹,成日都諗住用 Italian meringue 比用 French meringue 消毒效果好好多,食得放心啲,所以今次就煮熱糖漿去整 meringue,但係可能因為無打 cream 太耐,個 cream 打得唔太好,望落好似有少少打過龍,不過情況唔係太嚴重,所以照樣繼續做,到加入 meringue 時果然出事,即刻油水分離,攪到成盆 mousse 變成豆腐花咁樣,睇見都唔開胃,即係倒哂落坑渠,重新再做一次!因為我一向都好怕浪費食材嘛,所以呢次好小心咁去做每個步驟,meringue 整得好綿密,咖啡蛋黃漿混合魚膠粉溶液又超順滑,無起粒,cream 又打得啱啱好,諗住呢次掂硬啦,點知一加入 meringue 都係油水分離,天呀!!! 唉咗一聲,唞咗一啖大氣之後,無奈又係請坑渠 "品嘗"!!
到星期五放工返到嚟,心心不忿,都係再整多次,畢竟個餅底同海綿蛋糕已經整好咗,唔通你叫我就咁食咗佢咩!今次真係唔好攪咁多嘢喇,老老實實跟足 Margaret 個方法做罷,我唔想再倒嘢喇,新開一盒 cream 已經倒咗
材料:
低筋麵粉
可可粉
雞蛋 1 隻
糖
橄欖油
- 加入粉類,用膠刮輕手將所有材料拌勻.
- 先勺起少部份麵糊與橄欖油混合,再倒回麵糊內拌勻.
- 將麵糊倒入已墊牛油紙嘅模內,於枱面輕敲數下釋出較大氣泡.
- 放入已預熱至
- 出爐後立即倒扣攤凍,之後將牛油紙撕去,圓形底紙放回模內.
- 將蛋糕外圍切走約 5 毫米闊,表面切平,備用.
材料:
橄欖油
- 餅碎倒入碗內,加油均勻混合.
- 將餅碎平均鋪於模內,然後用匙羹背輕輕壓實.
- 放入冰格雪至硬身.
咖啡慕斯
雞蛋 1 隻
糖
魚膠粉 1/2 茶匙
熱水 2 茶匙
咖啡粉 1 茶匙
咖啡酒 1 茶匙
咖啡濃縮液 1 茶匙
淡忌廉
溶解.
- 咖啡粉加 1 茶匙熱水溶解,再混合咖啡酒及咖啡濃縮液.
- 蛋白用電動打蛋器打至起泡,之後將糖分 3 次加入,並座熱水打成 6 成企身蛋白霜.
- 蛋黃加入咖啡溶液混合物內,座熱水打至顏色轉淡及企身.
- 將魚膠溶液倒入咖啡蛋黃漿內,拌勻之後繼續座熱水保溫.
- 淡忌廉打至 6 成企身後,與咖啡蛋黃漿混合,然後再將蛋白霜分次拌入成咖啡慕斯.
蛋糕咖啡液
材料:
咖啡粉 1/2 茶匙
熱水 1/2 茶匙
咖啡酒 少許
- 咖啡粉用熱水溶解後再與咖啡酒混合即成
組合
- 將蛋糕咖啡液逐少掃上蛋糕表面,然後將蛋糕放上餅底上.
- 倒入咖啡慕斯,之後將蛋糕模於枱上輕敲,釋出較大氣泡.
- 放入冰格雪約 6 個鐘至完全硬身.
- 拎出慕斯,用風筒或火槍於蛋糕模周圍略為加熱,然後脫模.
- 將慕斯蛋糕放回雪櫃內,解凍至可用刀切開即可.
以上材料份量可做直徑
- 咖啡濃縮液做法見《自製咖啡濃縮液》.
- 蛋白霜打好之後,可先放入雪櫃保持冷凍,保持穩定性,避免消泡出水.
- 蛋糕表面掃上蛋糕咖啡液,能令蛋糕保持濕潤.


c: text/html

text:
2016年3月6日星期日
烤焗茄子 Aubergine al Forno
Facebook add 咗 Jamie Oliver 個專頁,原來佢都整好多 vegetarian recipes.呢個 Aubergine al forno 食譜一睇就已經覺得好吸引,而且材料又好簡單,不過有少部份食材我手上無,所以改用其他材料代替.
整呢個烤焗茄子唔單只簡單,又唔使開鑊,最啱好夜先放工返到屋企時整,唔怕炒鑊聲音嘈到隔離上下左右.最正係灑面啲麵包糠料,有香又脆!
2016年2月15日星期一
健脾番茄小米粥
如果頭腦清晰兼無老人癡呆的話,咁你都應該會知道我家有個習慣,就係人日唔知點解會煲粥煎糕食!?雖然唔多明白點解會咁做,但我依舊年年照做,因為想將媽咪所做嘅嘢一路 keep 落去.
呢個粥係之前睇電視嚴浩導演其中一條方,係一個健脾開胃養生粥,當時我只係抄低咗材料,無記低點整,所以我都係純粹用自己個方法去煲咋!導演條方原本係有落到瘦肉,但我就無喇,只係用香菇粉提味,我仲加埋原片燕麥一齊煲㖭.
2016年2月14日星期日
泡菜蘿蔔海帶湯
早幾日煮咗個韓式泡菜湯,因為新正頭買餸唔方便,所以最好就係用啲屋企本身已有儲備嘅食材,加上依家買菜貴都阿媽都唔認得,買白蘿蔔就最啱,又平又合時,正所謂冬食蘿蔔夏食薑,中醫角度天冷食白蘿蔔對健康有益㖭!加幾隻韓國生蠔,夠哂美味喇!!
原本一心係買豆腐整嘅,不過初三嗰日街市好多檔口都未開,而且我教完琴都已經夜,有開檔嘅豆腐檔都已經買哂,咁就唯有改用初一煮南乳齋用剩嗰棵津菜代替啦!
2016年2月12日星期五
物盡其用
整雪芳蛋糕因為要用多額外一隻蛋白,但我又唔想開多隻蛋,所以我習慣係解凍冷宮嘅蛋白加落去,但因為無整得耐,完全無咗呢回事,所以唯有迫住開多隻蛋!
夾硬開多隻蛋,自然就多咗個蛋黃出嚟,所以就連埋班蘭汁撇出嚟嘅水整咗 pancake;用剩嘅椰漿同整烤雞沙律剩低落嚟嘅金不換就用嚟燜南瓜,一啲都唔浪費㗎!
烤雞三角豆沙律伴檸檬芥末醬
往年媽咪喺度時,大年初一就一定食齋,年初二就會食番肉,印象中好似會有雞,海參,間中會有 zaak6 年嘅煎釀鯪魚.但係依家自己煮就好少會煮肉喇,前幾日初二貪得意又食肉開年,不過都係簡單一件雞扒啫!
呢個沙律其實係好耐之前睇 Gordon Ramsay 個節目度學番嚟,不過就自己改咗少少嘢,因為原本某啲食材唔易買得到呀!
老表的新年禮物
新春班蘭雪芳
其實我自己一向都唔太 buy 雪芳蛋糕,因為覺得太軟身,太濕潤,唔係我杯茶,我始終都係比較鍾意磅蛋糕同 muffin 個 texture,但唔知點解次次整嚫班蘭雪芳蛋糕,啲人都係極之欣賞同讚賞!咁重好,一來易整,二來輕身好多,拎出街都唔使咁重.
所以今年就整嚟拎去老表家團拜.
2016年2月8日星期一
猴年新春
2016年2月7日星期日
老友的新年禮物
聽日就係農曆大年初一,我諗家家戶戶都會好忙,忙住攪呢樣攪嗰樣,又要忙煮餐團年飯.我自己今年就相對無咁多嘢迫埋一,兩日內做,因為今年多時間量地同拍烏蠅,所以可以將啲嘢分開好幾日去預備,而且又唔使團年,又唔使 "年廿八",噚晚收工返到屋企攪掂哂就浸定少少初一煮齋要準備嘅材料,今日全部洗乾淨哂,聽朝就變相無咁多嘢要做,應該趕得切午時前上供.除此之外,今日仲整定個蛋糕聽日帶過去老表家團拜.
今年收到兩位老友 Louisa 同 Ernest 媽咪送嘅新年禮物,全部都係 Louisa 間烘焙學校嘅出品.
2016年2月2日星期二
天文數字
見雪櫃仲有啲秋葵同 1/4 個洋蔥喺度,諗住買包四季豆返嚟炒埋一碟,點知貴到唔捨得買,差唔多貴一倍咁滯!其他蔬菜都要起碼二,三十蚊斤,問勻哂成個菜檔所有蔬菜嘅價錢咁滯,都真係幾得人驚,簡直係天文數字,無樣買得落手,好彩同個菜檔阿姐熟,如果唔係問完哂都唔買的話肯定俾佢 bing2 鑊甘兼粗口問候!!
訂閱: 文章 (Atom)

robotstxt: allowed

filter: keep


text:
平時習慣咗逢星期三就會煲湯,一次煲埋兩餐飲,慳功夫,慳柴火之餘,仲易啲買料 o添!若果只係煲一餐飲,買兩個人嘅材料份量,真係可能只需好少就夠,分分鐘人哋嫌你買得少,唔賣俾你之餘,仲可能會俾啲街市佬 "問候"!
不過今日就無煲到湯,事關平時我會將飲剩嘅湯原個真空煲內鍋放入雪櫃,都幾嘥位 o架,不過方便第二餐煲番熱嚟飲嘛!但係因為之前接咗 order,要今個禮拜六交個蛋糕俾人,未交貨之前,雪櫃一定要騰出空位嚟放蛋糕,所以今日唔煲湯喇.
之前睇過《蘇 Good》同《為食總司令》,阿蘇同熾哥都有喺節目度介紹過羅漢果茶,話呢個羅漢果茶對身體非常之有益,而且可以平時當水飲都得,煲完之後唔駛一定要好似湯咁煲番熱嚟飲.咁就啱喇,咁飲剩果啲搵個壺裝起佢就攪掂,唔駛霸雪櫃位置,就算要放入雪櫃,放喺雪櫃門邊個架就攪掂,fit 哂!
材料:
羅漢果 1 個
甘草 5 片
南北杏 40 克
水 2 公升
以上材料份量可煲 7 - 8 杯.
食譜嚟自鄭慧芳,胡玉玲嘅《香港人氣甜品》.
- 羅漢果洗乾淨後,連殼切碎;南北杏同甘草浸水,洗淨備用.
- 將所有材料凍水落煲,煲滾之後轉中慢火繼續煲多 20 分鐘.
- 熄火後原封不動,焗多 40 分鐘就可以飲用.
Notes:
- 揀羅漢果時,最好揀啲拋落枱面上有回彈力,同埋搖動果身時要無響聲.
- 細嘅羅漢果可一次用兩個.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
2016年7月31日星期日
意式青醬 Homemade Pesto
一直以嚟我都以為 pesto 就只係得一種配方,後尾先發覺原來只係一個統稱,凡係用綠色香草整嘅醬料都係叫做 pesto,所以選用嘅食材係可以好隨意咁依自己口味而選取.
街外現成 pesto 我就一定食唔到喇,因為基本上都一定會有 parmesan cheese,所以又係嗰句,真係想食的話,咪唯有自己整囉!
2016年7月24日星期日
惠州梅菜
上次素友 Alice 過嚟學做阿茂時,專登送我一包惠州梅菜,惠州嘅梅菜就夠哂出名,真係要多謝呢位朋友嘅心意!
沙律
2016年7月20日星期三
德國黑麥汁
2016年7月19日星期二
芋圓
噚晚原本只係諗住煲芋頭番薯糖水,但諗諗吓又想整埋湯丸,因為好耐無食,心思思好想食到黏黏糯糯嘅湯丸.入到廚房,望吓望吓個芋頭,又突然間諗起早前上網睇到好幾個芋圓食譜,咁擇日不如撞日,反正都買咗芋頭,就整芋圓啦!
2016年7月17日星期日
輪到自己喇!!
2016年7月15日星期五
素友學做阿茂
2016年7月11日星期一
心意
前幾日收到 ex 個 whatsapp,話買咗份 XX 禮物俾我,問我幾時得閒喺屋企,佢拎上嚟俾我.咦,我咪已經同身邊所有人講好咗,呢日唔好再對我有任何動作,亦唔好旨意我會對你哋有咩表示,唔通到佢老人癡呆!?
之後我哋傾咗一輪偈,佢離開時同我講,叫我自己多啲聽吓音樂啦!呢一刻我終於明白點解佢今年又突然重提呢一日,仲送禮物俾我,原來係別有用心,希望我可以聽多啲音樂舒緩情緒,早日康復.
2016年7月10日星期日
素蛋黃醬 Vegetarian Mayonnaise
一直都好想整呢個素蛋黃醬,因為食齋日都可以食嘛,但可惜唔係懶蟲上身,就係情緒唔好,無心情做多餘嘢!!趁今日比較得閒,又係食齋日,的起心肝整吧!
其實用盒裝豆腐整就比較乾手淨腳,一開即用都得,但我自己就唔多鍾意,因為得個滑字,完全無豆香味,所以無論係煮餸定係整西點,甜品,我都係會揀番豆腐檔賣嘅豆腐.
2016年7月7日星期四
泰國手信
其實我一直都唔多朋友,因為我一向都好揀擇,好小心,宗旨係寧缺莫濫,重質不重量,好嘅話一個已經好足夠!尤其係當知道自己原來係有病之後,就更加懂得點去選擇人溝通,溝通唔到嘅,避得就避,以免影響自己,要學識自保!
我依家嘅朋友,大部份都係由學生或學生家長關係開始,大家相處耐咗,溝通得到之餘又能夠彼此了解及關心的話,大家就會變為好朋友.之前收到嗰份驚喜加感動嘅禮物,送俾我嘅人就係由學生變成好友;今次送俾我呢份手信嘅人,就係由學生家長變成好朋友,佢每次去旅行都必定會買一份手信送俾我,真係好有我心!而呢位好友本身係一位護士,由我媽咪當年發病,到今時今日自己有事,佢都有俾到我合適意見同幫到我好大忙呢,真心要感激呢位好朋友!!
訂閱: 文章 (Atom)


text:
點知跟我地張單既Karen打電話比我
話佢病左
可唔可以改第二日
心諗如果Karen真係病左
都冇心機同冇體力幫我媽咪選衫喇
所以最後就改左尋日先上去睇衫喇
我發覺我既決定真係一d都冇錯
Karen好好人
一見到我地就話好多謝上次幫忙
令到佢可以早d反屋企休息
顯卓真係好多媽咪奶奶款既衫
但我媽咪比較'潮'
大路媽咪款
佢睇左好耐都冇一件睇得上眼
仲話d款好老土咁話...
Karen問我媽咪大約想要d咩款
又幫我媽咪度身
我媽咪比較肥
心諗所選擇既都應該比較少款
我媽咪仲要一件都睇唔上眼喎
不過Karen好快手係倉到攞左兩件較新款既晚裝
兩件都好靚
一試上身就連我媽咪都好鍾意
真係不得不讚Karen既服務態度
細心得來不知氹得我媽咪幾鬼開心
又教佢當日應該點著
又讚我媽咪好後生
嘩~勁呀
因為Karen選中我媽咪心目中既款
所以只係試第二件時
媽咪心中已有數了
金色高貴晚裝
話說著左出來準備比我影相時
本身係隔離有對新人
又係選衫既媽媽OR奶奶
都異口同聲話我媽咪著得好靚
件衫好高貴
所以大家見到張相時咪牙唔見眼囉
最初都好擔心我媽咪會選唔到衫
點知咁順利
最緊要我媽咪仲要咁開心
下次就到要陪未來奶奶選衫喇
不過顯卓真係超好生意
一book都要book到半個月後了


text:
V姐既婚禮係09年既29號
都係我09年最後既一餐
真係好..趕得切係下年派利事
我又多一封了
但係個日因為大家都太忙太頹了
所以個日阿JOE黎問我地去唔去觀禮時..我地都O哂嘴
之後經過我地一番秘密討論之後..知道D時間係要還家
就決定係我地TEAM派一位同事去就夠
就係SHIRELY
之後老闊又叫埋LEO同ELLEN姐去
leo仲俾老闊"寵幸" tim
不枉係阿joe既lion
個日我地5點半就出發去
點知..等左好耐都無車
佢地就話係我"陀衰家"
去到發覺個場地好靚呀
reception
入到去見到簽名原來唔係簽係一本簿到..係係一張好大既poster到
我見到O哂嘴
我即刻問係我隔離既GARY:「佢地放係邊呀..咁大張..」
GARY:「掛係牆到咪得囉!」
我就話:「咁佢地點搬入屋呀?」
之後GARY忍唔到話:「可以捲埋家..」
:「OH..I SEE..」
GARY佢仲要同我講:「簽去V姐塊面到代表你十分尊重佢地」
勁白痴囉..當我無腦家?
你地搵唔搵到我個簽名..搵到話你叻
其實係右下角
一班同事d名迫埋迫埋
相簿..但所有相都睇過..
房外條走廊..有位俾人坐..仲有好多糖食
我梗係唔執輸拎左好多..因為d糖係貴格糖黎家 ...但個時都食左好多
宴會廰
我地張枱
岩岩去到因為太早
佢地衝哂去打牌
我因為唔識
只可以係後面睇
雖然想返去坐..但佢地全部係個間房到
一個人去宴會廳到坐好似好lonely
所以我都係企係佢地後面睇佢地玩算LA
同埋好飲恨呀
V姐結婚前不斷千叮萬囑我要食到好好味同好貴既cake
我居然有負佢所託
因為派cake個位太隱蔽了..我居然行去時miss左
到BA BA叫我去食時已經無哂啦
幾唔開心
我個時即刻食返2件無咁好食既結婚蛋糕補數
條氣即刻順返少少
之後就入返宴會廰食飯
之後d過程都係一樣
V姐同佢老公黎敬酒..最值得睇既都係V姐雙手既金鐲..我地一睇到即刻嘩然
十八銅人陣?
SHIRELY 個仔仔..好得意
溫馨既一家人
ELLEN姐係之後同我地講返
話一位舊同事問佢「點解v姐請埋一家大細黎飲咁開心既?」
點知ELLEN姐又好無奈咁話「佢地唔係一家人黎家..個個係student黎家」
個舊同事又
之後我地就狂恥笑LEO話佢老and好適合生好多bb
其實個日我已經預左俾gary砍家啦
但佢自己都自身難保俾好多人砍緊
我就大喜
但係因為我隔離個個人飲醉左酒
第一次真正睇人飲醉
SO FUNNY
但都好驚
因為佢咩都拎唔穩
仲要好大聲咁鬧GARY
嚇死我啦
我即刻閃人
所以水果都未食..相都未影就閃人啦
最後BA BA就請我搭的士返屋企
所以我未夠12點就返到啦
SO HAPPY
最後就係我既戰利品
佢地係咁CHEATING我話流星x好食d
但唔係囉
我都知佢地無咁好死話我聽好食個隻家啦
好彩我最後由bb個個杯到拎哂咁多粒返黎慢慢食


text:
之前幫Ambrose報左一個現場嘅繪畫比賽,諗住俾佢感受吓咩野係繪畫比賽,而且,諗起咁多人一齊畫畫,Ambrose一定會覺得有趣!因為係現場嘅繪畫比賽,難度真係幾高,一來係無老師指導,只靠媽咪呢個門外漢;二來現場環境係點唔知道,Ambrose合唔合作亦唔可以太肯定,唯有抱住去玩吓嘅心態去參加!
為著呢個比賽,之前媽咪有同Ambrose响屋企練習過一次點畫(其實亦順道將幅畫交去另一個比賽).比賽前夕,媽咪為Ambrose收拾繪畫用具,講真,媽咪覺得好緊張,成日都驚唔知Ambrose會唔會怯場,覺得果個地方唔係畫畫嘅而唔畫,又或唔肯畫指定主題嘅畫.加上,大會講到明所有繪畫用具包括檯櫈同洗筆水都唔會提供,媽咪一直都擔心,究竟如果要Ambrose响地下畫佢又可以捱到幾耐!原本媽咪一直幻想無檯無櫈都無所謂啦,比賽得就應該可能响個禮堂度進行,是但搵個空位都可以畫.但媽咪半夜夢徊,又諗起,會唔會其實係無劃分地方,只係要家長隨處搵地方就可以畫,咁到時如果地下係紙皮石嘅話,真係唔知點搞!媽咪真係好後悔無為Ambrose買塊畫板去!好彩比賽當日一早起身摷到一本A3大嘅畫薄,諗住可以墊吓黎畫畫!
十點比賽,九點幾已經到會場,早到左,但見不斷有人已進入場地,媽咪都係同Ambrose入去睇吓咩環境先!入到去,至發現勁多人,因為唔同組別嘅人都係同時間進行比賽,場面真係有d混亂!媽咪未試過參加現場繪畫比賽,諗住無檯櫈提供,斷估都無人會帶埋去掛,點知去到見到人人都自備左,仲要有d人勁到成張檯係摺唔埋嘅都照帶去,見到咁嘅情形,媽咪個心真係跌到落谷底,早知係咁,爹爹又有揸車,媽咪真係應該車埋d檯櫈過去!
入左會場無耐,Ambrose無啦啦又話要去poo poo,搞到媽咪好狼狽咁同佢去廁所,去到佢又poo唔到,諗起佢之前一日已經話個肚痛,媽咪真係擔心,萬一比賽開始左,又或者夠鐘要登記時,如果Ambrose又話要poo poo,得媽咪一個人咁點算呢?唉,本來媽咪嘅心情已經跌至谷底,再因為肚痛問題,又令媽咪好心煩!大會之前講明幼兒組只可一家長陪同入內,所以爹爹放低左我地之後就去左泊車,係後來打俾媽咪了解情況之後,覺得人人都唔係一家長一小朋友,所以爹爹泊好車都入左場陪我地!真係太好!
入到會場之後,其實場面幾混亂,見到有一條人龍,媽咪傻更更的以為係排隊登記,但排左一段時間,去完廁所再返去排過,發現人龍無特別多左,亦無郁動過!好彩爹爹已經入左場,幫手去了解吓,至發現根本果條唔係登記嘅人龍!工作人員就話夠鐘時會宣佈可以排隊取畫紙,然後就進入有蓋操場進行比賽,但轉過頭,突然就無啦啦開始左可以排隊取畫紙及進場,一片混亂.仲要d人一知道可以取畫紙時,實際上已經有好多人未取畫紙但已經進入有蓋操場霸位喇,見到咁嘅情況,媽咪再一次後悔,無幫Ambrose準備檯櫈.而慶幸嘅係爹爹有入會場,當媽咪攞緊畫紙時,爹爹幫媽咪搵好學校嘅櫈充當住檯,同埋搵到一個較開揚嘅位置俾Ambrose畫畫,真係萬幸!如果只係得媽咪一個,真係唔知顧得邊樣囉!
因為排得好前,我地好快已經攞左畫紙同Set好左個位,但見果條攞畫紙嘅人龍,真係長得好緊要!而隨住人龍嘅縮短,場地內嘅人已經迫到無可再迫,幾乎係人貼人,櫈貼櫈!比賽時間亦因為要清派畫紙人龍而延遲左半個鐘!由於我地一早已入會場,又已經set好野可以畫畫,當知道一定要等齊所有人入場至可以畫時,真係頭都大埋,因為Ambrose已經好心急想要開始畫喇!加上隔離櫈嘅人又越迫越過,搞到Ambrose都開始有d忟,媽咪個心仲煩!
幾經辛苦,比賽終於開始,攞左之前嘅sample畫,問Ambrose想畫咩野,媽咪就從旁指點住Ambrose去畫,雖然有d地方畫得唔好,有時都要媽咪想辦法點去補救,但今次同Ambrose一齊畫畫,又比在家中練習時來得輕鬆,可能經過上次迷失過反省過之後,認清左自己應該抱持咩心態去參與,所以反而比之前更加enjoy教Ambrose去畫.Ambrose亦出奇地投入同合作,之前响屋企練習時要分兩晚先可以完成,今個比賽,竟然一個鐘頭多d就畫好哂,仲有時間淨,算係好好喇!
媽咪一直教Ambrose畫,其實都無時間留意其他人作畫,只係見到身後一個小朋友一開始已攞左張草圖出黎照跟住起稿畫,見佢地嘅圖真係好靚,直情好似係畫室畫嘅畫咁,真係覺得人地好勁!不過開始比賽之後,媽咪只係不斷聽到身後個媽咪不斷同個小朋人講夠鐘喇,要快d起好稿喇,要快d開始油邊度邊度喇,呢度要點點點畫,果度又點點點畫,又話要漸變色,果度d泡泡又咁咁咁,真係未停過!曾經有幾次,媽咪忍唔住偷望一下,都見到小朋友爹爹响度油緊顏色,不已為意.及後,爹爹同媽咪講,其實個小朋友一早已經無畫,响度食早餐,又行左去,係佢爹爹自己响度畫,媽咪心諗,咁都得?!
臨交畫時,工作人員要求參賽者交畫時亦都順便交還已取用嘅櫈出去,其實咁樣做都好正常,借人櫈當然要還,幫一幫手攞出去叠番好俾人都好合理,如果唔係,全部人都就咁走左,工作人員執櫈都好辛苦啦!但媽咪見到有人走左無搬櫈不特止,張櫈仲係畫左d水彩上去,完全無清潔過,真係一d公德心都無囉!
綜觀今次現場嘅繪畫比賽,其實都係一個好好嘅經驗,要Ambrose响一個既陌生又嘈雜迫夾嘅環境中保持耐性與專注,完成繪畫比賽,機會著實不多.對於媽咪黎講,為左比賽而去畫畫同埋教Ambrose去畫,某程度上Ambrose有一點點覺得媽咪好叻,加左d分架喇!同埋比賽過程Ambrose同媽咪都好享受,媽咪覺得似係一個親子活動多於比賽,感覺好好!至於攞獎麻,算罷!現場眾多參加者,驟眼睇多數都係K2-K3大嘅小朋友,有d仲係畫室成團咁帶去比賽,仲有係好似媽咪身後有美術天份嘅家長大有人在,以Ambrose三歲半年齡,望勻全場都唔多見有咁細嘅小朋友,佢媽咪又唔係叻,要突圍攞獎,都唔使諗喇!


text:
今日大約兩點入到去,樂園入面超多人!我都估唔估到會咁誇張.大部份遊樂設施都要排好耐隊,我只好行黎行去,等 米奇水花巡遊 開始.睇完巡遊之後,因為樂園入面又熱又多人,所以我都頂唔順,出返去比較靜嘅地方.響 迪士尼站 行去樂園門口,響噴水池要向右轉.但前面係仲有一條路通往兩間酒店.可能因為冇咩人行同埋唔太顯眼嘅關係,所以唔係太吸引到人注意.就算我一直都知道有呢條路嘅存在,咁耐以黎都未試過行... 而今日,我終於都試咗啦!
呢條路真係非常少人,所以格外清靜.沿途亦有不少佈置及園藝裝飾.
呢邊都有「歡迎蒞臨香港迪士尼樂園渡假區」呢個牌喎,不過就細好多.
呢邊啲燈柱旗幟,有好多都係平時響迪士尼站去樂園門口時見唔到嘅 迪士尼朋友!
仲有我鍾意嘅 小飛象 Dumbo 同埋 小飛俠 PeterPan 啊!
除咗可以去到渡假區嘅兩間酒店之外,呢條路亦可以去到 迪士尼碼頭.又係一直都知道佢嘅存在,但始終咁耐以黎都係冇黎過...
碼頭嘅入口有一個位置係用黎顯示船期表,不過個船期表係... 空嘅... =_=
碼頭分為東側同埋西側大堂,現時東側大堂係唔開放嘅,應該係因為流量太低.
響碼頭呢到亦已經可以見到 香港迪士尼樂園酒店 啦!
之後我沿住海濱長廊,行過去 香港迪士尼樂園 酒店.
響碼頭行過黎嘅距離好近,行兩分鐘就到.以前黎過酒店呢到食飯,但都已經係好幾年前啦...
酒店入面都裝修得好華麗,仲有一啲好靚嘅壁畫添!
但係,響酒店呢到,最能夠吸引我嘅並唔係壁畫,而係呢一樣野!
就係 香港迪士尼樂園 擴建模型!呢個模型有齊哂三個新園區!之前樂園入面嘅 動畫藝術廊 曾經改裝為 樂園擴建預覽中心,呢個模型亦放咗響嗰到.但前排再改裝返原本嘅 動畫藝術廊 之後,樂園入面就再見唔到呢個模型啦...
再一次能夠見到 灰熊山谷 嘅模型,感覺好特別.因為當你親身進入過園區入面之後,再睇返模型,自自然就會睇返兩者有咩差別.同埋,當你見到模型嘅時候,又會諗返現實嘅情境,整個過程好有趣.
下一次再比較現實同模型嘅時候,就輪到最後嘅 迷離莊園 啦!
之後我就行返返去樂園,入返去繼續玩.好幸運,終於都少返啲人.
轉眼間,到咗晚上啦!特別去咗睇下 迷離莊園 條通道;著哂燈,都幾靚喎!
上次試玩日,個天未黑哂就完咗.今次終於都可以嘗試響漆黑嘅晚上進行西部歷險!
無論係 灰熊山 定係西部小鎮,配合燈光嘅襯托,統統都變得更加迷人.
呢一晚,再一次響 幸運黃金石小食亭 用膳.呢個凱撒沙律都幾新鮮,會附上凱撒沙律醬同埋 米奇 頭型烤麵包,只係嫌盒醬太少啫...
另外亦叫咗一份炸雞粒薯條,啲雞粒太多粉,下次都係叫返炸魚塊啦.不過個汁就幾好味.
全日都好熱,所以要整返支消暑良品,西瓜汁!
食完野,我亦終於都有機會一嘗夜晚玩 灰熊山極速礦車 嘅滋味!
某啲路段佢特別冇加燈,咩都睇唔到,好過癮!
夜晚企返響呢個位睇礦車爆炸,啲燈光效果特別明顯!
最後,我決定響 灰熊山谷 入面睇煙花,黎結束今日響樂園入面嘅行程.但經實驗證明,灰熊山谷 係唔適合睇煙花嘅... 啲樹太高,遮住咗好多煙花,只係勉強睇到一啲放得特別高嘅煙花.同埋,響 灰熊山谷 入面睇煙花,冇咩感覺,始終兩者都唔啱主題嘛...
反而行返出 探險世界 木筏碼頭 位置,個景觀就開揚好多.丫,等我下次又試下響 反斗奇兵大本營 入面睇,唔知又會有咩感覺呢?
奇妙嘅一天咁樣就過去啦,之後就要面對殘酷嘅現實世界啦... 無論點都好,都響到祝願我自己同埋一班應屆文憑試考生,聽日能夠順順利利跨過呢一關,向著自己嘅理想繼續進發!


text:
有一次,響 灰熊山谷 偶然發現到,原來佢地出咗一套童裝,分別有T恤同埋短褲,仲要幾靚添!一直都以為佢地剩係出咗T恤,見到有一整套衫發售,我就即時買咗返屋企俾 巨大Duffy 著!
2013年2月10日
巨大Duffy 換新裝, 過新年!
自從響 東京迪士尼海洋 買咗一件春日巡航T恤俾 巨大Duffy 之後,佢就一直都著住嗰件T恤;見佢好似好耐都冇換衫,於是我就響樂園物色一啲款式比較靚嘅童裝衫,買返黎俾 巨大Duffy!
有一次,響 灰熊山谷 偶然發現到,原來佢地出咗一套童裝,分別有T恤同埋短褲,仲要幾靚添!一直都以為佢地剩係出咗T恤,見到有一整套衫發售,我就即時買咗返屋企俾 巨大Duffy 著!
T恤上面有圍巾嘅圖案,充滿西部氣息;如果有加大碼嘅話,我就會買俾自己著架啦,可惜冇...
呢件T恤嘅底部有一個 灰熊山谷 嘅灰熊爸爸標誌,另外亦釘有代表「Grizzly Gulch」嘅標誌.
短褲都有標誌,不過就唔係灰熊爸爸嗰個版本;另一邊更加有灰熊媽媽,灰熊BB圖案,好可愛!
T恤同埋短褲都分別附上 灰熊山谷 招牌,表示呢套衫係黎自 香港迪士尼樂園 入面嘅 灰熊山谷!
雖然買咗一套新衫俾佢,但係有時見到啲童裝T恤設計得好得意,又會令我心郁郁想買返去...
安仔玩具箱 開幕之後,我見到一件幾靚嘅新款童裝T恤,最後我係忍唔住又買咗俾 巨大Duffy!
呢件藍色T恤印有三隻 綠色小人,仲有一飛衝天嘅 巴斯光年!而上面嘅線條更加有凹凸效果!
巨大Duffy 可以換新裝過新年,佢好開心呢!唔知你同自己嘅 Duffy 又會過一個點樣嘅農曆新年呢?
於 17:33
標籤: 迪士尼樂園商品, Duffy迪士尼小熊
訂閱: 張貼留言 (Atom)


text:
咁就響 東京迪士尼海洋 玩足一整日,黎到晚上10:00,樂園嘅開放時間結束啦!園內響起閉園廣播,周圍已經再見唔到日間嘅人群;我響咁寧靜嘅環境底下影咗一張夜景相片,之後就開始行返去 東京迪士尼海洋海景酒店,返房休息.
由 美國海濱 行到去 地中海港灣,呢到有一個入口可以直接俾住客來往樂園同埋酒店,非常方便.
建築物嘅外牆都有一個標示「Hotel Miracosta」宇樣嘅霓虹燈.
一入到去酒店,發現又有一幅 東京迪士尼海洋 嘅地圖畫作!
其實下午嘅時候已經登記入住,拎咗房卡;配合 米奇和Duffy的春日巡航 特別活動,房卡都轉咗設計,而家就拎住張咁靚嘅房卡返房啦!
我訂嘅呢間房有兩張單人床,另外仲可以拉出一張附加床,最多可以容納三位成人.
客房佈置華麗,充滿古典風情,連張梳化都設計得精緻過人.
房間有一隻窗,窗旁有椅桌,可以坐低慢慢欣賞窗外嘅景色.
呢間房對正樂園正門廣場,亦見到後面嘅 迪士尼渡假區線 車站,再望遠啲甚至可以望到渡假區外嘅都市建築物.
以下係日間相片,更加清楚睇到酒店嘅其餘結構.之前都提及過 東京迪士尼海洋海景酒店 係以古典意大利做主題,所以建築物外觀都用咗意大利風格.
望出窗外見到正門廣場嘅地球噴水池,但我覺得比較可惜嘅係,噴水池前方嘅 米奇魔法帽 竟然俾一座塔遮住咗!睇唔到我最愛嘅魔法帽,嗚嗚...
除咗建築物外牆,房間裡面嘅裝飾都充分表現出意大利風格;先有兩幅展現意大利海灣嘅畫作.
之後亦有一個木造雕刻,顯示著名嘅意大利水鄉:威尼斯.
繼續睇下其他裝飾!房內有一塊鏡,酒店房間有鏡係一件非常正常嘅事,但唔好忘記呢間係一間 迪士尼酒店!呢塊鏡其實暗藏玄機!
響鏡框嗰到,隱藏咗兩位 迪士尼朋友,黎自《木偶奇遇記》嘅 Figaro,Cleo!
睇黎,呢間房有好多有趣嘅野等緊我發掘喎!咁又睇下牆紙先!
再次有《木偶奇遇記》嘅 迪士尼朋友,木匠 Geppetto,小木偶 Pinocchio,蟋蟀 Jiminy.
另一款牆紙都有隱藏 迪士尼朋友,就咁睇呢張相,你見唔見到有咩 迪士尼朋友 呢?
依然係《木偶奇遇記》,或者你會問,點解全間房都係佢地?其實,《木偶奇遇記》原先係一個意大利童話黎嘅,所以呢班角色就出現咗響呢間意大利風格嘅房間裡面.
呢幅牆紙有更多角色,包括仙女 Blue Fairy,奸角 Honest John,Gideon,以及響電影中被變成驢仔嘅 Lampwick.
睇完牆上嘅隱藏 迪士尼朋友,望向地下,地毯都印有 隱藏米奇!
走進浴室,又再遇上 Cleo,響我涼沖嘅時候,佢都響自己個魚缸一齊沖涼,哈!
講起浴室,就要講埋佢地嘅梳洗用品;我原先以為呢堆用品都會換上春日巡航設計,點知,係冇架...
不過唔緊要啦,呢個設計都好靚,係船長 米奇 響出海之前向愛人道別!
拖鞋,可以話係酒店房間必備嘅!呢間房分別有大人,兒童拖鞋,大人拖鞋係純白色嘅,反而兒童拖鞋就係綠色,上面印有不同標誌,更為特別!
整間酒店房間都有唔少住客專享嘅紀念品,可以拎走留念,其中有一個係紙袋.一面印有三間 迪士尼酒店 嘅圖片,呢一面就係三十週年慶典嘅圖片!
除此之外,仲有三張明信片,有兩張係 東京迪士尼海洋海景酒店.
其餘嗰張係三十週年慶典 迪士尼酒店 獨家特別版明信片!
同樣係酒店房間必備嘅野:信紙套裝.
搞咗一大輪,睇多陣電視好訓啦,如果唔係聽日會唔夠精神玩... 前一晚間酒店有 東京迪士尼渡假區 資訊頻道,黎到 迪士尼 主場,當然都有啦!
仲有日本本地嘅 Disney Channel;小朋友有得睇一定會好開心,我有得睇都好開心!嘻嘻!
好啦,係時候同 Duffy,Oswald 上床訓覺,聽日早上繼續響 東京迪士尼海洋 玩,下午就轉過去 東京迪士尼樂園!


text:
昨晚返左阿媽度食飯探下晉晉,佢個樣大個左好多啦,好慘,佢又病左啦,阿媽話佢一個月病一次
今日又要行過啦,10點幾出門口去左太興食早餐,係地鐵站個間富士皇買左部$7XXX嘅抽油煙機,一早就要破財啦,佢爸爸比緊錢我同Pong就去買小雲啦,好得意架
昨晚放工諗住返青衣搵晉晉, 點知Pong叫我去九龍灣宜家度睇野, 主要都係睇床, 我係個度睇中左好多野呀, 不過唔係咁實用囉, 都係搬左新屋值得買先買啦, Pong鐘意個d就影左相比佢爸爸睇, 想做到差唔多喎, 不過唔知得唔得呢
星期日10點幾起身同世伯伯母四個人出旺角食早餐,之後行砵蘭街個邊d鋪頭,我地買左潔具,瓦仔,再行左好多間燈飾,都已經1點幾啦,去左小肥羊下午茶,食飽去左睇佢爸媽好鐘意嘅酸之木電視櫃,原來佢地係早幾日已經睇過啦,不過要Pong睇下先買喎,連都老闆都認得佢地,講左一大輪最終都係買左,我就睇中個手飾盒,不過我無買呀,諗住搬左之後我都仲鐘意的話就會返去買囉
星期六21號我地班小學同學又再約係小欖bbq啦,太約17,18人到
我地其中一個係25/4結婚啦,結束佢地嘅9年拍拖生涯,步入另一個人生嘅楷段啦
果日放工去左尖沙咀攞返d野比HGC,之後諗住坐車返屋企,
點知Pong打黎話做野做到心情唔多好,所以出街食飯調劑下,
佢係屯門出黎用佢買左兩個月嘅Iphone去openrice睇下有咩好食,
前幾日賽馬日,老豆win左少少錢,所以請我地食晚飯
晉晉大個左好多啦,仲出緊兩隻牙仔,
阿媽話佢咬人好痛架...哈哈
尼幾日都無咩事發生,咁就講下公司野啦
公司有盆盆栽尼排開得好靚,仲開埋白色嘅花仔添,
唔知個d係咩花呢,激死我影左好多張都對唔到焦
昨日星期日早10點半去將軍澳華人永遠墳場拜阿爺, 今年遲左去搞到要等好耐先上到巴士, 上到去買埋汽水就去阿爺度, 搞左一陣拜完晒之後就食雞, 用隻手拎住隻雞比食, 我覺得咁樣係最最最好味架, 食食下野見到有條好似蛇嘅物體, 望左佢好耐都唔郁喎, 我就以為死鬼左啦, 轉個頭佢行啦, 原來係有四隻腳同尖尾嘅大蜥蝪黎架
最近Pong阿爸係櫃入面搵左支酒出黎,話比埋Pong飲,
因為佢阿爸身體唔好,唔飲得
咁Pong算係鐘意飲酒嘅人,但係一d都唔飲得,
前排牙肉開始痛同埋有濃, 不過我都無理佢,
自己整左D濃飲左幾啖鹽水就算,
昨日下晝4點幾又痛過又腫左出黎,
Pong就叫佢媽媽幫我約牙醫,
我係好唔想去睇, 因為由細到大連牙科保健都無參加過嘅
尼幾日都好忙, 事關搞緊4月尾去台灣嘅事,
本來諗住訂港龍架, 之後上中華睇兩條友仲平左$4xx,
咁我梗係要平啦, 橫掂我都係請兩日假嘅,
梁靜茹嘅演唱會票終於到左啦, 仲係坐第9行, 可惜無我份去睇呀, 真係有十級唔開心檸檬BB女你記得影多D靚相比我睇呀
話咁快就3月啦, 距離我地搬屋嘅日子仲有一個半月咋, 其實我都唔係好捨得觀塘, 去邊都好方便, 星期五, 六晚睇完午夜場又可以行返屋企, 樓下又多野食


text:
頭一個星期係適應班,只係返45mins, 有家長倍, 之後兩日就無家長倍
到左今個星期, 加至1.5小時, 後幾日加延長至2.5小時
到下星期就會正式返三小時
第一日著校服孭書包返學, 感覺有啲緊張, 加上我唔俾佢帶佢把'命根傘' (自從買左把傘俾佢後, 佢晴天雨天都要帶傘出街, 唔俾佢帶就喊死!)
排隊等入校園時個樣好明顯有啲緊張
好感恩係承熹返學前戒左食手指呢個壞習慣~
初初仲怕佢唔知會食到幾多歲先戒得甩, 又怕佢返左學無人成日睇住佢, 好容易因為食手指而感染病菌
但神所賜既往往係比我預期的更多...
就係因為上幾個星期胃腸炎, 又嘔又疴, 食藥打針令到承熹真係知道食手指既祸害甚大,
就係咁, 佢唔洗我又打又殺就戒左食手指, 有時見佢心癮想食, 但知唔食得, 頂多放隻手係咀邊摸下摸下! (我已經覺得佢好叻啦~)
原本都有少少緊張, 但見到一啲新奇既事物, 又即時開心晒~
第一日返學, 輕輕鬆鬆鄧梓峰
Day 2
第二日已經無前一日咁緊張, 加埋俾佢攞返佢把'命根傘', 成個人精靈晒~
一攞住把傘幾招積
又放學了!
承熹呢個阿婆擔傘造型, 全校得佢一個, 個個老師, 清潔姐姐都認得佢, 一係室外就開傘, 驚死曬親咁!
Day 3
好開心聽到承熹話好鐘意返學
Day 4
運動look!
無錯, 基本上除左第一日返學我堅決唔俾佢帶傘後, 佢夜晚挨左我成晚, 叫我第二日俾佢帶傘!!!!
我就心軟了...既然一把傘可以令佢成個人開心, 等同佢既buddy, 我無理由咁殘忍唔俾攞, 所以之後每一日佢都有攞住佢把'命根傘'返學
回顧返呢兩星期, 好感恩承熹獨自返學都算OK, 無喊過, 我倍佢返個兩日都睇得出佢好快可以投入而且享受
反而我坐係後面見到自己個仔原來真係可以咁獨立去上學, 我好大感觸!!!! 承熹真係大個仔了, 以前BB既片段一一湧上心頭, 攪到我都忍唔住眼濕濕~


text:
電影:賽德克 - 巴萊
如果只能像動物一樣活著.那我寧願像英雄一般死去,用我的生命譜出永不屈服的歷史
瘦小既我,連120磅都唔夠!但架單車連埋行李差唔多有我一半咁重!我究竟係點樣帶埋佢地翻過十幾廿座四千幾,五千米既山架?平時係香港吹下風扇都會病既潺仔(唔係講笑,我真係試過)!究竟係點樣黎到呢到?唯一可以詮譯既,大概就係意志可以成就一切!
珠穆朗瑪峰 讓我驕傲的理由
珠峰上美麗的星空
天亮
今日全日都係欣賞珠峰,好幸運!可以睇到全裸既珠峰.不得不提既就係呢到間郵局個職員態度好差!我又點會忍到woo!呢o的時候,我當然係開火喇!而且呢到寄o的postcard 勁貴!仲要賣成120蚊人仔一張!what the fuck!搶錢大行動!
我地就係住係呢個帳篷入面,老板動員一家大細黎營運,平時就係大女睇住個場,大女個名叫南迦卓瑪 .我問過南迦,卓瑪點解.原來卓瑪係美麗既意思.如果係男仔就好多時會叫次仁,而次仁係長壽咁解.南迦好好人,我都幾鐘意佢!雖然佢比我地劈價,佢都一樣好好咁招呼我地.原本呢到係住緊四十蚊一晚.但我講到二十蚊就可以.而且甜茶都減到只係7蚊!我呢個劈價專員一路上都做得幾稱職!哈哈
帶埋架生上黎煮野食,真係好高興!因為大本營呢到得炒飯同埋麵!食到好悶~
珠峰池
我黎喇~~~
前進!
珠峰前的我們
呢到就係武警住既地方,你唔可以走過前面既一條線,你一過左佢地就會即刻開槍打過黎!無情講!除非你俾錢啦,你交三十五萬俾中國政府就可以登山啦,就可以穿過呢條線!5200米既珠峰大本營係一般普通人可以去到最高既地方!一過左呢到,就要交三十五萬稅同埋登山費比中國政府!
中尼線的隊友
係香港出發前,我就一直想影張咁既相喇!
仆街喇,唔夠力!跌落黎喇!哈哈~~
就係唔可以走過呢度喇!
強!大隻男!
770觀山中
小馬成個印度僧人咁~
萬佛朝宗!
一路上我都好似無掛過經幡,不過我係呢到掛左一個.係接近全世界最高既地方許左個願,希望靈啦 (頂你個肺,呢鋪夠浪漫啦掛,無得輸啦掛?係邊到搵個男仔係個咁正既地方許個願比你 (得戚樣~~) )
我係呢到許左一個願
啊!這就是珠峰!
這是大家都想看的珠峰
世界最高點!
我都懶係強壯咁,除左件外套影相!但太凍!我係十秒之後即刻要著返衫~~
動感照系列:
我都飛腿一下
我跨過珠峰
秋陽你究竟幫我影成點呀?影唔影到架?
我想成為一個強大的男人!做一個頂天立地既男子漢!
珠峰在召喚我!
日頭就係咁既,晚黑就全部都係星星架喇
因為尋晚睇唔到星星,所以今日無論如何我一定要睇到!以前CC同我講過珠峰既星星係好似拳頭咁大!我一定要親身証實一下!半夜十二點幾,一點爬出帳篷!外面凍到我痴哂線!兩行鼻水係咁流!都係為左要係珠峰睇星星!叫做浪漫一下嘛!有o的 fantasy咁囉!你諗下,返到香港!你攬住個女朋友,就同佢講話,想當年我係珠峰睇到既星星好靚架!呢個moment做男人既你幾有型呀!我山長水遠係四川,揹住門釘借我既腳架!就係為左要影珠峰既星星!大佬!揹左千幾二千公里呀!仲要帶埋佢翻幾千米既高山!就係要影呢到既星星!唔係睇唔到呀?我喊架!
好在皇天不負有心人!我見到成天都係星星!不過就無拳頭咁大咁誇張囉!
珠峰既星空係咪好靚呀?而且珠峰見到既月亮係好光好光架!


text:
我地 架 結婚 花車,令到我地 結婚 果日 好難忘, 又驚 險 ... !
我同波生一直都對倫敦的士情有獨鐘,所以 一早就決定租 London Taxi 做 花車 .
話說當時,我地大部份結婚當日要既嘢都已經 book 得七七八八,就係欠 架 花車,而波生性格比較急,決定咗今日要 confirm 就今日一定要 confirm , 根本冇俾時間我去做資料搜集 !
當日我地去行金都前無做資料搜集 ( 亦都冇時間做 ) ,完全唔知邊間租車公司好,就係咁 亂 打 亂 撞搵咗 全為您 租 車 ,我地 book 既係 水晶
紫色倫敦的士 .
其實之前而我問過倆個朋友佢地結婚果時係邊間租,但係一個因為太耐,佢已經唔記得咗. 另一個話要問下另一半先答到我,咁我又費事吹人,所以冇再追問.
租完 車 之後 , 我 當晚 先上 網 睇下人 地 d comments . 點知 個個都話間嘢唔掂,係黑店. 重話間嘢係“全害您“ , 攪到我 擔心咗一子 ! 本來我地都有諗過搵過另一間租車 公司 , 不過之後有幾個B2B bloggers, 近期結婚都係係 全為您到 租 用過 倫敦的士, 佢地 都話服務 ok ,冇諗禁差, 重話只要自己跟足D就冇問題 , 所以我同波生就放心咗好多, 之後重冇再理,其實係唔記得咗要理 !
直到婚前幾日,波生三日前打去追,要佢confirm車牌,時間,司機 ,不過司機要婚前一日先confirm到,佢話會call番波生. 到咗婚前一日, 全為您
遲
遲都
未call波生, 波生下午打去追攞司機
電話號碼 , 但係都重未confirm到,好似要到晚上
八九點先confirm到司機,攪到波生好不滿,特別係全為您從來都冇上主動打俾我地 !


text:
成日都係做迷你野,連一d基本整花既技巧都唔曉,又好似唔係幾對路咁,於是舊年暑假我就乖乖地去學正式既初級班啦.
頭果兩樣學既係士多啤梨同提子,我諗大部分既同好都做過士多啤梨架啦,相信大家都知道點做架啦.
返第一堂,我就覺得有需要搵人心理輔導下我啦!
點解?因為做開迷你野,係好慳家既,平日我用少少粘土,就可以玩好耐,依家要我咁豪,一抽提子用晒成條粘土喎,仲要用夠三條粘土先做到一碟出黎!一粒提子都夠我做一盆壽司啦!唉~好大晒呀!點解唔可以做細d唧 , 咁鬼大, 睇唔慣呀!
既然報咗名啦,咁我總算都肯乖乖地聽教既,呢d就係我初級班既第一盆作品啦 , 計我話呢,士多啤梨既果子係應該係有大有細既,而且成熟程度都應該唔同,所以我上色果陣都好認真架,第一次做 , 係咁上下啦.
d粒粒係我逐針吉上去既,要整整齊齊先得,事關實物都係好整齊既 . 做到呢度,都唔算太難,淨係為呢d士多啤梨著返條裙仔,已經做瓜我啦!
大家都知啦,跟住少不免又要做大量既葉,仲要做埋花蕾同花仔添!
為咗要自然,d士多啤梨我粒粒都係用粘土包住條莖既,再用tape帶組合起來,手指都起卜咯!
人地都未試過咁催殘對手架!又唔可以戴手套喎!要好好療傷先得啦!
大家睇下室內影既相:
放係膠椅上影,麻麻.
放係檯上影,好少少.
拍外景就好得多啦 , 話晒都有天然光吖麻!不過 , 一條友走去平台度自拍 , 有d異相!
咁好啦,見你都唔係太差,我就俾你留低啦!


text:
星期五我德國penfriend christin大駕光臨
佢話上午七點幾就會到上水,所以我一早起身去kcr station 接佢,臨出門口收到佢msg佢班火車delay
直到成十一點先見人.我首先帶佢去中旅社搵由深圳到武漢0既火車票,好彩仲買到,不過係軟臥
then去delifrance食野,坐低之後又想去飲茶,但我地掛住傾計miss左張筹都唔知,唔想再等,於是去左椰林閣食左佢0係hk0既第一餐飯
我呢位penfriend好chinese,佢major chinese,madarin好過好多香港人,0係武漢d小學教英文教左半年,趁離開中國之前來香港走一轉來搵我.我0係中六時透過學校dpen friend計劃識佢,其實我係中四時參加個計畫,又冇填到自己想要德國人,但係唔知點解中六時收到呢位德國人0既信,仲要同我同一日出世,依家又竟然有機會見面,真係”有緣千里能相見”
講番個trip,食完飯我帶左佢番屋企,佢0係武漢買左d野俾我,then出發去山頂.本來想0係上山頂之前跟住旅發局suggest 0既路線睇中西區,但係搬左碼頭之後我唔認得路,搵唔到條route0既起點立法局,行行下仲行左去金鐘,於是搭巴士去山頂,0係山頂行一個圈,睇商場,去pacific coffee等入黑,then出去睇香港0既無敵夜景.
當日煙霞比較大,唔多清.
要同維港夜景影合照,冇腳架就惟有咁樣.
then搭巴士落碼頭,坐天星番尖沙咀食飯,去好local 0既大家樂食一人一火鍋.
我地件衫差唔多一樣.
THEN去星光大道搵周潤發個手印,先發現原來果度雖然有周潤發冇打手印.番到屋企成十二點,佢地都訓sai覺.christin想用0係hk買0既phone card call 家人同男友,唔知點解搵唔到.


text:
神隱半個月後既隨手打
講真又唔想打哂d華麗字詞
用平民d又好似唔多素材用得著/____
糾結之下都係半途出番黎:^0
因為太多相了……忍受下
呢間其實都開左好耐,係以花生漫畫作主題既Cafe
用餐區係樓上,沿路上樓梯已經睇到好多相關既擺設裝飾
Charlie Sampler
賣相幾得意,有三款杯裝甜品既,凍熱都有架:^0
Mousse表面有Charlie Brown圖案,要整都冇咩難度,算係gimmick囉
Mousse香而不膩,輕身感覺綿密,濕潤度剛好,不會過乾過黏口
咖啡香氣濃郁,但不重苦澀味,甜度亦為適中
呢個大概係常溫溫度:^0
麵包布甸真係一般,首先睇落有d hea整咁
然後表面既麵包帶輕微焦香,但食落唔係香脆既,反而仲有少少韌度
布甸部分都有奶香既,熱食感覺冇咁膩
焦糖燉蛋面頭既薄焦糖非常香脆
甜得黎帶焦香,香氣更是多了一層次,甜得黎唔覺膩
中心部分味道偏自然,嫩滑香口
雲尼拿清香甚重,食到落底又係一大堆既雲尼拿籽
Toasted Hazelnut Caffe Latte
Roasted Vanilla Caffe Latte
可以自選咖啡上既灑粉圖案,算係一種吸引人既招數
本人唔係好識評咖啡既,亦都冇咩研究咁:^0
老實講兩杯都飲左,香氣真係太淡太淡
感覺似普通飲一杯咖啡,冇咩榛子香又冇咩雲尼拿香
係真係去到要拱埋去好深好深咁吸氣先有少少聞到
通常我係飲咖啡,吸氣去感覺佢既additional scent
可惜呢兩杯真係……對唔住都要講句虛有其表……
環境都幾寬敞
其實我覺得都幾夠位既
枱面有唔同角色既大頭公仔又幾得意既
店內仲有好多花生漫畫相關產品售賣,又有不少擺設裝飾
重點係佢有電視投映又有漫畫可以係店內欣賞
又係一個可以hea下嘆下既地方:^)


text:
我從來聽不懂牠的主人的方言
可是,最近黃狗不見了,孤單的黑狗開始走進村裡,四處探險.
故此常遭狗主不友善對待
但被人擲石頭實在是太過份
人和狗便相安無事
依家人住地下,有個小花園,由於我廚房個窗對到正一正,所以唔想睇都睇到,佢地養左 1 隻唐狗女 1 對芝娃娃,佢地對隻唐狗女好差,一日到黑綁住晌鐵閘邊,當隻看門狗,個男主人仲離奇,晌屋企就綁,放狗就唔綁,隻狗女梗唔想番屋企啦,個衰人見佢唔番就拉閘唔畀佢番,隻狗女試過通宵番唔到屋企(唔只一次),果晚又落雨又凍,連我依個旁觀者都覺得心痛.第一次見到隻狗女晌門外徘徊,都試過開閘畀佢番入去,之後發覺經常發生,就唔敢再多事.好在依家男主人有新玩意,日日躝左出去,早晚都由女主人放,佢就一定綁住既,唔會再走狗.
兩隻芝娃娃雖然好 free,表面上好似幸福,亦都幾乖幾聽話,但佢地要隻狗女係咁生,生左出黎就四維搵人收養,搞到條村養狗戶幾乎人人有隻芝娃娃,好啦,老果隻女唔知死左定畀佢地送走左,總之就唔見左,佢地竟然留番隻 B 女黎代替,好嘔心!
我唔明囉,佢地兩公婆同個仔(高中生)應該唔係愛狗人囉,做乜要養唧?佢地好信風水命理,我估可能係啲神棍點佢地囉.
拎石頭掟人地隻狗既就係依個女主人.


text:
mami今日又蛇皇半日 梗係返去陪titi啦
今日咁啱ti婆同ti公都係放假
於是同埋ti嫲一齊去食lunch high下tea先
之後就同titi ti公ti婆去左太古行街街 雖然平時成日都落太古
但次次假期落去都好鬼多人 根本好少機會慢慢睇野 揀野 今日就得啦
可以行晒咁多個supermarket 吉吉島嗰個同apita嗰個
買左d baby food比titi試 多數都係dessert嚟 粥仔同糊仔就有ti嫲照顧
titi開始依家肯食多左solid 所以baby food開始食少左lu 嫲嫲好快煲魚粥比你哩
除左baby food 仲買左個promotor姐姐介紹嘅baby乳酪 baby餅餅同芝士
喺吉吉島 mami買左d好靚日本feel嘅特價衫仔比titi 好平呀 特價兩件三十蚊
仲有一個combi嘅bathing玩具 可以噴水水呢 (ti公送嘅)
行完吉吉島 就去左玩具反斗城啦
嘻嘻 titi玩得好開心呢 試玩左好多野
最後 我地去左genki 買外賣
你睇titi玩到張take away order
比返個staff嗰陣 張order紙係濕架 ......陰公!
最後 二十一號gathering去邊度呀?
有邊個去
要諗啦 喂 喂 喂 真係去snoopyland麼?


text:
2014年2月26日 星期三
密密食密密食
密密食...密密食...食完一啖又畢一啖來食...由燒腩仔十一個月大教佢用匙羹畢飯食開始,艾菲就一直期待佢可以自己好乖咁食晒成碗飯嘅呢日,終於...係五個幾月之後畀艾菲等到啦﹗
仲要只係用咗大半個鐘左右就食晒成大碗飯,兼且係食得好乾淨完全無打過仗嘅痕跡(如果D飯跌咗落餐盤到燒腩仔會自己執返落碗到再畢來食)﹗艾菲事後只需要一塊碗布抹乾淨個餐盤就OK超輕鬆﹗
望住眼前呢個好專心咁自己食飯嘅燒腩仔,艾菲真係覺得好感動﹗﹗﹗一來因為佢終於大個仔越來越明事理同獨立﹗二來係艾菲終於唔使日日捱住肚餓來餵佢啦(之前日日都要餵咗佢先有得煮嘢畀自己食,好多時都等到兩點幾先食到第一餐)﹗以後唔使再等來等去同趕頭趕命,可以兩母子係屋企慢慢撐枱腳啦﹗
其實係呢個教佢用匙羹嘅過程入面,都經歴過起起跌跌,由最初佢只肯拎住枝匙羹打死都唔放,到後期佢意識到枝匙羹係用來畢嘢食,跟住每次都要佢mood到先會畀艾菲捉住隻手教佢畢,有時又會high爆咁係個碗到喪撩整到成枱都係,之後就上手繼而上頭勁messy,最死係呢D咁厭惡嘅工作只得艾菲一個肯堅持去做,燒腩仔婆婆會話佢仲細唔使咁快學用匙羹,負責平日餵夜晚餐飯嘅米高更加唔會有心機去train佢,有時如果出咗街又無機會同佢練,所以一拖再拖就拖咗咁多個月.
燒腩仔一直都唔係太識用道力,所以畢極都畢唔到D咩無乜成功感,後來聽朗朗媽建議畀餅仔佢試吓畢,但呢隻仔睬艾菲都傻直接用手拎來食就算,後來有次唔夠時間無煮飯就開糊仔佢食,居然佢又成功畢到喎,自此之後先對畢嘢食多返D興趣, 然後試吓試吓終於成功筆到幾粒飯,到上個月已經開始畢到幾啖飯,但就成日顧住玩唔肯放入口,於是某日心血來潮就諗住試吓逼佢自己食,餵到一半左右艾菲就忽然收手畀佢自己食,點知呢個小朋友寧願揀唔食都唔肯自己筆落口食,後尾仲喊晒口連艾菲再餵都唔肯食.
見到佢咁嘅反應,艾菲真係灰到震,唯有安慰自己佢都未夠18個月,唔使心急再等吓添啦,見前排天氣凍廢事D飯畀佢撩到凍晒更加索性連枝匙羹都唔畀佢拎,點知佢又突然食嘢食到誓願咁,唯有又出盡法寶氹佢食快少少,試無可試之下就拎返枝匙羹出來畀佢拎住,出奇地佢勁開心大啖大啖咁食之餘仲好主動咁畢飯食喎,艾菲即刻心諗機會又到啦﹗
今次艾菲餵咗佢幾啖,試咗佢心情唔差係想食碗飯,就開始鼓勵佢自己畢來食,見佢畢到當然例牌好誇咁讚佢叻啦,之後艾菲就放慢手腳叫佢試吓自己畢多幾啖來食,佢畀艾菲讚多兩讚即刻飄飄然,咁艾菲就剩機同佢話有嘢要整跟住行開畀佢試吓自己食,起初佢有D不爽咁係到叫兼停晒手,後來艾菲再扮晒嘢咁埋去幫佢執返D飯,又慢慢抹吓自己隻手叫佢食住先來拖時間,佢見艾菲真係等極都未得閒餵就唯有又自己畢來食,見佢食順咗艾菲又話有嘢整要行開一陣,之後佢就無再嘈住要艾菲餵,自己好乖咁逐啖逐啖畢來食啦﹗
後話:
正所謂欲善其事先利其器,放咗燒腩仔條食飯片上FB後畀豬脾媽問一問,艾菲先醒起燒腩仔用緊隻Calibowl原來幾好用,相對TT或者Combi的BB飯碗真係容易D畢到,而且D飯好少係畢嘅過程入面飛到周圍都係,亦係點解艾菲事後清潔可以咁輕鬆嘅主要原因啦﹗
艾菲之前係上網見有媽媽推介呢隻碗,咁啱同時期又係FB D online shop見到有貨唔係好貴就貪得意買隻返來用,擺咗好多個月一直到後期真係想逼燒腩仔自己畢先拎出來用(因為個碗係無手柄,如果全程由大人餵食的話其實係唔方便拎),到宜家燒腩仔終於可以自己食飯,艾菲先發現佢原來仲有一隻係有吸盤同蓋嘅,見到就想買返隻來出街食飯時用,配合埋之前係阿卡將買套Edison餐具一定好掂,但艾菲去Mothercare問過話全線無貨,最快都要三,四月先會返貨呀﹗>.<
訂閱: 張貼留言 (Atom)


text:
2014年12月13日 星期六
無PLAN墾丁高雄遊
話說我半年都無放假,我就拎左兩日假,連埋星期六日一共有4日假,之後立刻訂機票酒店搵旅伴,
前前後後加埋都無一個星期,就出發去台灣,大家都知我比較鐘意郊外,最後選左商雄墾丁.去到
高雄落機,我朋友就係台北搭台鐵落高雄火車站,本黎諗住搭車去火車站搵佢,點知張高雄一卡通無錢(出發前我阿妹話有2夠水係度,我又一蚊台幣都無係身,唯有等佢過黎接濟).
一去到火車站,我諗住搭巴士,但朋友話搭的士仲平(泥猛),坐左一粒鐘多d就到,安放好後就去小灣坐,見到個海即刻舒服晒.
夜晚就係墾丁大街隨便睇下食下,甘樣過就過左第一日.第二朝輕輕鬆鬆去左樓下食早餐
隨便叫一份多士,D料都多過香港好多,食完就去海生館參觀,得兩個人只好等墾丁街車,班次半粒鐘一班(點解半粒鐘?你一上車就知道,真係無人搭)
通常係你住個旅館度買定飛會平D,去到再換入場票.簡單黎講,係一個好大好大ge海洋館,可睇兩至三個鐘.
海生館望出去大海又係一個正VIEW.
睇完海洋生物,大概係中午時間,就搭番車去恆春,之後唔想再轉車,就行去景點-出火.
其實只係一個自然現象,係不滅ge火,落到去順路見到海角7號拍攝場地,不過要入去要收錢就有D反感,最後都係無入去,最後去埋恆春夜市就搭車返去,完成無PLANNING墾丁旅程.
第三日一起身寄埋明信片就離開墾丁,又搭泥猛去高雄.
今次坐7人車仲舒服過坐的士.
一放完行李出黎見到有班人召集要去當兵,其實香港真係好幸福.
放低行李就即刻去景點,今次去左了無人煙GE農場.
都係因有操你媽先入黎睇下.
入到去,真係O左嘴,草泥馬無野圍住,亦都好少管理員,D馬周圍跑都無理,動物D籠又好矮,一跳就跳到出黎,但係又無咩人投訴,其實係味香港人唔識自制搞到樣樣野都要管得好死先得?
呢兩隻狗狗企左起度成日都唔敢跳落去~~
呢度仲有一樣野正,就係靚景,對住個飛機跑道飲可樂,你試過未?
豬仔好衝動想上黎.
草泥馬自動波同我影相.
之後見呢頭仲有幾個唔洗錢入場GE農場,走入去睇下點知真係咩都無,甘又坤我行左半粒鐘.
夜晚就搭左去凱旋夜市食野,之後去左夢時代,最想睇都係商場頂摩天輪,不過因落雨就無人玩.
食完夜市仲唔夠,臨番酒店特登提前一個站落車去六合又掃過,D龍蝦真係大到有D假......
最尾一日,一起身去左西子灣,過左去打狗博物館,因要收錢又覺得無咩野睇所以只係係入場個度用10蚊玩左求籤機,點知度到支籤睇完勁開心,我FD就無甘好彩,所有野都係中中等等.
之後去左隔離旗津半島,一路睇地圖,睇見條街無人,行行下先知中伏,行左成粒鐘先到風車公園,原來係應該搭車黎.....
中間仲經過一個貝殼館,我應該係個度第一個訪客
去愛河期間經過GE香蕉碼頭,裡頭又真係有香蕉公仔賣.
行過馬路時,見到有間好似博物館物體,就入去睇下,真係好藝術.
估唔到係高雄都見到有習總.
睇黎大家都好憎某某.
最後剩番兩粒鐘就走佬,去到機場侯機室,原來除左台灣有HELLO KITTY侯機室,高雄都有史迪仔侯機室.
就甘樣無PLAN,HEA下HEA下去四日,如果一個地方你去過一兩次旅行,真係可試下唔好PLAN,只買機票酒店,去到先諗,會有另一番領會,真係感覺到休息.
全4日究竟用左幾多錢?
機票$1400
食,玩$1000
住(3晚加埋)$500(高雄間酒店係正火車站隔離都係100蚊一晚真係唔知點解甘平)
額外補貼:呢排高雄搭巴士全部市內免收錢,好多行程都係搭巴士
我覺得呢個BREAK真係洗得物超所值.
訂閱: 張貼留言 (Atom)


text:
一見到OTO 出左部纖形5mins我已經好想買,因為我平時好少做運動,每年都只會夏天去游水,但係一年只係幾個月可以做運動,仲要係做得個幾個鐘運動實在係太唔健康!
經過幾個月來我每日都嘈住話要買OTO纖形5mins來做運動,及我連日來的重覆又重覆講同一翻說話,最後我媽媽都不敵我的砲轟,最近這幾天態度已經軟化,所以我又等唔切即刻去左比錢買左佢返屋企,星期一就會送貨.
本來想買黃色,但我近來發現我自己對紅色的興趣大D,所以最後我揀了紅色,原來這部機係要自己安裝,OTO 只係包送貨唔包安裝
,唔知收左貨之後有無人幫我安裝呢?現在好想買D 到星期一,等我可以放工返到屋企即刻玩嘛!
今日因為要就我個FD 所以我今日揀左去吉之島買,原來起吉之島買係無得做恒生免息分期,但係就會減$100 (無端端我又慳左$100
),所以我實際只係付了$1,880,仲有$200coupon 送可以留返下次買野用,暫時對佢部健身單車及揼揼鬆有興趣,所以我唸我都可以用左張coupon去
恒生個promotion簽賬滿$500 可以抽即中cash dollar,今次我只係抽中$5,仲唸住簽得多會抽中多d錢添,原來唔係家喎!
個sales 建議我唔好做level 4,佢話level 4 係for練肌肉用,我只係想減下個hit 佢叫我做level 1喎,但係level 1要用多d 地方放,我唸要等屋企人瞓晒覺我自己半夜起度玩,咁就實唔會比人話我阻住晒啦!
呢部就係我買個部啦,因為等唔切送貨後影相,所以一比完錢就影低去先
呢部健身單車都可以摺埋,所以都有d興趣,但要等我部纖形5mins送左返屋企睇下要用幾個位存放再決定買唔買佢!


text:
2011年1月14日 星期五
P. Shine Beauty Foot
平時腳底有好多死皮,我自己一直用開LCN個腳挫,但係用左好多年近來覺得好似挫唔到D 死皮,想換個個好耐,但係一直都未有時間去TST買,到有時間去買的時候又唔記得間鋪頭搬左去邊,好在最後都可以安坐安中收到貨品,越來越鐘意online shopping,起碼起我近來勁ot 的日子都可以買到我須要的日用品.
第一次用P. Shine 這個牌子,真係有一個意想不到的效果,一直只係知道LCN 出名,但係完來天外有天,雖然P. Shine 比起LCN貴,但係咁好用都值得的!
首先,將腳及腳挫弄濕,然後用毛巾印乾個腳坐及腳,用個腳挫刷個腳底咁就可以挫到一條條的死皮出來.但係建議大家唔好博命係咁挫同一位,我就係因為咁樣做,第二朝起身發現有一個位挫得太勁,仲有D痛相信係挫損左,平時用LNC 個腳挫喪挫同一個位都唔會有呢個情況,可想而知佢個效果有幾好,挫完腳皮之後記得搽返D cream呀!
這個就係我用左好多年的腳挫,起卓悅有得買,幾十蚊...
2011年1月13日 星期四
HEME 無瑕魔法洗卸潔顏慕絲
萬寧真係好多不同牌子的護膚品選揀,今次比我無意中發現萬寧又引入左一個台灣品牌,其實我係唔認識佢,只係到佢又係泡沫卸妝產品,所以唸都無唸就買左佢回家試試,已經係幾個月之前買落,當時特價$59.20,見個價錢都幾給引,加上個包裝話有高濃度維他命B3,咁就更加唔駛考慮買左先至算!
今日終於都可以用佢,佢泵出來的泡沫無Dove 個隻咁豐盈,個氣味就唔係咁討好,而卸妝都幾乾淨,普通淡狀用佢就無問題,用完塊面又唔會乾;但係如果個狀厚少少,同埋搽左防水的睫毛液就落得唔係咁乾淨!
Toppings
今日就係我告別讀書生涯的最後一天,今晚7點要起砲台山考埋我最後一科,其實我無溫過,因為病左十幾日,日日都好攰完全無精神溫書,見反正都係無溫過,我都係靠之前溫落的記憶去考!
因為好想食熱狗,所以早左出去,起砲台山D橫街窄巷有一間好似PUB ge 餐廳係賣熱狗,如果唔係我個朋友之前帶過我去我都唔會走入去!原先至以為這間熱狗店係好似快餐店咁,即叫即有得食,我6:00去到,大安旨意咁唸住有好多時間食,點知點完餐之後等了成20mins 先至製作好,真係心急死我,幾驚趕唔切去考試,由於時間關係食得好急,又無乜時間影相!
我今次叫左芝士辣味熱狗,好多芝士真係勁鐘意!至於熱狗上的配料係我自己好急咁求其加上去,其實仲有好多配料,因為時間關係所以無乜時間比我慢慢搞!下次再去食的時候會再用心製作至得!
Sanrio 50th Crystal Charm ~ Little Twin Stars
今日要考最後一科的考試,個心情都係去碰碰運氣,有見及此我又帶了15個印花出去試試自己的運氣,今次唔知稱唔稱得上叫做好運呢?我今次又換到一個重覆的crystal charm,雖然都係主角一名,但係我對Little Twin Stars 完全不感興趣,上次抽中個個已經送左比Peggy,今次呢個都唔知送比邊個好,身邊無乜朋友鐘意Little Twin Stars,唯有再問下Peggy 有無興趣收留佢啦!
2011年1月8日 星期六
Pekkle Mini Mesh Bag
Pekkle 不斷不斷咁出左好多好多新產品,而我個銀包就真係承受唔到這些突如奇來的沖擊,仲要成鬼日走出去mk 探吹先生先至煩嘛!
以下這個產品吹先生形容佢就迷字八達通套,見佢平平地$10我都買左兩個用來收藏,其實佢對我來講係無乜作為,因為e+ 部電話又無得掛電話繩,所以買左佢都係得物無所用.
而個包裝袋介紹可以放的物品,老老實實個袋仔咁細,真係放唔到d 乜囉!
以下這個產品吹先生形容佢就迷字八達通套,見佢平平地$10我都買左兩個用來收藏,其實佢對我來講係無乜作為,因為e+ 部電話又無得掛電話繩,所以買左佢都係得物無所用.
而個包裝袋介紹可以放的物品,老老實實個袋仔咁細,真係放唔到d 乜囉!
2011年1月7日 星期五
守得雲開見月明
今日,對我來講係一日好值得我起百忙之中寫起這篇blog 去見證著神的恩典!病足一星期加上要應付考試及超嚴重的OT,真係抽唔到時間出來寫blog,今日好開心可以起工作上榮耀神的恩典!
好耐都無試過病得咁長時間,足足病了一個星期,到今日都仲未好返,真係唔明,明明病只係想準時放工睇醫生,但起這間公司工作好似係一個奢望,究竟我係返工定係坐監呢?
星期一 (3/1/11) 病住返工ar 姐見我好辛苦,叫我下午放假返屋企休息,相反坐我隔離個男仔,佢又係同我一齊病,但佢就無得放工.
返左個多月工,令我最深深感受到有一個好的上司及一個好的工作環境係好重要!我星期二已經見到我隔離個男仔比ar 姐鬧到喊,堂堂一個男仔我真係覺得佢好慘,我見佢同我一齊病緊,佢仲同呻話我病就可以放假,而佢病只係反抗唔OT,ar 姐就係又鬧唔係又鬧,當佢係發洩工具.其實我成日見到ar 姐鬧佢我都覺得佢好慘,但係我又做唔到d 乜野幫佢....
我每日返工除了覺得自己係坐監之外,仲有另外一個感覺就係好似入左戲院睇戲咁,起公司的任何時間都係上演著唔同的戲,而我就只係好似台下的觀眾,望住唔同dept 的同事行入我地個範圍上演著一幕幕唔同的畫面!
雖然我暫時仲係覺得自己起這個舞台上只係一個觀眾,但係隨著時間的過去,好快亦會曲終人散....星期三(5/1/11),係我返咁多日工第一日比ar 姐鬧,其實成個故事我覺得自己無問題,只係其他dept d 人個個都好憎我ar 姐,所以個個都想盡辦法想插佢,而起ar 姐個角度佢覺得我比其他人利用左,而直接插到佢!事源有一個showroom 個租約完左我又收到一張租單,我去問ar 姐係咪續左租,佢走去問admin 拎左份未簽的新租約比我叫我照交租,因為有個rent free perid,我公司的做法係要做amortisation,咁我咪拎左份租約去問G/L d 同事,點知就係咁就嘈到去FC 到,話新租約又未有人簽,點解會比錢,又話點解我地會拎到份租約,ar 姐叫我去鬧ge 時間,成個日係震晒,話我間接影響到佢地其他dept 的關係,佢鬧我時叫睇下佢收到個個mail,問我知唔知道搞到好大件事,佢仲同我講,e+嘈到去老細度,你話咁我點同人地去建立一個良好的relationship,佢仲好似癲左咁好大力捉住我隻手,係咁問我點解唔明自己做錯乜!(其實到這刻我都唔覺得有問題,咁公司個做法有rent free period 係要問G/L,咁我都係跟公司做法.我同佢解釋返我個角度,AR 姐係明白我做法係對,只係我累到佢比人插,所以佢好嬲,好在食完lucnh 之後佢好似已經忘記左呢件事,對我的態度又變回原來咁,如果唔係我唸我實好似我隔離個男仔咁日日捱鬧!)
星期四 (6/1/11),仍然在病裏工作,只係想準時放工去睇醫生,ar 姐係都要我地放工之後留起公司開票,因為我唔識得開,我仲累到另外一個同事教我開票,搞到佢無得放工,原來開一lot 票都幾煩,一搞就搞左3個鐘,唔怪得知呢間公司d人無得放工啦...
星期五 (7/1/11),今日返到公司好平淡咁工作,我隔離個男仔又受靶,比ar 姐鬧到佢體無完膚,因為月頭趕埋數,我隔離個男仔都唔知搞乜,走去問佢條voucher 點入,ar 姐叫佢入去邊d account,佢又駁咀話唔係咁入 (其實都唔係第一次係咁),ar 姐係鬧到個人好忟,叫個男仔返埋位仲話唔想同佢講野,叫佢跟住張紙照入就得!(而事實係G/L個面嘈話我地入錯),到lucnh time 個男仔又走去問ar 姐點入,我就坐起自己個位睇戲!ar 姐鬧佢鬧到拍晒枱,話教佢又唔聽淨係識得駁咀,好大聲叫佢坐返埋位唔想同佢講野,但係個男仔好堅持佢個原則,繼續捱住鬧都要問,最後ar 姐好差無端端轉左用英文鬧佢,但係內容都係話佢駁咀個d,但就再加多句話e+係lunch time 佢病緊想休息叫佢唔好再講,佢唔想再講,點知個男仔好堅持咁同佢講話,你唔想講咁佢send mail 問,真係好似未被鬧夠,係都要最瞭ar 姐鬧多佢兩句!
今日同新上任FC meeting,FC 話我地條team 同上年對比人數係多左一倍,而工作量係無增加過,上年我地條team係完全唔駛OT,所以唔明點解我地要ot 到咁嚴重,最後個結論係會將大家的工作重新分配,而我ar 姐起未來幾個月都唔會再做我地ar 姐,佢會處理其他事務,換入左G/L 個同事帶我地條TEAM (佢係我ar 姐個死對頭,但係佢個人好似簡單好多) FC話會協助我地過返一D 正常的放工時間!
今日開完這個會好感恩,本來我係想31/12/2010 resign,但我祈完禱神的旨意係要我留低,雖然個刻我唔明,但係我再無固執地選擇離開,亦無埋怨為何神會為我揀選這個如地獄般的工作地方.原來神係有佢的安排,今日聽到這個好消息,我真係有一份莫名奇妙的喜悅,神的恩典真的夠我用,感謝神的奇妙作為,感謝神讓我起人生的不同階段去學習!
2011年1月2日 星期日
Chanel Age-Defying Radiance Moisturizing Base SPF20/PA++
襯住冬天,又係時候換左個base 啦,今次終於都可以買到Chanel Age-Defying Radiance Moisturizing Base SPF20/PA++,次次去chanel 都要久等,都唔明chanel 係咪係巴閉,d sales 多數都唔招呼客人,就算我地度自己睇野佢地d sales 無野做佢地都唔會招呼客人囉!一個咁巴閉的品牌真係咪駛旨意我會再惠顧!
chanel 這個base 質地比較杰身較難推開,但都幾滋潤,個base 本身係白色,如果重手得濟會令到個妝太白,我自己就唔係咁接受佢咁白...再加上sales 的待客態度真係可一不可再...
訂閱: 文章 (Atom)


text:
其實,除咗六四嘅經驗之外,嗰位去咗上市公司做公關嘅前輩,都有分享內地傳媒業常見嘅習慣.因為佢嗰間公司主要業務都喺內地, 同時經常要同傳媒接觸,所以做公關嘅前輩對內地傳媒業,特別係嗰啲壞習慣瞭如指掌.
原來,內地記者去啲公司開嘅記者招待會都會同香港一樣,收到一份夾喺文 件夾嘅新聞稿.不過唔同香港,呢個文件夾裏面好多時候都會有封利是.前輩話,佢啱啱接任公司公關職位嘅時候,佢老闆曾經問過開記者招待會要唔要封利是,前 輩話:「你唔要我喺呢度打工就可以.」呢位前輩,絕對有份向祖國同胞發揚我哋香港獅子山下嘅ICAC精神.
港人背上四個英文字聽前輩話,如果係一般嘅記者招待會,利是裏面嘅「公價」係300元,如果係啲「主力推廣活動」就可能有500,最後如果做專題,專訪,可能記者會要求收5元一隻字,如果有今日呢篇《金手指》咁長,就可能已經有六七千元.佢話:「最頂尖嘅專欄作家(作者按:不包括孫柏文) 都係5蚊一隻字,真係邊得可能膽大包天開呢個價?」
以上嘅一句說話,到食完飯散水嘅時候,都喺我腦海中轉.從經濟學角度,點解頂尖嘅專欄作家同一啲出賣專 業尊嚴嘅寫手,可以收同一個價?其實,一張報紙搵個專欄作家或者記者寫嘢,就要迎合市場口味,而喺新聞,特別係財經新聞,就更要準確冇錯.久而久之,張報 紙就會建立一定程度上嘅公信力,而如果有一間公司可以借助呢股公信力,就可以當自己瞞天過海.所以就肯出「高價」,去收買記者.
其實,一間公司借助公信力 去瞞天過海,不僅出現於傳媒業.如果大家記得當年嘅Arthur Anderson會計師行,佢哋就係將自己多年積聚嘅公信力「出賣」畀好似Enron,Waste Management等公司,最後完全敗走公信力之後,間會計師行就執笠.所以奉勸各位要返內地做嘢嘅朋友,每一次過關都要緊記我哋個個香港人,背脊都紋 咗ICAC呢四個英文字母.


text:
2014年5月15日 星期四
童工
燒腩仔細個時超怕吸塵機,每次開機佢定必嚇到面青,有次仲試過喊到扯拪蝦添,起初艾菲都怕咗佢盡量少用,但好友Ice媽媽就勸艾菲要堅持用來等佢適應,好應同佢講呢個世界無可能樣樣嘢都就晒佢,你屋企唔用咁出街人哋用呢,仲有其他機器發出嘅聲呢,真係驚得幾多樣?於是係佢15個月大左右艾菲又拎返部吸塵機出來日日用(之前為咗佢而要用掃把掃地,真係辛苦到呢...),只係用咗兩日終於令佢唔再爆喊,但每次見到都會EE哦哦一輪想艾菲唔好開機,但只要艾菲堅持佢都無乜嘢.
每次開機前,艾菲都會放燒腩仔上high chair睇《Mickey Mouse Clubhouse》,一來佢見到Mickey心情會好D,二來佢唔會係地下四圍走阻住艾菲清潔,但吸咗一排之後發現燒腩仔開始對部機有D興趣,終於發現佢都係有轆嘅朋友,仲有一段時間會指住佢好開心咁叫「車」添,於是艾菲間中都會就咁放佢坐係playmat到吸塵,發現又OK唔抗拒喎,有時仲會企係playmat邊到裝出來望艾菲搞咩添﹗
然後係一個好悶熱嘅下午,艾菲因為遲遲都未做完家務同唔到佢瞓晏覺住,為免佢坐坐吓扭眼瞓,又見佢宜家都有歲半大,除咗好鐘意跟艾菲口水尾講嘢之外,仲開始會學大人做嘢,成日拎D紗巾來抹地,一見到地下有塵又會即刻執畀我哋,咁艾菲吸完塵之後就問吓佢有無興趣幫手啦,點知佢真係好開心咁點頭話「好」,只係教佢拎住枝管就已經識得自己向前向後咁吸,真係想唔請呢個童工都唔得呀﹗咁就等艾菲去片睇吓佢正式開工時嘅表現又係點先﹗
開工大吉﹗唔...笑住咁吸塵,睇來佢真係好鐘意呢份工喎﹗
最欣賞佢呢吓,識得踎低身去吸枱底,真係學到艾菲十足呀﹗所以話小朋友嘅模仿力真係好強勁﹗
吸完枱底仲識得倒後行拎返枝管出來,真係好鬼醒﹗
要吸第二到啦,轉個靚灣先﹗
呢到都要吸乾淨D先得﹗
對於第一次吸塵嘅童工來講,艾菲都相當滿意佢嘅表現,熄咗機之後仲不停提醒艾菲要將部機擺好勁有手尾添,所以見佢做到辛水辛汗咁辛苦嘅樣,艾菲就即刻奬佢去浴盤到游個靚水順便沖身,希望佢下次幫手時都可以keep住呢份熱誠,唔好變咗搞破壞就得啦﹗
訂閱: 張貼留言 (Atom)


text:
黎左呢度幾年我都有KEEP住上西文班,一星期上個半鐘,一年上6/70個鐘左右.聖誕/暑假又停個零兩個月.我呢班叫做係舊制度之下嘅班,COLLEGE 話因為我地都學左咁耐,我地夠人開班就KEEP住個班比我地繼續去上.呢個班唔洗跟考試課程,課堂編排方面就好自由發揮...
我跟左同一個導師三年有多,導師成日都話我地嘅程度係比GCSE高,但係我成日都覺得大家都係講得不流利,文法方面,識D又唔識D (連我以前學過D稍為深D嘅GRAMMAR都因為太耐無用送返晒比老師...) 討論話題永遠都係HOLIDAY: 以前去過邊,經常去邊,諗住下次去邊 (練習PAST, PRESENT, FUTURE句式),一係就講一日到晚做D乜 (起身,食早餐,返工...)
每年都係用返同一SET HANDOUT/ EXERCISE,連上堂D EXAMPLES都無乜
新款,唯一唔同係每個學期會有幾個新同學,黎D走D. 諗住學D簡單應對等退休移民西班牙嘅話,上呢個班都有用.諗住學好D西文就好難
...
卡樂B出世之後,我就停左成3/4個月,到生活秩序攪返好之後我就繼續去上堂,上返無耐就放暑假.暑假過後,卡樂B九個月大我就復工,復工後都仲夾到時間返學...不過就越來越覺得學唔到野,PAPI就想係屋企用西文,我就日日口噏噏跟住PAPI學同卡樂B講西文,講左一排,PAPI話我D西文流利左,但有D深D/複雜D嘅語法/少用嘅詞語就連PAPI自己都唔SURE點講至啱...跟屋企人學都唔係容易.
暑假前我要加班儲鐘攞假返香港,返到黎又要繼續還假/OT,加埋暑假無堂上,足足半年無得返學...新學期快開始,我就諗: 上返同一班未即係比機會/籍口自己走堂! 都係時候要改變一下,起碼換個個導師,比返D新刺激,我先有望會繼續讀上去...
終於搵到一間COLLEGE夜校會開GCSE西文班
,開課前一個禮拜開始招生,我就拿拿臨去報名,點知去到話要INTERVIEW,又話個班好多NATIVE SPEAKERS報名讀架 (因為係公開試, 考得好就有多個QAULIFICATION).但係個導師日頭唔黎得做INTERVIEW,我唯有留低聯絡電話等導師回覆
.
係電話聯絡上導師之後,佢好快就轉台講西文問左我幾句簡單野,平日除左聽PAPI同99講西文之外,真係無機會聽其他人講,我差D轉唔到台,好彩都比我過左骨
,佢話我都READY考GCSE,但如果想考A-LEVEL就要非常努力先得...無問題啦,我都唔想比咁大壓力自己,GCSE先LOR!
PROSPECTUS話星期二係開課日,去到先知原來改左做逢星期三WOR
.白行一趟...
幾經波折,終於成功開學,導師好鄭重咁同我地講我地報左名讀就一定要去考試,唔係COLLEGE好難同政府交代,考出黎合格率唔好又會影響下年度撥款...所以大家諗清楚先好去報名交學費
原來夜校都唔係我地一般人諗得咁求其.
上左兩堂都覺得OK,導師教法輕鬆但又會提醒我地考試時要注意嘅重點,希望九個月後我會READY考好個試
! 最緊要係我可以用好D嘅西文同卡樂B溝通!


text:
話就金融海嘯,不過科技公司搵辦公室唔容易.科技公司從太古坊,去到觀塘創紀之城,最近唔少又去到九龍灣,連宏利IT都搬埋去觀塘,做IT外判嘅Atos Origin以及儲存嘅FalconStor都搬咗去九龍灣嘅新商業大廈Exchange Tower,變咗樓上下鄰居.呢幢大廈由信和做發展商,除咗發展商經常唱嘅空中花園露台,二樓平台有啲似IFC,大堂職員戴哂白手套,好酒店feel,仲係A級商業大樓.
FalconStor從中環搬去九龍灣,主要係地方唔夠駛.最近幾乎每月都有IT公司搬去九龍灣,附近食肆林立,晚上有特惠,有啲似太古坊.今年儲存市場仍然增長,請人好困難.Symantec嘅Larry亦話會力推Backup Exec,新版本送埋Dedup功能,好犀利,但聽講佢哋孖屐亭Rita又過檔另一家備份軟件商.講起儲存產品,以前做開Bakbone嘅衛詩利David Vesley,返嚟香港亦係做另一隻儲存產品StorageCraft.衛先生係加拿大人,除咗好飲得酒,仲識講德,法,泰,廣東話,唔明佢點解唔去教語文,要搞IT.
Macros過檔Crossbeam之後,F5終於搵到新人返工,就係以前响太陽跟開電訊業嘅Gary Lee.今年好難到數,希望第四季好啲.此外,剛上市嘅Fortinet亦有新人返工,替代去咗B&Data嘅Patrick Lai,聽講話從H3C過檔.


text:
依家啲人一聽到打風就開心,因為可以有一日額外假期,做學生嘅唔駛番學,大部份打工仔都唔駛番工.你想話趁機去嘆吓早茶咩?唔好想創你個心喇!去到茶樓,你就知乜嘢叫做人山人海,慢慢等吓位喇,老友!如果天文台預測個台風要到黃昏先至會落波,咁就正晒,即刻約埋班豬朋狗友打番幾圈 .所以依家一到夏天,如果天文台預測有台風喺香港附近形成嘅話,好多人會求神拜佛 ,希望佢吹埋嚟,因為有可能唔駛番工.
但喺我細個嘅時候對打風有另一種睇法,嗰個年代嘅社會重係好貧窮.喺香港,九龍及新界,好多人嘅居住環境好差,大部份人都係住喺木屋區,一到打風,大家都好担心 ,唔係去約腳打麻雀,唔係去排隊飲茶,而係去做好防風措施,包括去附近嘅舖仔買定啲罐頭以便打緊風嘅時候可以有餸煮飯,我老豆最鐘意買梅林牌嘅梅菜豬肉,紅燒肉,午餐肉,而豆豉鯪魚同埋炸菜肉絲都好好味架 !
買完罐頭之後,趁住啲風未吹到之前,四圍睇吓間屋,由於我住嘅係木屋,屋頂係用臘青紙舖嘅,我老豆叫我哋幾兄弟執啲大舊啲嘅石頭,沿住屋簷邊擺放,壓住啲臘青紙,等啲風唔會咁輕易將個屋頂掀起吹走.
我記得細個嗰陣時啲風係好強勁嘅,甚至大到好得人驚 ,連啲大洋船都可以吹上岸,依家啲風同以前啲比較,簡直係《蚊脾》同《牛脾》.其中最強勁嘅就係喺52年前嘅今日,即1962年8月27日吹襲香港嘅颱風溫黛.
喺1962年8月27日那天,有一股熱帶低氣壓,喺香港東南面,菲律賓以東嘅太平洋形成,嗰陣時距離香港有成千幾浬,距離咁遠,驚都未驚過,點會有人諗過佢會直吹香港?
點知過咗3日左右 ,中心風力已經增強至80浬,距離香港東南偏東約400浬,天文台懸掛1號戒備信號,由於溫黛來勢洶洶,第五日即8月31日,天文台經已改掛3號強風信號.天文台更預測溫黛會繼續增強,可能係有史以來吹襲香港最強嘅颱風,同埋依照佢嘅移動途徑,會直吹香港.嗰陣時啲人開始識得驚 ,大部份嘅漁民亦已經將船泊番晒喺避風塘.
我嗰個時候雖然好細個,得幾歲大,但已經感覺到呢個風好可怕.我老豆除咗揾磗頭外,重加多幾塊木板擺喺屋頂上面,再加啲石頭喺上面,以防屋頂被巨風吹走.喺9月1日零晨,啲風愈嚟愈勁,成間屋吹到左搖右擺,有幾舊磚頭同埋木板更加被強風吹走,我哋成家人都驚到唔敢瞓覺 ,加上成間屋都漏水,連床都濕埋,根本就冇地方瞓!嗰陣時收音機就係我哋唯一可以知道風暴消息嘅工具.我哋幾兄弟姐妹驚到一味喺度震,我感覺到生命好脆弱,我哋除咗聽天由命之外,根本就冇乜嘢可以做到.
到咗深夜
溫黛的移動途徑圖
喺呢度可以俾啲資訊大家參考.溫黛中心風力最高時速238公里,喺我有生以來,風力排名第二;而1979年嘅荷貝,中心風力接近240公里,居首位.之後訪港颱風嘅風力,只係徘徊喺120 至180公里左右,加上大部份嘅木屋已經拆晒,由石矢森林取代,故此打風對香港造成嘅破壞力相對細咗.
講番喺嗰個時候,成間屋被颶風吹至搖搖欲墜,啲風好似想將間屋連根拔起先至安樂,我感覺到如果啲風繼續係咁吹,遲早間屋會被吹冧
在彌敦道上,汽車也吹至反肚
喺嗰次風災,本港共錄得259.8毫米雨量.有130人喺風暴中死亡 ,當中127人係喺沙田同埋大埔區受吐露路港風暴潮襲擊時身亡;另外53人失踪,
超過72000人無家可歸.700多艘小艇受損,500多艘沉沒;24艘遠洋船擱淺,12艘出現碰撞.
沙田為重災區.
飛機也吹到重疊在一起
新界農作物損失嚴重,沙田及大埔約869頃農田被海水淹浸,沙田約有3000家木屋損毀.同其他人比較,我屋企嘅損失叫做不幸中之大幸 !


text:
广西桂冠建筑工程有限公司前广西桂冠体育工程有限公司
浏览次数:242次 发布日期:2015-01-19
广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司


text:
參加左文化葫蘆既油麻地導賞團,首先係榕樹頭集合,介紹油麻地依個名既來源(原此地以賣桐油同麻纜)所以就叫油麻地,而榕樹頭附近既街,係當時既人集合既地方亦係廣場既意思,後尾譯左英文叫Public Square Street,但做番中文就變左做公眾四方街,再後尾再叫左做眾坊街,所以其實英文先係形容當時既情況既
而隔離既梁顯利個位本身係舊差館,所以舊時果度係叫差館街既,至於我地第一站去既地方就係天后古廟,係1865年或之前已經有,至於佢另兩間城隍廟同觀音古廟,整整三間廟我一次都冇入過,原來係好靚既,特別係觀音廟入面用紙做既12奶娘(加下得番9個)同埋城隍廟既60太歲神像,真係好靚,但係唔影得相,但真係堅靚,有機會真係要睇睇,guide仲順手講埋香港第一間觀音廟係水坑口街,由浮木拜祭到後來刻左觀音像,有機會要去睇睇先得
跟手就講另一邊對面街見到既美都餐室,其實未夠鐘集合時我都去左飲野,但個感覺真係好差,唔比影相之前已經知(再之前去過一次),但今次真係印象極差,首先係坐低左就唔比轉位要跟單,我話比錢先佢要我落樓下比(KLM),好啦,我唔轉,再聽到要迫人一定要人地單邊坐,有人同條佬嘈就話唔做佢生意,連個睇樣應該係蒙古症既伙記都串到死,我都真係第一次見蒙古症既人有咁串既樣,真好教育,之後呢見有班日本人係咁影相,佢又唔嘈喎,即係點,咁型又唔阻人地,記得之前都唔係咁既,依個所謂既二樓話事人,咁攪法都應該會做死間野了,老鋪唔係咁做如果做到D野又唔見得有咩好食,就食屎啦,我唔會再去ED咁既所謂老鋪,挑
講番導賞,介紹左美都既設計,係比較環保式天然采光而且係一路窄上去,目的係會令街下光D同比較通風,之後行左去廟街,廟街南係政府所以比較整理而廟街北呢就係自己既,所以鋪就會比較雜亂,原來係咁既,至於油麻地街市,室內果座係1957年起既,以實用為主,但商鋪仍然係比較喜歡係室外擺檔,據講有100檔以上既街檔,除左一般生果肉類蔬菜,當中有好多係賣藥材同埋嫁妝用品既,老實如果唔係依個導賞,我都真係唔知有依個街市,而且賣藥材同埋嫁妝既鋪都幾過癮,有趣,丫,仲有個guide講左有d傘倒轉掛晒係度,其實係用黎阻住d水唔好比佢整濕d貨既,簡單又實用,哈
再後黎到左玉器市場,又係一個經過但未入過去既地方,入面除左賣玉器(guide講以廣東道玉器市場為高檔而油麻地既係比較平價少少既玉石)仲有特別既行業,就係寫信佬,加下生意當然唔同以前啦,但果部打字機果D幫人寫信又或者報稅既舊招牌都幾有趣
跟手到左油麻地警署,如之前所講,舊警署係梁顯利個位,依加既係第2代警署,但都有番咁上下歷史,係1922年所建,愛德華式建築,以傳統既灰藍色為主,屬於二級歷史建築物,即係可以拆既,唔知政府遲下會唔會拆左佢
再前少少就有一座古怪紅磚屋,處於某豪宅下方(印象中好耐之前見過無咁靚得d暗暗既紅磚外牆,同旁邊既住宅格格不入,唔知係咩黎既),其實係油麻地抽水站,真係唔講唔知係1895年既建築物,依座野又有另一故事,事源係無人理左好多年之後係2000年郵政局既慶典,無意中搵到依度既舊地圖先發覺原來咁有歷史價值,佢做過郵局,公廁,垃圾站同埋露宿者之家,仲爭d比人拆埋,身世真坎坷,依家整晒玻璃亦番新左,係油麻地戲院所屬既傳統曲藝中心,佢既牆身其實最有價值,特別係圓圓地既紅磚,摸下佢感覺都唔錯
至於油麻地戲院(1930年建成1998年停止至2012年重開),整過晒靚仔哂之後其實我對佢無咩興趣,但原來佢門口果兩支有人面既柱,係今次番新時先發現,之前比人封左係牆後,如果唔係再整,就唔知原來有依兩支柱,唔講以為係新整既添
最後係油麻地果欄,之前自己入過影相,今次都係下畫所以人唔算多,果欄1913年已經係度,有250個欄,去左睇有牌坊既位置,介紹左某d係貴價批擋既外牆亦講左木頭車既停車場同擺位既分別,仲講左原來有個露天無門而且簡陋但又極近街邊既廁所,仲岩岩見到有人去緊,真有趣
導賞大約兩個鐘度,開初以為會講多少少舊鋪但原來所佔唔多,其實油麻地真係好多舊野,只係我唔識,希望再有機會會講多少少舊街舊樓舊鋪既tour啦
完晒之後見仲有時間,自己周圍去影影舊街舊樓舊鋪,仲影埋得如酒樓,外牆已經好古式又地下亦係舊式設計自己走左上樓上,好似無咩人(可能落左場未開始做生意,所以走人),依類舊式酒樓係香港我都唔知仲剩番幾多lu
[18/08/12]
Photo Link <<<<<<<<


text:
媽咪姐
準港姐新聞多多
仲未正式入圍「港姐」,「劍橋十優生」麥明詩( Louisa)已經成為風頭躉,今年好大機會佢玩晒.自從成為焦點之後,佢為免私生活過度曝光, Instagram已改 private, fb唔見晒畢業舞會嘅性感相,刪剩家庭照同考車牌相,仲話自己戰勝跑馬地㖭.
前幾日佢阿哥慶祝考試成功(估計係正式成為醫生),請咗全家去食米芝蓮三星午餐. Louisa講笑話「有今生冇來世,人一世物一世,大鄉里出省(城)」,不過佢就寫錯字.原來「十優生」都唔係十項全能㗎!
Rachel做過私影妹
準港姐 Rachel(陳曉晴),之前參加中華才藝小姐,未夠半年又去選港姐,就連佢身邊朋友都大爆佢好有自信,成日話要成為主持人喎!睇番 Rachel嘅 fb,話喺英國畢業,但成個 fb都 post工作相,又話自己做司儀又係演員,一時又話跳舞同教畫,講到好多才多藝.媽咪姐收到風,本來教書嘅 Rachel,之前忽然話要去「北舞」進修,但轉頭就嚟選港姐.不過媽咪姐奉勸一句,擺咁多私影相出嚟,俾人知做過私影妺,好扣分㗎!
「闊面妍希」多仔
俾人嗌做「闊面妍希」嘅 Kianny,係香港航空空姐,男伴都唔少.佢同前男友拍拖多年,年初仲去拜年見家長,但轉個頭就搭上甲一籃球安青隊隊長兼 model歐陽展邦.睇佢 ig有唔少攬仔相,戰績唔錯㗎!


text:
2014年6月3日 星期二
2014長隆夏水禮
13 則留言:
睇見你D 相好開心啊,感覺好好玩,有機會我都想去呢 ^^回覆刪除
噢,原來係咁,有袖好D,我真係唔知,昨天先同巨龍去完游水,巨龍果件冇袖的,Touch wood 好在冇野,好彩好彩好彩....雖然有預備厚浴袍,不過下次都係小心d ,等我再買另一件比巨龍先....多謝你share ^^回覆
至驚凍親.唔想帶佢去玩變成累到佢病刪除
我都下水禮完,係好想好似你們成日寫到blog呀回覆刪除回覆
我已經算寫得慢啦,同其他神級blog媽無得比刪除
我夠想好似你咁影咁多靚相,但老公無乜耐性...
完全唔怕水叻叻呀﹗燒腩仔到宜家落水時都要畀D時間佢warm up先得﹗回覆刪除回覆
因為曾睇過其他媽媽的blog, 知道bb第一次落水好可能會喊, 所以我都有這個心理準備既, 但老公就無這方面的顧慮, 一心認住個仔一定會玩得好開心, 但如果瞕瞕真係突然喊, 佢應該會好錯愕和無措刪除
件浴袍好正喎, 著起成個少爺仔咁回覆刪除
瞕瞕同爸爸坐喺度玩水, 真係成個餅印咁呀
我都係買有袖泳衣, 但有時見其他小朋友肉騰騰咁游水又覺得好得意回覆
件浴袍係瞕瞕出世戈時買架, 原本諗住幫佢影寫真用, 但因為佢細粒, 所以一歲先0岩著... 著去游水仲大派用場添, haha刪除
yesyesyesyesyes, 我重複睇左瞕瞕玩水段片無數次, 我覺得佢好似我迷你版的老公
間嘢好似好正咁喎,有機會真係要去試吓至得回覆刪除
帶咗帽嘅瞕瞕好可愛呀~~~回覆
間野從澳門去真係好近好方便, 就好似你地從羅湖去深圳咁刪除
值得去的, 要帶妹豬佢地玩下
agree, 我都買左有袖泳衣畀包包,仲係潛水衣質料,夠晒保暖!但更衣室好多時都有冷氣,換衫時都怕佢凍親!呢頂草帽我都買左呀,好可愛!回覆刪除回覆
係呀我都有睇你最新既blog, 包包游水好有姿勢呀刪除
夏天戴草帽幾好, 遲d我仲諗住配套涼鞋, 水壺仔比佢, 帶佢去公園影寫真, 拍出夏日的感覺, 不過要等佢識行至得
瞕瞕好叻叻呀,第一次落水都唔驚驚,仲咁拍水好可愛呀!回覆刪除
依度好似幾正喎,同小朋友去玩真係一流.我老公都話想搵次短trip試下帶肚B去,如果OK就挑戰長途呢


text:
今次係我第一參加公開比賽,見阿甲友Joyce玩得咁高興,就膽粗粗跟住去"反",參加咗“法式殖甲”項目.一路都係帶住個"勇"字去衝,諗住去見識下,從無諗過會有d咩收穫.
雖然係話玩玩下嘅心態,但係都要對得住自己,起碼要盡力而為,無悔而回!所以係呢一個月裡面,得到老師Judy教導同其他戰友嘅互助互勉同鼓勵下
,再加埋好多"捨手成仁"嘅朋友貢獻手手,係有限嘅時間盡力練習
.當然,係咁短嘅時間裡面,係無可能可以一步登天嘅,但係對於呢個平時唔會主動練習嘅我,不知不覺間技術都有咗唔少進步.
落場比賽個一刻,真係心跳加手震震震!好在都能夠係限定時間內完成,但係就當然有d失準啦!完成比賽之後個刻,曾經有發過自己脾四嘅時侯,好忟自己做唔到後期練習時嘅水準!雖然志不在獎 (當然亦未有資格去諗啦~),但係點都對自己會有起碼嘅要求嘛~~ 不過好快我又無事lu,因為好清楚明白,要技術到家,足夠時間嘅練習當然係唔少得,而臨場表現嘅隱定性,除咗要有純熟嘅技術,仲要加埋心理嘅訓練同累積嘅經驗,所以想有進步,就要檢討自己嘅失敗,然後發奮繼續向前進!
好幸運,係呢個比賽得到優異獎.雖然唔係咩大獎,但係都係對我嘅技術有某程度上嘅肯定
!亦叫做無丟到美甲達人"茱式會社"嘅假!除咗呢個獎之外,其實係呢次練習同比賽中,我得到嘅實在係 out of my expectation :
- 一班 "茱式會社"嘅姊妹,係瘋癲狂又好認真嘅情況下一齊不分日夜練習勉勵,呢份情誼係不知不覺中增進緊,希望唔好俾佢停呀!
- 係練習當中,戰友嘅堅持,毅力同不斷鑽研嘅精神,唔單止激發起我嘅鬥心,亦令我學識檢討自己.....
- 係呢個比賽,所見所聞,實在係大開眼界,對於我黎講係一個可遇不可求嘅寶貴經驗,更加明白同體會到所有事都要身體力行先會有所感受同領會,希望係呢次比賽中得到嘅經驗同啟發,會帶俾我一個好開始!
係呢度,老土都要講多次:好好好多謝老師甲友戰友Model朋友陪我經歷呢次比賽,無言感激!


text:
珠海海泉灣溫泉渡假村
上星期10/8-11/8同老公去咗珠海海泉灣和澳門玩咗兩日,由於係旅行團關係,行程第一日日間主要去左一個叫”參之谷”嘅地方,但我哋依團嘅團友目的喺去浸溫泉,所以團友們聽完"參之谷"工作人員介紹人參和石斛之後就即刻走人,願意花錢買嘢嘅團友都冇乜幾個.我同老公就用咗$20食咗一盅雪耳石斛燉人參,響香港食一碗糖水都要咁上下價錢啦,我覺得花$20試吓都毋妨...
第二個行程就喺去雅居樂花園自費睇4D電影,我同老公同埋大部份團友都冇睇,咁我哋就響雅居樂花園周圍逛咗約30分鐘,等埋其他團友睇完就走.
終於都去到海泉灣,但時間都已經喺下午4點幾啦.首先導遊帶我哋響海泉灣行一圈,等我哋知道各設施嘅位置,行咗約15分鐘左右就行完,之後我哋就各自到房間休息,等到6點就去享用我哋嘅晚餐--湖畔BBQ.領隊話唔想團友日洒雨淋同埋比蚊針,所以所謂嘅"湖畔BBQ"會安排響室內進行,至於BBQ就唔駛我哋自己燒,所有食物會由廚師燒去給我哋食,就好似平時食Buffet咁.雖然食物款式和種類並不多,BBQ食品就更加少,但我覺得味道尚算不錯,環境亦很舒適.
海泉灣內其中一間海皇星酒店嘅房間
海泉灣日與夜景色
食完晚餐我同老公花咗$120(兩人共$240)去咗睇名為"海邊的夢"嘅Show,約90分鐘嘅表演真係很精彩,第一次睇show d seat位會轉架,當有表演者走到台下中間表演時,位於觀眾席前半部份的seat位就會轉動約90度角,方便我哋坐響依d seat位嘅觀眾繼續睇表演.整個show有歌舞表演,雜技,電單車,體操等,我覺得今次依個show真係值回票價.不過可惜表演場內嚴禁拍攝,所以未能同大家分享.
睇完show後我同老公就去咗浸溫泉,浸咗大約90分鐘都好攰啦,又喺要返房沖涼訓覺嘅時候啦.我覺得海泉灣嘅溫泉同北海道嘅溫泉唔同,好似唔多似溫泉水咁,總之就浸過啦,喺咪真正嘅溫泉就真係唔知啦.不過其中有兩個池幾值得介紹,一個喺死海鹽溫泉池,由於含死海鹽份很高,故浸響裡面嘅人都好容易就會浮起.另一個就係"親親魚"池,依個池嘅特點係池中有好多小魚,你可以坐在池邊的梯級,大約心口以下嘅部份會浸響水中,池中嘅小魚就會游埋你對腳附近,游游吓就會埋黎啜你對腳,幫你啜走對腳嘅死皮,感覺會有少少痕,有d女仔同小朋友都頂唔順依種感覺.可能我對腳冇乜死皮,所以唔係好多魚游埋黎啜我對腳,不過我老公好多時都會有一群魚仔啜住佢對腳,睇起來好得意呀.
第二日我哋中午食過飯才離開珠海前往澳門,旅行團亦響抵達澳門後解散.響澳門逗留咗大約7個鐘左右,我同老公大部份時間響金沙賭場內玩大細,好彩最終贏咗幾百蚊,總算搵番少少錢幫補今次嘅行程啦.另外我哋又去過漁人碼頭,逛咗一陣影咗幾張相就走咗啦.臨上船返港前當然要去醫肚啦,我哋去咗八佰伴附近一間茶餐廳食飯,之後就搭9:15船回港,珠海澳門兩天遊亦就此結束.


text:
Skin So Soft越來越發現要皮膚幼滑﹐真的沒有shortcut﹐要身體健康﹐要多D飲水﹐要心情愉快﹐要睡眠充足.其實近日完全訓唔到﹐每晚得四小時睡眠﹐攪到大佬大嫂好驚我紅顏薄命.但係其他既都唔錯﹐心情雖然有起有跌﹐但係可以表達到感情﹐喊都係好事.不過因為某D心結解開左﹐所以基本上我係好開心既.
不過表面功夫都真係要做足架! 以前貪懶﹐補濕功夫做唔夠.現在好勤力﹐落重本﹐每次洗完手一定用hand cream﹐早晚一定用body cream, 發現其實唔需要用好貴既﹐好似我宜家夜晚用J&J 既baby 產品就已經好好啦.當然我都鐘意用D 其他牌子既﹐好似 Crabtree & Evelyn 既Summer Hill Collection 就係我既favorite.其實用有少少香氣既lotion 唔錯﹐令人有精新一振既感覺.
勤力左﹐最大既收獲就係皮膚幼滑囉﹐唔係我自己講架! 不過你讚我呢樣我唔會妄自菲薄既﹐因為真係有努力架.同埋平時keep 得好﹐間中無機會用cream 都唔會一下子就好乾.大佬時時話亞邊個俾對手出賣佢既年齡﹐幼承庭訓﹐所以我一定會努力, skin so soft, 人都開心D, 靚女姊姊梗係要裡裡外外都係A先得架啦!


text:
好耐都無DIY教材/玩具畀燒腩仔玩,因為佢已經返緊學,好多大小肌肉嘅訓練都可以喺學校做到,艾菲都懶得再花心思整,不過最近留意到佢著衫扣鈕時仲係姐手姐腳要人幫先得,明顯係平時練習不足所至,為咗唔想佢遲吓返K1著唔到校服(宜家N班間學校只著運動衫就咁過頭笠就得,但K1間學校就要著裇衫扣一排鈕),睇來都係時候同佢練多D.
呢個扣鈕練習嘅教材,係之前上網時無意中睇到人哋教嘅,材料只需一粒鈕,一條布條/鞋帶同一塊不織布,咁啱之前燒腩仔兩歲生日整生日badge時有不織布用剩,仲要有兩隻色添,可以慳返唔使買,至於鈕呢都係求其喺屋企堆後備鈕到揀一粒中size就OK(如果畀細D或者初學扣鈕嘅小朋友玩,可能就要揀粒大D嘅鈕),所以今次嘅製作成本係$0.
成個製作都好簡單,首先喺布條/鞋帶嘅一邊釘粒鈕落去,另一邊就打個大少少嘅結,然後剪幾塊細嘅不織布出來,再喺布中間用鉸剪開一個啱啱可以畀粒鈕穿過嘅窿就OK,D布咩形狀其實都好隨意,不過艾菲今次想懶靚咁整花形,就要拎個花形曲奇餅模出來度位再剪,相對花多少少時間去整,但都只係用咗半個鐘左右嘅時間就大功告成.
2015年5月28日 星期四
2015年5月27日 星期三
黑雨停課點算好?
連續兩個星期嘅weekend都係天雨中渡過,對大人同小朋友來講實在係一件好不爽嘅事,好不容易先等到佛誕節當日有大半日嘅晴天,雖然又熱又焗但我哋都爭取時間帶燒腩仔去公園放吓電,果然即晚已經再落大雨,仲要一覺瞓醒忽然由黃雨變紅雨再變黑雨.
燒腩仔返學以來第一次黑雨,身為家長當然最關心學校有無停課啦,果然黑雨後唔使幾分鐘已經睇即時新聞見到教育局宣布下午校停課,以前做學生時一聽到停課會勁開心,但宜家做咗FTM好自然就會有少少失望,因為停課即代表一日入面唯一三個鐘嘅抖氣時間都無埋,不過最爆趣都係燒腩仔,一聽到無得返學即呱呱嘈,要解釋一輪話佢知其他同學仔都一齊無得返學,先肯安心留喺屋企跟住艾菲,仔...如果你讀到小學中學都仲係咁鐘意返學,媽媽就真係安樂晒啦﹗
停課無得返學,留喺屋企又無咩好做,見下午已經停雨,加上燒腩仔今日都幾乖,就決定等佢瞓醒晏覺,兩母子落樓下平台拍拖踩單車,呢D活動對於讀下午班嘅燒腩仔來講真係好難得,平日朝早艾菲都忙住做家務同準備早餐午餐畀佢,完全無時間同佢落樓下玩,到放學又已經無電要盡快返屋企瞓晏覺,等到佢瞓醒都已經天黑夠鐘食晚飯,所以艾菲真係好希望來緊K1轉返讀上午班,可以爭取到多D時間帶佢四圍玩啦﹗
2015年5月26日 星期二
慢慢戒又得,立即戒亦得,得咗﹗
拖咗兩個幾月,終於得閒寫呢篇戒片血淚史,而喺呢兩個幾月入面,燒腩仔亦已經由起初只係屋企唔著片,到返學唔著片,到之後出個半鐘街唔著片,進展到最近出全日街同瞓晏覺都唔使著片,可以正式宣布戒日片全面成功啦﹗﹗﹗
喺燒腩仔婆婆嘅督促下,燒腩仔嘅potty training喺佢半歲左右已經展開,日日定時定候同佢坐落potty到試poo,起初當然係完全唔成功啦,十次有十次燒腩仔都只係坐喺到玩,甚至想走佬唔理艾菲,但久而久之又居然有成果喎,到佢15個月大已經開始有意識同我哋講poo poo,跟手仲同佢轉埋坐大人廁所,話都無咁快已經習慣喺大人廁所到poo poo,等艾菲唔使再日日同佢掉屎片咁慘.
至於wee就相對無咁容易,由燒腩仔18個月大喺大人廁所poo poo越來越穩定,艾菲就買咗張有兩級嘅凳仔返來,開始教佢企上去對住大人廁所wee,米高放工返來wee又會叫佢帶埋燒腩仔入去睇,之後見天氣熱就索性一得閒就除佢片,等佢感受吓賴濕嘅感覺,不過佢無論賴咗幾多次,艾菲同佢解釋咗幾多次都好,始終就係唔肯同我哋講,亦唔肯再企上凳仔試wee,艾菲唯有棄械投降.
直至21個月大,見佢嫌條片焗到pat pat痕,又開始講到自己wee緊,就諗住同佢再試一次啦,呢次佢都好合作肯企肯試,但就一直wee唔到出來,甚至因為wee唔出而發忟唔肯走,艾菲怕佢壓力大都唔敢再同佢試,佢開學前仲專登同學校老師講定佢對wee wee有D抗拒,希望佢哋唔好逼佢怕有反效果,點知到佢正式返學時,老師話只係叫佢好似其他同學咁企多一陣,佢自自然然就wee到出來,仔原來真係要畀人教㗎﹗
2015年5月20日 星期三
母親節出走之旅 Day 2
第二朝一起身,燒腩仔牙都唔刷廁所都唔去,第一時間就走去窗邊,以為佢睇風景咁識貨,原來係睇樓下個彈床有無開,可惜個彈床呢朝已經無再開出來(星期日先開?),所以佢無緣玩啦.
我哋換好晒衫準備出去附近cafe食早餐,點知呢個小朋友又扭扭擰擰咁唔多合作,唯有出動之前一晚喺惠康靜雞雞買嘅麵包超人手提電話,的的色色有聲又有公仔,仲潮過艾菲部iphone㗎﹗kakaka...
食飽見天氣唔太差,就喺酒店附近散吓步hea吓,可惜見唔到馬車嘅蹤影,但呢座傳說中嘅靚靚教堂好容易就搵到.
2015年5月19日 星期二
母親節出走之旅 Day 1
第三年以媽媽身份過母親節,今年終於都收到燒腩仔送嘅花做禮物,但實情當然係學校老師幫手做,燒腩仔送咗畀艾菲唔夠五分鐘就搶返話係佢嘅,切蛋糕時都有同艾菲講「母親節快樂」㗎,不過講多兩講好快已經變咗做「無快樂節快樂」,well...明顯就係未明母親節係乜東東啦,不過知唔知都唔緊要,只要你健健康康激少D艾菲就夠㗎啦﹗
燒腩仔未識同艾菲慶祝,唯有由米高代勞,喺艾菲怨咗佢兩年之後,今年出奇地有返D誠意,一早就book咗愉景灣酒店,一家人去玩返晚叉吓電,仲要事前神神秘秘咁,唔係艾菲有嘢做差D撞時間佢都唔出聲,雖然明知佢呢個安排,主要係想彌補我哋之前話今年唔去旅行嘅決定(不過我哋最終下個月又飛喎,呵呵呵...),但艾菲都好滿意好開心.
母親節當日瞓到十點就畀燒腩仔叫醒(特別鳴謝米高幫手同燒腩仔起身食早餐,艾菲已經比平日瞓多一個鐘),諗住拿拿聲同佢做埋功課即出發,早D到早D開始玩嘛,點知呢個燒腩仔又發作搞事,明明半個鐘內做得完嘅功課,居然花咗足足兩個鐘,激到艾菲同米高都嘔到一地血先完成到,結果艾菲帶住怒氣出門,呢個賴皮燒腩仔居然仲可以當無事發生,坐車去到欣澳都仲未肯同艾菲道歉,終於臨上酒店shuttle先捨得講對唔住,氹返艾菲開心.
2015年5月18日 星期一
逼爆@迪士尼
母親節個weekend係銀卡特選周末,本來都唔諗住入去同人逼,但之前收到Disney個會員六折優惠message,艾菲又的確有D嘢想買唔想錯過難得嘅減價,度來度去就只係得呢個星期六有大半日嘅時間得閒,唯有當係奬勵咁帶燒腩仔入去走轉啦,點知為咗去Disney乖咗成星期嘅佢,呢朝起身時居然又病發,拉鋸咗一輪先拉到佢落床,其實都有D嬲想取消㗎啦,但為咗個會員六折優惠,艾菲結果好唔爭氣地決定如期出發.
既然出得門口就當然要開開心心咁玩啦,不過燒腩仔呢日嘅心情始終麻麻,全日最開心一刻就係邊排隊玩佢至愛嘅揸車邊食三文治嘅時候,好彩中午時份都未算多人,用咗45分鐘就玩完出來,艾菲仲被欽點陪佢揸車添.
出到來諗住又去玩巴斯光年坐吓歎吓冷氣,點知維修中無得玩,唯有入shop玩吓死光槍,起初都玩得好開心㗎,但唔知做咩行吓行吓又病發(無記錯應該係因為我哋唔畀佢掂D玻璃杯啦),終於要拉佢埋一邊講吓道理先掂.
2015年5月14日 星期四
31個月
遲咗成個星期有多,媽媽終於得閒安排我出場見吓大家啦﹗我呢個造型得唔得呀?你哋見到我有幾多隻眼呀?kakaka...
呢個月嘅食量終於回復正常,雖然食得無之前咁積極,都可以喺半個鐘左右完成,如果有蛋或者有汁撈飯的話我可以狂食唔停,喺零食嘅限制上媽媽都放寬咗好多,今個月最開心係終於有得食魚肉腸,火腿同叉燒,之前媽媽成日話要大個仔先可以食㗎,我宜家食完真係覺得自己大個仔咗呀﹗嘻...(艾菲:佢第一次食魚肉腸時真係好開心咁同艾菲講「媽媽,我可以食腸啦﹗」)
瞓覺都係一時時乖,夜晚十點幾入房,通常會搞到十一點先瞓到,但明顯少咗半夜喊醒,一覺可以瞓到第二朝十點,而媽媽終於發現陪瞓服務係唔停得,否則我可以喺床到碌成個鐘都唔願瞓,不過有時我唔乖激嬲佢,佢就會罰我換爸爸入來陪瞓(嗚...我要媽媽呀﹗),照舊放學返屋企會瞓一個鐘晏覺,但次次夠鐘都唔肯起身,要同爸爸媽媽激戰一輪先出到房.
2015年5月8日 星期五
爆趣花童@表姨大婚
之前一篇提過,上星期日係燒腩仔表姨大婚之日,由於燒腩仔姨婆想當年係個在職媽媽,所以表姨由初生BB開始就交咗畀燒腩仔婆婆湊,一直同艾菲一家同住到小學畢業,佢同我哋一家嘅感情一直都相當好,艾菲亦早已當咗佢係自己個妹咁看待,所以呢D咁重要嘅日子,艾菲梗係要一家大細去撐場啦﹗
我哋一家三口朝早準時九點就到達姨婆屋企,好彩姨婆都早有準備,知道燒腩仔鐘意車,一早就買定兩架Q版九巴畀燒腩仔,佢幾乎全日都拎住兩架巴士未放過手咁滯,而燒腩仔身上著緊呢套衫,都係姨婆sponsor嘅,著起之後真係好sharp醒呀,同表妹Belle企埋一齊,勁cute囉﹗
等咗差唔多一個鐘左右,新郎哥終於出現,但個攝影師哥哥好似唔係好想其他親友參與其中咁,不停叫我哋企埋一邊,唔好阻住姊妹們玩新郎喎,well...我都係第一次見到攝影師會叫親友行開,仲要全程擋喺我哋前面唔想畀我哋睇咁,更加係唔會舉機snap shot吓親友們嘅反應啦,實在係奇怪奇怪,不過好彩燒腩仔無被影響,自得其樂咁撩完表妹Belle玩,就去搞表妹浵個零食盒,都懶理其他人咩事大吵大鬧啦.
我哋一家三口朝早準時九點就到達姨婆屋企,好彩姨婆都早有準備,知道燒腩仔鐘意車,一早就買定兩架Q版九巴畀燒腩仔,佢幾乎全日都拎住兩架巴士未放過手咁滯,而燒腩仔身上著緊呢套衫,都係姨婆sponsor嘅,著起之後真係好sharp醒呀,同表妹Belle企埋一齊,勁cute囉﹗
等咗差唔多一個鐘左右,新郎哥終於出現,但個攝影師哥哥好似唔係好想其他親友參與其中咁,不停叫我哋企埋一邊,唔好阻住姊妹們玩新郎喎,well...我都係第一次見到攝影師會叫親友行開,仲要全程擋喺我哋前面唔想畀我哋睇咁,更加係唔會舉機snap shot吓親友們嘅反應啦,實在係奇怪奇怪,不過好彩燒腩仔無被影響,自得其樂咁撩完表妹Belle玩,就去搞表妹浵個零食盒,都懶理其他人咩事大吵大鬧啦.
2015年5月7日 星期四
表妹生日buffet@HK Disneyland Hotel
最近畀燒腩仔D情緒搞到頭都大晒,再加上呢兩星期艾菲私務煩忙,搞到都無精神寫blog,本來今日應該寫燒腩仔嘅31個月成長紀錄,不過想回顧返前一個星期日嘅燒腩仔表妹生日buffet先,因為再拖落去就多數會拖到無咗影...
上星期日係燒腩仔表妹正日生日,不過呢日係燒腩仔表姨結婚嘅大好日子,所以燒腩仔姨媽就決定提早一星期慶祝,而慶祝地點就係香港迪士尼酒店翠樂庭,約埋燒腩仔姨婆一家齊齊食tea buffet切蛋糕,可惜呢日米高要返工,只係得艾菲一個帶燒腩仔出席.
呢日米高幫艾菲叫燒腩仔起身(艾菲叫就喪扭,米高叫就唔扭喎﹗),艾菲仲可以好順利咁同佢做埋功課先出發,一心諗住早D去酒店幫燒腩仔同燒腩仔表妹影多D靚相,點知星期日坐巴士去迪士尼嘅時間原來比平日耐,結果我哋用咗個半鐘先入到迪士尼酒店,仲撞到早來嘅燒腩仔姨婆同燒腩仔公公婆婆,結果啦...喺一眾長輩嘅騷擾下,靚相實在唔多影到. >.<
一直諗住同兩個小朋友影大草地靚相,仲專登帶埋野餐墊去,不過大草地原來喺另一間酒店,諗住迷宮都照殺啦,但呢個燒腩仔居然話唔玩,點都唔肯行入去﹗明明上次去濕地公園時行迷宮行得好開心㗎喎﹗最後要姨丈公同佢騎膊馬咁先勉強行到一個圈﹗
上星期日係燒腩仔表妹正日生日,不過呢日係燒腩仔表姨結婚嘅大好日子,所以燒腩仔姨媽就決定提早一星期慶祝,而慶祝地點就係香港迪士尼酒店翠樂庭,約埋燒腩仔姨婆一家齊齊食tea buffet切蛋糕,可惜呢日米高要返工,只係得艾菲一個帶燒腩仔出席.
呢日米高幫艾菲叫燒腩仔起身(艾菲叫就喪扭,米高叫就唔扭喎﹗),艾菲仲可以好順利咁同佢做埋功課先出發,一心諗住早D去酒店幫燒腩仔同燒腩仔表妹影多D靚相,點知星期日坐巴士去迪士尼嘅時間原來比平日耐,結果我哋用咗個半鐘先入到迪士尼酒店,仲撞到早來嘅燒腩仔姨婆同燒腩仔公公婆婆,結果啦...喺一眾長輩嘅騷擾下,靚相實在唔多影到. >.<
一直諗住同兩個小朋友影大草地靚相,仲專登帶埋野餐墊去,不過大草地原來喺另一間酒店,諗住迷宮都照殺啦,但呢個燒腩仔居然話唔玩,點都唔肯行入去﹗明明上次去濕地公園時行迷宮行得好開心㗎喎﹗最後要姨丈公同佢騎膊馬咁先勉強行到一個圈﹗
訂閱: 文章 (Atom)


text:
難得放假會出城,有朋友推薦Aminn去呢間韓式甜品店,由元朗開到出尖沙咀,原來仲係真正嚟自韓國嘅백색의설화공주,Sorry唔識讀,香港分店叫白色雪花之公主.
元朗分店以甜品為主,而尖沙咀分店除咗繼續有韓式雪花冰,雪糕同蛋糕,仲提供左幾款韓式輕食!
睇完Menu最吸引Aminn係呢個怪獸雪花....究竟要約幾多個朋友一齊食??
另外點咗小食炸魚餅絲同柚子雞翼,炸魚餅絲外觀似薯條,無魷魚絲咁乾,又比薯條更加香口,配上沙律醬食到唔停口呀!
而雞翼就唔會太大問題嘅,不過呢碟雞翼都好大隻,啖啖肉!
飲品就選咗Mojito,好大杯好Colorful,賣相幾好,同環境配合得好和階好舒服.
最後梗係食埋甜品,嚟到點可以唔點雪花冰呀!點咗Oreo雪花冰,嚟到黑mun mun一大碗雪花冰,都唔知從何入手~
一個雪花冰足夠2至3個人share,面頭有一球朱古力雪糕,朱古力醬同鋪滿到漏嘅Oreo粉,入面係牛奶雪花冰,綿嘅程度接近入口即融.
我發現中間仲有一層Oreo粉,整體味道唔會有斷層,不過最底有層煉奶,個人認為太甜就無食到落底啦~
白色雪花之公主
尖沙咀樂道7號嘉樂大廈地下A舖元朗教育路44-50號兆明樓地下A舖
是次小分享完畢 有興趣可按 麵語錄aminn 或本站內其他分享 :)
Aminn | Beauty.Food.Fun.Travel.Trendy|
任何博客合作請接洽: aminn613@gmail.com


text:
依件專燈揀俾老婆,因為佢喺紅豆「粉絲」,不過返到屋企大家樣樣都想試,結果件件一開四.一共4層,由下而上有朱古力海綿蛋糕,綠茶慕絲,再一層朱古力海綿蛋糕及輕怡芝士慕絲,面頭放幾粒綠茶方脆,原個買要$188,依家$26一件就可以試到佢嘅真味.宇治玉露喺最高級嘅綠茶,姑勿論依件餅喺咪用到宇治玉露,但綠茶味幽香得嚟唔俗,只恨慕絲中嘅紅豆很少,而綠茶方脆食落鬆化.
相比起上面嘅宇治玉露紅豆蛋糕,依件開心果榛子脆米蛋糕個賣相就非常巧手,頭尾一抹忌廉泡泡,中間則放咗開心果同榛子,餅面嘅裝飾,絕對喺手工嘢.下層喺脆米蛋糕底,食落「咯咯聲」;中層應該喺朱古力「ganache」,喺一種以忌廉加朱古力做成,濃郁且挺身嘅朱古力夾層,配合脆米蛋糕底好有實質感;而上層喺綠色嘅開心果慕絲,頗幼滑,好有心思嘅作品!
喺依期嘅新產品,加上色彩艷麗,當然要一試啦.底層同上述嘅開心果榛子脆米蛋糕一樣,勻以朱古力夾層配脆米蛋糕底,而上層紅色嘅慕絲就改為新鮮黑加侖子同紅莓打造,同樣口感柔滑,內裡仲有少少紅莓粒粒果肉,餅面塗上一朕鏡面朱古力漿,不單中和一下慕絲嘅酸度,更令整件餅酸甜有層次.至於一粒紅莓,一片半月形白朱古力薄片及一粒藍莓作餅面裝飾,頓時更有立體感,$28實在抵食.
店員推介咗三重奏(trio)系列,據講喺法國里昂嘅經典法式甜品,不過由日本客席顧問餅師郷知詠子女士再重新演繹,選用日本高級麵粉,即日手做吉士忌廉,原條馬達加斯加雲呢拿條……等等高質食材製作,講到咁,心郁要試一試.一共有3款:藍莓紅桑子,柑柚,雲呢拿芒果,當日只有前兩者供應,小弟揀咗藍莓紅桑子,老實講,外型就唔太討好,味道方面又如何?中間嘅紅桑子吉士忌廉唔錯,濃郁嘅莓香,質感軟滑,不過外層嘅「泡芙」皮會有點乾及粗獷感,其實店員都有說明過,佢話因為所有材料都來自天然成份,一啲化學添加都無,做出嚟效果較原始,所以小弟又想即管試下咁,但對於咀刁嘅港人,相信唔喺個個都啱食啫.
唔理佢喺唔喺新產品,睇見「焦糖」兩個字小弟心想就已經喺「食硬佢」.圓柱外型,一身漆黑,夠晒型格.因為成個都被朱古力軟漿包實,切開先見到真身,內裡層次複雜,朱古力脆米蛋糕底,ganache朱古力層,焦糖慕絲,朱古力慕絲,外層朱古力軟漿,面面仲有啲朱古力薄脆,唔使多講,一食你就知,正!皆因朱古力香濃,雖然焦糖味唔突出,但配合其他夾層,口感多變,另一歡心之選.
見好多食友都推介,多少都衝著佢而嚟,雖然外貌唧成毛冷造形,不過小弟唔覺有咩特別,因為一般粟子蛋糕都喺咁整.反而好奇啲鹿兒島紫薯薯味有幾強勁,打直切開件蛋糕,原來唔止面層鋪上紫薯蓉,蛋糕心亦有,餅底上下都有,薯味的確突出,兼且做得挺軟滑,難得甜度適中.更驚喜嘅喺蛋糕心除紫薯蓉,仲加入咗蘋果粒同忌廉,幾嶄新嘅配搭.唔知改以「雞蛋黃」蕃薯打蓉,襯以薑汁加入忌廉同打,做成港式薑汁蕃薯蛋糕又會點?至於蛋糕底有別以上幾款切餅及甜品蛋糕,口感較濕潤同腍身.
個人評分
味道:9/10
環境:8/10
服務:9/10
抵食:9/10
平均每人消費:HK$38
餐廳資料:
Arome Bakery Room東海堂
金鐘金鐘道93號金鐘廊Lab Concept F03號舖
2529 5938


text:
Tuesday, 7 July 2015
面試相
33 comments:
影得好好呀,capture 到包包cute 爆笑容!ReplyDeleteReplies
係呀, 我好鍾意呢兩張相呢Delete
影得咁好,想入邊間都得啦ReplyDeleteReplies
如果係就好啦.... HAHA...Delete
影得好靚呀, 包包咁精靈, 加晒分啦~ReplyDelete
真係影得好呀! 我都有問影相平日要排到9月中喇ReplyDeleteReplies
你留意FB呀, 佢有時會有快期 (有人CANCEL BOOKING), 我都係搶到個快期+請左半日假去影, 本來我個期係8月尾! 真係好多人搵佢影!Delete
哈哈, 通常啲爸爸都會問呢個問題...ReplyDeleteReplies
媽媽會啲媽媽都有話出面影廿幾蚊有一打,但係我就覺得影得咁好貴啲都值呀!Delete
very good indeed. 我都BOOK左呀.... 但排到去八月頭先有得影... 但都應該趕得切...ReplyDelete
包包讀唔讀N班呀? 如果之前無報,你可以考慮宜家CALL佢地CHECK有無插班的機會呀...
我O仔係2013年12月... 都問到有三家學校仲有位呀.... 不過就一定係PM CLASS了.....
度好心水學校未?Replies
其實我一早幫包包報左n班,但好可惜都只係收佢pm class.點解細b就只有pm讀?!對於早睡早起嘅包包,都唔知到時佢慣唔慣,唉~Delete
包包超可愛呀~~ReplyDelete
好鍾意第一張呢~
咁可愛嘅包包, 我係老師, 見到呢張相, 即收.... ^^ReplyDeleteReplies
如果係就好啦.... HAHA.Delete
張相影得好好,應該有好多學校睇中佢XDReplyDeleteReplies
如果係就好啦.... HAHA.Delete
張相好靚呀,睇見個笑容都冧死人,實加晒分呀!ReplyDelete
預祝順利^^Replies
多謝ee, 希望順利啦~Delete
好靚呀影得,實入到呀放心!ReplyDelete
影得好好呀..我都唔開始諗妹妹豬嘅證件相添...第二個真係好懶ReplyDelete
靚呀,其實兩張都影得好靚呀 ^^ReplyDelete
真係好靚仔架你,我見有幾個媽媽去影都好靚,但我又懶又想慳錢XDReplyDeleteReplies
包包講野唔叻,我唯有做多少少啦Delete
張相好好好靚,我係求其自己屋企影就算ReplyDeleteReplies
包包係細b,講野又唔叻,我唯有做多少少啦Delete
影得好好,多謝推介,我都拿拿臨BOOK下先.ReplyDelete


text:
Daddy唔喺度, 我就要自己攪掂. 兩個囝囝似孚好開心, 因為冇王管.
星期日我就要帶兩個囝囝去剪頭髪, 平時都係Daddy開車去SUNTEC 的, 要我開車去, 我都有啲戰戰兢兢. 冇Daddy喺度喝住兩隻馬騮, 我同姐姐好辛苦一人mark一個.
有啲小朋友未剪就喊到飛起, 我呢兩個都不知幾輕鬆, 仲熟到識自己去揀碟睇, 只要有電視睇就乜都得.
剪完頭髪問佢哋午餐要食乜, 大仔毫不猶豫話foodcourt, 要食雞飯.
只有雞飯能令佢兩個坐定定大羮大羮咁自己食, 大仔一個人食咗一碟半雞飯, 如果喺屋企有咁開胃就好嘞.
食完後食糖水, 買了"清湯"給他們分, 兩個都只飲糖水, 啲料就俾晒姐姐食.
食完午餐返屋企休息, 五點左右要帶大仔去學游水. 平時都係Daddy帶的, 呢個月都要我帶, 唔可以留响屋企煮嘢食.
其實我同Daddy都識游水, Daddy以前仲係救生員添, 但自己細路都係要俾人教, 佢對住我哋連落水都驚, 但對住教練同啲同學仔佢又唔驚喎.
囝囝上緊堂時, 突然有個家長行到池邊喪鬧個教練, 話個教練鬧佢個仔鬧到喊, 仲話因為咁佢決定唔再俾個仔嚟學游水. 佢個仔係响我囝囝上堂之前個時段上堂的, 我當時都在場(我哋早到要等上一班落堂), 個教練係大聲咗啲, 但其實都唔係真係鬧個細路, 只係矯正佢唔啱既地方啫. 而且個家長當時並不在場, 佢話其他師奶話佢知, 我諗啲八卦師奶可能有啲加鹽加醋啦.
我覺得細路既然俾得人教就要放手俾人管, 俾人語氣重啲教訓吓都咁大反應, 係咪太過保護呢? 個細路前面仲有好長路, 一定有更難堪, 更大的挫折, 做家長的有可能處處保護嗎? 況且如果個家長覺得個教練喺咁多人面前去教訓佢個仔會傷佢自尊心, 咁點解佢又喺咁多學生家長面前咁鬧人呢? 個教練個EQ都幾高, 只答咗一句, 就冇出過聲, 亦冇同佢埋論, 跟住就若無其事繼續上堂.
我每次帶囝囝去上堂都會坐喺池邊度睇, 一個教練對住咁多個細路, 而且仲喺腳唔到地的大池度上堂, 要顧及每個細路的安全都唔容易, 有啲細路(我囝囝係其中之一)真係好挑皮, 睇少一眼都唔得, 個教練有時都會有啲掹, 但真係可以埋解的.
我好同情個教練, 因為嗰日係佢最後一日喺嗰度教, 落堂時佢仲分禮物俾啲小朋友添. 囝囝攞完禮物後, 我仲特登叫囝囝講多兩聲多謝, 我自己都有講, 至少令佢覺得有人欣賞啦.


text:
大既係四點幾到我哋就到咗谷關,但係個GPS顯示間酒店個位置我哋又唔見有個間酒店喎 ! 於是就繼續前行啦,行行下覺得唔係好對路,所以都係轉頭行啦...慢慢行行下就見到我哋今晚住宿嘅酒店名水舞谷關 喇,但係個望入去呢,好似係一間餐廳來個喎.於是就停車入去問下架車可以泊係邊啦,原來呢一間係間酒店嘅餐廳,住宿要係前面兜路上去,經過佢哋嘅指示我哋終於到咗啦,門面望落去就無咩特別.
呢個就係間酒店嘅門口啦....
酒店入面
泊好車就辦理埋個Check-in先,原來係有個下午茶同埋背部Spa送,但係個Spa今日只可以做得三Pair人,最後外父同外母係無做到嘅....由於個下午茶係要係五點前食,所以我哋房都未去就去食咗個下午茶先.呢個下午茶係點心加飲品,我哋每人叫咗D嘢,原來個份量都唔少個喎,味道重要係唔錯添.
我哋可以係呢個 Menu 到揀D嘢食,種類都幾多下架
一杯係芒果,另外一杯係叫石蓮花(味道都唔錯架)
呢一塊就係石蓮花啦...
下面D嘢食就係我哋嘅下午茶啦...
呢個黑糖糕真係幾好食 !!
食完嘢我哋就去攞房啦,我哋D房全部係晒一層到,每間房嘅佈置都唔同,當然價錢都唔係一樣啦.我哋最後係抽籤睇下大家住邊一間房,但係有一間就係總統套房(因為我係訂個時話係慶祝我外父外母結婚周年紀念,所以酒店安排咗呢一間房俾我哋),不過最後呢一間房就俾我住咗,因為二嫂話我搵嘢辛苦,同埋外父外母佢哋唔識用D嘢會浪費咗,不過呢一間房除咗大D之外,就係多咗張按摩椅,其餘嘅都係同其他房一樣 !!
間房都幾有情調架....不過可能會有人覺得暗
呢一間就係我哋住個間房啦...
入面都幾大下架
廁所同浴室就係度扇門後面
張按摩椅都幾正架
呢清潔用品係 Crabtree & Evelyn 來架 (


text:
最後一條,我好鍾意o既活潑波子魚o係星期五(28/2)都已經魂歸天國嘞!
Tag Archives: 小魚
再見!波子魚Posted on
星期日(24/2) o係Grand Hyatt食完甜品Buffet返屋企,發現無肚腩o既男仔波子魚反轉o左沉o係水底,行埋去,佢仲郁郁地o架!不過隔o左無耐就升o甘上天堂嘞!好似係想見埋我o地最後一面o甘.
由男仔波子魚走o左o果晚開始,唔知點解,新買番o黎o既女仔波子魚就好似好怕人o甘,一見人就走開,初初買番o黎o既時候,佢好活躍,成日游o黎游去o架!擔心佢唔知係o米有事呀!!
波子魚新成員Posted on
琴日(22/2),大肚女仔魚上o左天堂,其實前日已經見到佢身上有o度好似瘀o左o甘,但係佢無乜o野,仲好開心o甘係o度游o黎游去,仲以為佢損o左o果o度會自己好番,點知琴晚放工返到去,已經歸o左天,見佢損o左o果o度有D白色o野,好似D濃o甘,我諗係發炎呀!好可憐o既小魚.
怕羞波子魚Posted on
o係新年前買o左兩條波子魚,養o左佢o地呢段時間,都無乜好好o甘睇過佢o地游o黎游去,因為佢o地實在太驚人,有時只係經過個缸,佢o地就即刻好驚o甘"哩"o係舊木後面,尤其係有個大肚腩o既女仔魚.
小螺o既新朋友仔 ~ 可愛波子魚Posted on
D螺仔養o左有半年嘞!由買番o黎有6隻,到依家2隻,都幾易養,又易打理呀!
金花娃娃 Bye-bye 嘞!Posted on
今日放工返到屋企,發覺最後一條金花娃娃死o左,一個禮拜唔夠,兩條金花娃娃都先後升天嘞!
金花娃娃 之 殘暴實錄Posted on
o係網上面睇o左好多關於金花娃娃o既資料,琴日無意中搵到一段短片,係一條金花娃娃將一隻生o既小螺拆殼分屍o既恐怖片段,原來就連魚都不可以貌相.
金花娃娃Posted on
可憐o既波子魚媽媽o係前日(9/6)夜晚終於離世,享年4個月大(o係我屋企計).
原本諗住唔養魚住,不過琴日(10/6)經開金魚街買龜糧,見到有種魚叫金花娃娃,佢個樣好搞笑,頓 o下頓o下o甘,忍唔住就買o左佢o地番屋企嘞!
8/6 波子魚媽媽Posted on
琴晚(8/6)發覺波子魚,游水搖吓搖吓咁,好似係病咗,同佢影咗D相同短片,我諗呢次係最後一次同佢影嘞!
之前一共養咗4絛波子魚,淨番唯一一條魚媽媽,佢嘅老公同BB都先後升天.
但係好奇怪,雖然淨番佢一係魚,前一排佢竟然生咗D魚仔出嚟,可惜都死哂,之後魚媽媽仲一日瘦過一日,就連脹卜卜嘅肚腩仔都唔見咗.
波子魚BB死o西嘞!Posted on
兩條波子魚BB出左世o一個月多D,唔知乜o野原因,佢o地都死o左嘞!
好唔開心,之前佢o地都好活躍,好得意,仲一心諗住睇住佢o地長大成大波子,可惜 ………


text:
好開心玩o左一日,返到屋企仲有驚喜.
前一個禮拜,我同老公提過,依家o既蛋糕好少會有忌簾,但係我鍾意食呀!而且都好耐無食過嘞!
返到屋企坐底o左,老公o係雪櫃攞o左呢個佈滿勁多忌簾o既懷舊蛋糕出o黎!好開心,好驚喜呀!
Continue reading »
啱啱過o左我o地o既結婚一週年紀念無耐,又到我o地o既拍拖11週年紀念嘞!
呢日老公安排o左好豐富o既節目,好開心o既一日哩!
星期六要返工,所以晏晝兩點幾先入到青衣,o係青衣o既滾滾紅茶食完Lunch,見到青衣城有好靚o既聖誕裝飾,當然要影o下相啦!跟住就搭去柏麗灣o既Shuttle Bus,去我o地呢日o既目的地馬灣公園嘞!o係公園一路行,去到以前曾經到過o既馬灣村,原來呢o度幾乎荒廢o左,已經變得面目全非,感覺好可惜呀!原本我o地諗住o係馬灣村o既馬頭搭船去深井食o野,不過由於條村已經無o左,船亦都取消,我o地唯有搭車過去.o係深井食o左一間叫泰皇菜o既泰國餐廳,之後就漫步海濱長廊欣賞青馬橋夜色.返到屋企,老公仲有驚喜,就係一個蛋糕,慶祝我o地11週年紀念.
呢日真係好開心呀!
今日(4/11)係我o地結婚一周年紀念,呢一年真係過得好快呀!結婚o果日o既情景好似只係啱啱過去o甘.
呢日我o地朝早起身打掃o左屋企 (原本係琴日打掃,不過出o左街行o左成日,返到屋企好攰,無清潔到呀!),之後去o左屋企附近o既樂華餐廳食o野,順路去埋超市買o野,跟住返屋企換衫,然後就起程去黃金海岸嘞!
Continue reading »


text:
8/31/2007
去Ikea食肉丸
上星期日同老公出沙田得街,其實此行純粹係佢想食阿蘇介紹喺Ikea賣嘅肉丸,我們試了肉丸同薄切牛扒,肉丸真係好好味,而牛扒就ok啦! 不過間餐廳真係好多人,可能係星期日嘅關係啦! 連叉都無,要等佢洗完先有喎! 好彩轉頭阿姐就攞出嚟咋,如果唔係要用手食.食完之後我們行咗Ikea一陣,老公買了一個花樽給他那棵心愛嘅水種植物,仲有兩包肉丸($70一包1kg)同五包肉丸嘅汁醬(好似唔知$9/$10一包)添!
行完city super,我們便去了行電器舖,因為我生日時想老公送個焗爐給我(因為現在那個沒有温度控制,好難控制火力,所以我想要個大少少同埋可以控制温度的.後尾我們又見到布小公主喺blog度介紹嗰個燒烤爐,原本老公話買俾我,但我見個爐好似細咗d,同埋我哋次次都要煮成兩磅雞冀(因為我們通常煮一餐飯,會pack埋之後兩日嘅飯盒,即是成6個人飯),都係開鑊煮方便d,所以就無買到了,費事買咗又唔用啦!
老公就好啦! 我無買到個燒烤爐,佢就攞咗d錢買咗一隻平靚正嘅手錶,四百幾蚊咋! 真係幾ok o架!
8/28/2007
生bb的問題
同老公又討論到生bb嘅問題,佢都係叫我遲少少先生,因為佢話出年暑假,佢公司會好忙好忙,佢怕到時照顧唔到我,所以叫我推遲少少先生,如果九月或十月就最好.起初我想暑假生係因為就我兩個老闆放假,唔想為她們帶來不便.可是如果臨盆時老公不在身邊又確實不行,所以唯有把生bb嘅計劃推遲少少,但都係嗰句,唔係想生就會有,所以一切都係隨遇而安啦! 這樣也好,我都想減吓肥先要bb,因為我怕加埋到時增加嘅磅數會拕得好辛苦,所以做番多d運動,一來身體好d,二來輕身d,唔洗到時雙腳負荷o禁重.
仲有,我老公終於肯戒咗煙喇! 希望佢真係可以堅持到啦! 不過佢始終唔想入產房,佢話好怕見到血淋淋嘅場面喎! 但佢話佢會考慮吓,睇吓到時點先算喎!
老友飯局
上個星期好忙啊! 星期四同SPACE嘅同學仔食飯,我們去了九龍城嘅樂口福食潮州菜,我們叫了阿蘇推介嘅鹵水鵝片,另外又點了芒果蝦球,煎蠔餅和沙嗲炒芥蘭.味道幾好,但並不是特別好食,價錢都合理,招呼OK,D侍應都係D叔叔同伯伯嚟o架! 不過上菜超勁快,叔叔話廚房係一次過煮晒一枱嘅order嘅,這個安排幾好喎! 不過食完就好快要走囉! 之後我們去了合成食潮州糖水,蓮子百合薏米綠豆馬碲沙,好好味,我仲買咗一碗返去俾老公做消夜添! 可惜那天忘了影相,無得post 上blog 添.
星期五,我,siubee同carmen去了雅蘭間稻香食火煱,好彩我們早到先有位,原本我們想早一日book定位,但個姐姐話細枱booking full晒,叫我們自己去等,所以我們6:30便上去,大把位,我哋仲可以坐到卡位添! 我哋好鐘意嚟稻香食火煱,因為d嘢食好企理d,同埋d 嘢都幾好食,所以我哋次次想傾計,都會去稻香食火煱.這天佢哋終於攞到機票了,一切準備就緒,為她們九月嘅日本之旅作好準備,希望佢哋玩得開心喇!
8/22/2007
十四歲的媽媽
一位爸爸
8/18/2007
驗身報告出咗喇!
今日同老公去睇咗報告,結果一切正常,只係我倆都無乙型肝炎抗體,醫生recommend我們打肝炎針,同埋我倆都超重,可以減d當然更好,不過我都相信瘦番少少的話,拕bb的時候可能會舒服d.不過我同老公知道驗身結果正常,都鬆一口氣,亦都好開心.
攞完報告之後們去了sogo後門對面那間粉面舖食嘢,我們見間舖其貌不揚而屹立銅鑼灣o禁多年,必有其過人之處,我們叫了淨雲吞,牛腩撈麪同牛腩魚蛋麪,我們覺得味道同口感一般,魚蛋就好食好彈牙.我們估可能這裡食粥會比較出名,因為見佢有好多不同款式的粥,但礙於今日真係好熱,真係食唔到,唯有下一次啦!
之係我們去了銅鑼灣的MCL睇五星級大鼠,因為老公讀OU的course,申請永隆信用咭送了六張贈券,所以今日過開去便去睇戲.套戲好好睇,好有意義,d動畫畫得好真,好生動,劇情惹笑,我最鐘意佢就係表達個個都可以做廚師的訊息,真係o架! 初初我都好討厭入廚房,現在咪一樣成日煮,開頭都驚煮得唔好食,但只要用個心去煮,一定煮得好的.
晚上同奶奶老爺食飯,因為奶奶下星期生日,老爺今次又攞咗d佢種嘅豆角同青瓜俾我,明天仲有無花果添,老爺種嘢真係好叻o架!只係佢死都唔肯全力種有機蔬菜,一定要種菊花,唉!真係拿他沒辦法,老人家去到某個年紀,真係好似小朋友一樣,好硬頸,勸佢唔好做o禁多,怕佢辛苦,佢都唔聽,成日都覺得我哋唔明,唯有叫老公抽多d時間陪吓佢幫吓佢囉! 但老公都要返工,始終幫得有限...希望佢識自己就住做啦!老爺成日話只要堅持便可,佢唔明意志力係重要,但都要有身體的配合才行,畢竟年紀漸大,唔係單靠意志便行.總之希望老爺同奶奶都身體健康啦!
8/13/2007
假期隨筆
老公近日公司十分忙碌,剛過去的星期六同日都要回公司工作,每天見他回來都得番半條人命,真係慘.我唯一可以做嘅就係唔洗佢做家務囉! 讓他可以盡量休息.這幾天由於他沒什胃口,所以都只係食粉麫罷了,我做了炸菜肉絲同炒豆角粒用來送麫,加埋老爺出品的菜心,老公雖然累,但都有話好好食.
星期五起初以為有得放早好開心,首先係掛咗八號風球以為走得啦,點知無人走喎,我同事問我係咪走得,癡線嘅,梗係走啦! 好彩落到去火車站上到車,仲有位坐,不過車程就由平日嘅三十分鐘變作差不多四十五分鐘,架車真係好迫,好彩有位坐咋,如果唔係真係會焗死.返到大埔諗住上百佳買包水餃晚上煮粉食,誰不知,嘩! 好多人呀! 俾錢的人龍圍繞整間百佳呀! 見到d 人一車車o禁買,講真,八號風球都唔會掛到第二日o架啦! 洗唔洗買o禁多呀! 成間百佳好似俾人洗劫一樣,好多嘢都賣晒,百佳今次真係要多謝個颱風幫佢清咗d貨尾喇! 最後我要成差不多五點才回到家,因為搭K巴都打晒蛇餅,我都要等到第二架才上到.返到去,老公已安坐家中了,因為有同事車佢返嚟,佢見我o禁辛苦,便自告奮勇幫我煮粉,而我亦都煮了綠豆沙慰勞他.
星期六,05:30am,之前約了老爺奶奶飲茶,我都有猶豫過佢哋會唔會去呢,我又唔敢打電話,因為怕他們如果未起身會嘈醒佢哋,所以我都係自己去酒樓,如果佢哋唔嚟我便自己食當早餐算了.當去到酒樓唔見佢哋,心諗唔通大雨得滯唔嚟? 但待應小姐話佢哋一定會嚟,因為昨天我老爺奶奶已告訴她我會來,那位小姐仲開定咗壼茶給我添! 唉! 現在全酒樓的人都識我的了.再等了一會他們便來了,老爺的朋友亦陸續到達,我們又喺度吹水,傾傾吓,我奶奶突然除了眼鏡,手按眉心,好似好唔舒服o禁,我即刻好驚,問佢洗唔洗睇醫生啦! 誰不知佢嘅答案真係令人吹脹,佢話佢肚餓喎! 好少事之嘛,肚餓咪叫嘢食囉! 洗唔洗o禁呀! 於是我便立刻去叫點心俾佢食囉! 真係俾佢嚇死.飲完茶我便拿著老爺俾嘅瓜菜去買今個星期嘅餸了,買吓買吓,真係好重,由於落雨咪唔拖車囉! 只用手攞,唉! 今日隻手臂都重痛緊,下次都係分兩次買,唔洗自己o禁辛苦了.
昨天我同媽媽去了行街,首先行Ikea買了兩隻麫碗,因為當我這兩日煮麫才發現我們是沒有合適的碗用來食麫的,有時都係用深d的碟,昨日見Ikea那隻碗又入得微波爐,而售價又只係十幾蚊,所以就買了兩隻.之後我們去了紹香園,因為媽媽的合桃食完了要再入貨,嘩! 好多人呀! 原來昨天是新城市廣場分店最後一日營業,媽媽買了半磅原味合桃,我就買了脫水蔬果,阿麻子合桃,原味合桃各半磅,媽媽話d脫水蔬果好食,我又買了半磅給她,其實我們都係覺得食零食無益,所以才改食這些,因為健康d囉! 但沙田這間close咗之後就無o禁方便了,好彩他們在大埔中心間百佳都有個檔口仔,但當然選擇無o禁多啦!
8/07/2007
星期日在家的日子
好耐都未試過喺屋企都o禁忙了.因為星期六細佬幫我買了個wireless的router(so,便可在家中無線上網了),此外他亦把那部舊的手提電腦送了給我的老公,所以我昨天便忙於在家中安裝router同替我老公format部腦與及重新安裝所有software同drivers.由於第二日要帶飯,我仲要準備埋晚餐添.
由於老公星期六同班波友去飲嘢飲到星期日天光先至返,我以為他不會同我食早餐,誰不知他竟然10點多起床同我一齊去,仲同我一齊去買餸添.
食早餐時同一家人同枱,起初係兩個女人帶住兩個小朋友坐低先,其中一位係兩位小朋友的媽咪,跟住這位媽咪的電話就響,可能對方係佢老公,佢好嬲o禁話:「個個星期日都去嗰間o架啦! 海星呀!」(海星係這間茶餐廳的名字),收線後她便好嬲o禁(幾乎可以睇到有火花)同身邊那個女人講話:「佢話揾唔到喎! 個個星期日都喺度食o架啦!」那個女人好像見怪不怪,其實o禁少事,是不是要嬲成這樣呢? 這樣會死好多腦細胞喎! 之後佢老公終於趕到,個媽咪的心情總算平伏番d,好了,到叫早餐的時候佢又發癲,由於佢要order的餐勁麻煩(明明人家係個set,佢又要呢樣又唔要嗰樣),講講吓連佢自己都亂晒龍,又喺度發癲,人哋阿姐都寫對晒,係佢自己唔知自己喺度講乜,我見佢老公勁尷尬,所以我同自己講千萬不要變成這樣,otherwise,一定會令自己個老公討厭自己.
食完早餐之係我們去買電拖板(用來換了現在電腦那個,因為加埋wireless router後唔夠位插),之後見到個電視放大器又買埋(因為房內那部電視收得唔清楚),盛惠成$150蚊,真係大出血,仲要返到屋企駁咗個放大器都無用,真係唔抵,希望可以攞去換番其他嘢啦!
回到家老公竟然無瞓覺,駁好晒放大器同拖板,仲要清潔埋間屋添,真係乖,之係佢就去咗瞓覺了.在老公瞓覺期間我裝好晒個router同format埋公部laptop,拖埋地(因為之前做嘢阻住老公拖唔到),便開始準備晚餐,晚餐有黑椒牛仔骨,西冷牛扒同青瓜炒肉片.味道都ok好食o架!
8/03/2007
我的前上司退休了
昨晚我同埋幾個舊同事同我前上司在灣仔鹿島大廈的二宜樓食飯,大家又可以見面好開心,最難得係其中有位美女今日要考試,佢昨晚都抽空出席,真俾面.以下就係昨晚叫的小菜:
呢個係炒魚翅,但真係好難找到魚翅~
d嘢食都好好味,但就唔記得影個湯,個湯都唔錯,餐飯好抵呀! 6個人都係食咗$500.
其實個個都好唔捨得我的前上司,因為佢真係一個好好嘅人,無論對什麼人都好好,講真我當時辭職真係好唔捨得佢,亦都覺得好對佢唔住,因為我沒有同佢一齊作戰到底,但當時嘅我真係頂唔順那位講多過做的總監,唔理嘢的經理,朝七晚十一嘅返工時間,一日到黑做d客的出氣袋同私人顧問,同埋照顧幾位與別不同的同事,幸好我的前上司沒有怪我離她而去.
由於我的前上司想放多d時間喺家庭度,同埋好多friend都一個又一個o禁辭職同退休,所以佢咪都提早退休囉! 講番轉頭間公司真係唔係路o架! 你肯做就要就多d,出事又要負責,明明唔係你嘅staff grade做嘅嘢都要負責,我上司幾乎連經理嗰份都要做埋,工作永遠沒完沒了,壓力真係好大,個總監又無人情味,好似當年我辭職,last day連good bye都無句,過咗幾日先問我上司,乜winnie走咗喇咩...現在又一樣,知道留唔住我上司,現在無利用價值了,所以今日縱使係last day都無打算同佢食餐飯,真係好老套,話晒我上司都喺度做咗廿幾年,無功都有勞,佢只係同我甘司講話當我佢無走過喎! 真低能,你估死人咩! 浩氣長存呀? 真係啋過佢! 其實真係好可惜,我以為我上司退休會有人同佢大攪榮休慶典,可是沒有,或許係因為d舊人大部份都走晒,如果真係攪,d新人又唔知想唔想去,所以到最都係d有心人各自同我上司食飯便算.
昨晚除了講番舊公司的人和事之外,當然講吓我生bb的計劃啦,因為當中有三位係媽媽級的人馬,我上司仲要係婆婆級添,好有經驗o架! 我到時一定可以隨時班到救兵啫.
8/02/2007
表妹的男朋友仔
話說星期六那天表妹同佢個男朋友仔來香港shopping,由於表妹之前請我替她換講兩隻公仔,所以我便拿給她,而另一方面我阿姨又請我阿媽幫佢買d茶包裝的竹殼葫蘆茶(這隻涼茶真係有效,尤其係感冒初起,功效更為顯著,但不知何解,大陸生產竟然大陸無得賣),所以約好他們行完街之後到沙田交收.誰不知我阿媽除了葫蘆茶之外,仲加了餅干同雜誌,仲要有袋餅俾表妹個男朋友仔添,真係老套,原來我細佬之前已叫住我阿媽唔好俾人,因為真係好老套,但當然係阻止唔到佢啦! 而我當日亦勸了阿媽很久,但仍改變唔到佢嘅主意,so…無辦法啦!
今次係我第一次見表妹的男朋友仔,外表就真係唔夠靚仔了,不過選夫最重要係人品,好明顯這個男仔好老實(因為我阿媽俾那袋老套嘢佢都唔抗拒,仲話我都有呀? 好似好開心o禁),應該可靠的.而我表妹亦都好識腍,佢話未到談婚論嫁就無謂見家長,因為今日唔知明日事,大家夾咪拍吓拖先,好似好朋友一樣,無謂入咗屋,到時發現大家唔夾又要同老人家解釋,而且一見過面,過時過節又要應酬,而表妹同我一樣最怕呢家嘢,所以維持現狀好d,而且她男朋友明年才大學畢業,一切都等他找到工作安頓下來再說吧! 不過個男仔讀書好叻,一定可以找到一份好工的,而且家境不錯,將來亦不用照顧兩老,所以這個男仔如果係做老公就真係不錯了.希望他和我表妹會有好結果啦!


text:
首先放工,我就去左之前姑姑提過既新世紀廣場睇jelly beans,個商場真係好up-dup,同埋可能聽過meme話有人complaint呢個shop既野係假,所以我都係抱睇一睇既心態去睇下架咋,拎起左佢幾對鞋黎睇,唔係全部都made in japan架喎,有d係冇print又冇貼架喎,我估個d就係大家話貼上made in china既款啦,其實唔知係唔係我個心認為佢係假野啦,我真係覺得d款有d問題,有d唔係好似jelly beans既style,咁睇睇下,我見到我都有個對紫色鞋,拎上手,點解對鞋好似比起我個對係深色左既,同埋佢有另一個色架,嗰隻色我係日本冇見過喎,但係以我所知,jelly beans同一個款,最多都係4個色咋喎,大多數都係得3個色,有d仲係得兩個色,咁我好記得,我買個時係有4個色放晒出黎架,點解宜家又多左一個古怪色呢?所以我越來越懷疑呢間700蚊兩對既jelly beans,有機會有假野,又有機會係有d真有d假,又有機會係放出黎係真,賣比你係假,不過我立過佢d鞋盒又好真既,又唔似假,不過基於所以疑點歸於消費者,我決定我絕不去呢間shop買鞋架喇
好,去完新世紀,行下行下去左活道,所以就自己一個買左5蚊腸粉就食食食喇,食唔晒呀,一來太多,二來唔敢食太飽,我驚會胃痛呀嘛,呢個時候就有d掛住隻死肥豬喇,因為有佢係度,可以同我食一半,咁我就可以食多一串魚旦喇,哇哈哈哈哈,不過算啦,食飽飽我就繼續行去cwb喇,咁中途行左入集成,無端端又比我發現有個shop賣既耳環都幾令架喎,咁我就揀左一對,雖然一對95折,兩對有9折,我唔係揀唔到多一對,不過個款好似呀,又冇謂買兩對咁似既耳環姐,而且95折同9折,一對都係平多幾蚊姐,算啦算啦,一對百鬆多,又唔可以叫好平,不過個款又真係幾鬼特別既,咁我好爽快就買左一對喇,呢個時候,隻肥豬自己一隻去左cwb先打比我,我咪叫佢等我囉,我都未到,而且對腳又鬼死咁痛,我咪慢慢行去囉
行到cwb叫左佢去bv.blu等我,點知佢係門口就送左盒Swarovski既野比我,我未打開就問係唔係耳環呀?佢好似覺得我好叻咁,一估就中,哈哈,點解呢?我同佢有時真係會心靈相通架,我買佢又買,同埋我上次真係提過,如果佢再要買野比我,不如買耳環比我,我唔知佢係記得呀,定係真係大家都諗緊一樣既野,所以佢買耳環呢?算佢啦,都肯送下野比我氹我開心,其實我個心都冇咩點嬲架喇,咁就同佢講,我仲有一半未嬲完啦,嘻嘻
入左bv.blu見到好多人都唔想睇衫喇,所以拎左亞can留比我既鳳梨酥我地就走,一出門口我就大大聲同肥豬講,唔得呀,我一定要買鞋呀,我行到隻腳好痛喇,跟住佢望一望我,冇理由架喎,jelly beans唔痛架,點解會咁架,我咪又起勢鬧佢囉,jel你個頭呀,呢對係旺中cheap cheap著爛腳鞋咋,梗係唔係jelly beans啦,我宜家就要去買喇,快d去sogo啦(有時冇端端發佢脾氣真係幾得意架,佢又比我鬧喎,幾開心呀)
去到sogo,好死多人揀鞋呀,都唔係好平之嘛,係得少少有10% off,再有丁丁多就20% off,不過20% off個d真係好唔令喎,其實我一睇就都仲係鐘意上次睇中個對,宜家有10% off,不過以我死唔蝕既心態,我一定咩都試下架啦,咪隻隻都試下,之後揀左兩個款試囉,一對係我鐘意個對,一對係mina既黃色低能鞋,其實兩對我都ok架,不過mina個對就冇discount,初初我打算切肥豬兩對架,不過真係好貴,所以都係買我一見鐘意個款就算,嘩~~~一比錢我就換新鞋喇,感覺良好呀~~~嘻嘻
買完鞋,我地就去左Swarovski睇耳環,因為肥豬揀比我個對真係唔多掂,係心心耳環,我真係有d驚呀,我最終揀左一對圓圈耳環,貴100蚊,咁換貨比銀兩就算得,感覺又係好良好,因為好似比100蚊就買左對耳環走咁,哇哈哈哈哈
之後去行左一陣franc franc,睇中左個cushion套同一個cubic既櫈仔,我幾鐘意架,不過唔一定要即時擁有,所以可以遲下先買,如果放左係屋企,間屋既style又會即刻提升左,卡卡
行完街街就是但去左食飯,食飯時我已經帶左肥豬送左耳環,真係好令呀,今期我好鐘意反耳環,I like it very much,嘻嘻
肥豬老公送既,呢對我覺得係一對幾女人但係又幾容易襯既款,總之就係好鐘意啦,返工又帶得,去街著好少少個時都帶得,幾好呀!!呢對就係自己買既,全店都係hand made架,佢令到我有衝動,想自己去深水埗買料返黎自己整,因為一對要百幾,其實都知佢賺好多架,所以真係好想好想自己整黎反喎


text:
流沙包黎日本, 循例又有一大班人託佢買野.
Fancl House果D例牌買佐一大堆, 係咪好平我唔知, 我從來無用過Fancl House, 淨係知霸佐個喼好多位…
最最激氣係佢幫人買既野, 真係令我啤一聲.
其一係幫兩個人買兩部即影即有相機, 買佐之後, 第二日又要專登去買埋菲林, 問流沙包每盒菲林平幾多錢啦, 咩話? 每盒平廿蚊?? 頂, 大佬呀, 我搭車黎買既車錢唔係錢呀? 知唔知係日本搭一個地鐵站都要十幾蚊港紙呀? 來回既車錢都已經貴過你果廿蚊差價啦!!! 我又要搭車又要行黎幫你買, 我D時間唔係錢呀? 哦, 你地平果廿蚊就係錢, 我既車錢同時間就唔係錢呀? 我發火同流沙包講”平得果廿蚊就咪鬼買啦! 我比番廿蚊差價你D friends, 叫你D friends自己係香港買好過啦!!, 你今次黎日本唔係幫我帶住部份野返香港先既咩? 你幫人買咁多野, 個喼仲邊夠位幫我帶番D野返香港呀?”
其二係幫人買雙眼皮膠水, 吓? 香港無得賣咩? 點解要係日本買呀? 咩話? 日本買平D? 喂, 一支雙眼皮膠水值幾多錢呀? 比盡你最多又係平廿蚊好未呀? 頂! 最頂癮竟然係相都無張, 淨係得個名, 喂, 相都無張點幫你買呀? 唔通真係要我逐間藥房幫你搵呀?
結果真係逐間藥房搵, 搵到我發晒火, 我XYZ#$@, 都係果句, 日本買係平D, 係囉, 你既錢先係錢囉, 平十蚊八蚊都好過無; 我幫你去買所花既車錢, 幫你去搵去買所花既時間就唔係錢囉, 你知唔知我一個鐘頭既人工係幾多錢呀? 你仲要相都無張, 我間間藥房都入去搵, 你知唔知幾嘥我時間呀? 搵佐成6, 7間藥房先搵到佢要既果款膠水, 我真係爆晒粗囉…
Agnes b袋又係一定要幫人買架啦, 我自己係日本都無興趣再買AGNES b袋啦. 流沙包佢搞笑呀, 因為之前陪佢去買野買到我發晒火, 佢今次自己一個人去買完先等我放工, 我一眼見佢又幫人買野已經唔滿意(霸晒喼D位, 我D野無位放啦, 要郵寄返香港啦!?), 佢見我面色唔對路, 即刻好緊張話”今次呢個袋平佐幾百蚊架”
流沙包成日話因為要幫我拎野返香港, 佢自己都唔敢係日本買野乜濟, 驚拎唔到咁多野返香港, 咁佢又幫人買咁多野霸晒個喼D位? 自己唔敢買野都要幫人買野, 仲要只係平果雞碎咁多既無聊野, 我見佢咁樣真係忟呀!!! 成日做好人難為佐自己.
到最後我有D野都係要郵寄返香港, 用船便都駛佐我幾千円呀, 我呢D錢又唔係錢呀?
我都唔明點解D人會咁老土架, 香港又唔係無得買, 又唔係D咩特別野, 咁Q普通既野都要係日本幫你買? 你無野呀?


text:
事緣我早幾年養過小露寶倉鼠, 到最近發夢見到佢地, 所以又想養返, 其實我好怕養寵物架, 因為驚佢地死個時會好傷心, 尤其係倉鼠壽命得2-3年, 但我又好想養, 換個角度諗, 就等佢呢2-3年在世時間俾我錫佢啦, 本來諗住去寵物店買, 但發現原來forum都好多人俾人領養, 其實除左鼠, 好多貓貓狗狗都等梗人領養, 最衰我係驚狗, 如果唔係都會領養, 見到佢地個樣, 同埋知道佢地既故事, 覺得佢地真係好可憐!!
係forum留言左兩日, 終於有個女仔話可以俾我, 佢之前執左幾隻返黎, 點知冇耐其中一隻生左十幾隻出黎, 佢養唔掂所以要俾人, 佢話有小紫王BB同埋小灰霸BB, 最後我揀左小紫王BB, 其實我都唔知有咩分別, 剩係知道當年我養既小露寶係出名跑得快同埋唔俾人掂!
13/8終於領養左小紫B返黎, 係男朋友放工專登過去藍田拎, 個女仔話小紫B係10/8出世, 其實唔知佢有冇講錯, BB唔係要食奶架咩? 遲D要問返佢!!
我一早已經係淘寶買晒D籠同埋用品返黎, 小紫B好細隻好得意呀, 不過我唔敢抱佢, 驚整痛佢同埋嚇襯佢, D人話要等佢適應新環境先好搞佢!!
呢幾日我地好似多左個仔咁, 返工又會諗住唔知紫B做梗咩呢? 會唔會熱襯呢? 夠唔夠野食呢? 一隻倉鼠都咁, 第時真係生左小朋友唔知點算!! 而家我同男友仲成日爭住同紫B玩, 估唔到佢又會鍾意, 最初仲驚佢唔想添, 而家多左隻紫B更加忙喇, 我地一返到屋企就爭住睇佢做梗乜, 真係好似多左個仔咁呀!!


text:
國慶日我o地去o左行龍門郊遊徑,由川龍去城門水塘,大部份都係平路,只係行到尾段係不停落斜,再加上呢日唔太熱,所以唔係好辛苦.呢一次就當係個熱身,o黎緊呢兩三個月,我o地會多D行山,要操番o下,如果唔係真係好擔心會應付唔到12月o既尼泊爾建行之旅.呢一兩年少o左行山,自己都覺得好似行兩步就無乜氣o甘呀!
飲完茶,11:30am 就開始我o地呢日o既旅程嘞!
我o地向住彩龍茶樓o既右手邊行去龍門郊遊徑o既起點,正常o既步速,應該半個鐘就到,不過途中慢慢影o下相,12:15pm先到起步點呀!
途中o既農地
行o下行o下,抬頭一望,有兩隻狗望住我o地呀!不過佢o地好乖o甘喎!
另外一隻狗狗,好懶洋洋o甘哩!
川龍林道
行多十多分鐘,就到龍門郊遊徑起點嘞!
呢日o既行山旅程,正式開始
紅色o既路線,就係龍門郊遊徑,亦即係我o地呢日要行o既路
呢日無藍天,有霧哩!
沿途見到好多好大o既石
又見到好多牛
呢段路,途中會經過三條橋,行o左半個鐘o度,就o黎到"一號橋"
見到呢o度o甘靚,我o地當然係停落o黎影o下相啦!
因為無腳架,影o左好耐先影到收得貨呀!
1/3秒快門
1/10秒快門
1/8秒快門
再行多8分鐘,就o黎到"二號橋"
1/8秒快門
呢條龍門郊遊徑,大部份時間都係密林裡面呀!
行多3分鐘,o黎到"三號橋"
溪流好靚,不過見得多就無特別,所以呢次無停落o黎影相嘞!
再行無幾耐,會見到分叉路,離城門仲有3.6km呀!
終於唔o係密林裡面,可以從見天日嘞!
D樹好禿o下喎!沿路仲見好多大樹o訓底o左,應該係之前o果兩個風,真係好厲害呀!
下面係圓玄學院
城門隧道
經過一個小潭
仲有2km咋!
遇到隻草龍,突然走出o黎,比佢嚇o左我一大跳呀!
又穿返入去密林嘞!
仲有1.3km
終於o係2:45pm落到o黎,用o左兩個半鐘行完龍門郊遊徑.
落到o黎,見有個賞蝶園,入去睇睇先
驚D牛闖入去,所以入口有個閘
一遍草地
介紹蝴蝶o既牌
入去賞蝶嘞!
呢o度有好多蝴蝶呀!
考眼力,圖中有幾多隻蝴蝶?
好有心思,有個比蝴蝶飲水o既地方
都影到D呀!
圍埋一圈打麻雀?好似掙梗隻腳喎!
對上一次o黎城門水塘,好似係好耐之前嘞!呢o度影相都幾靚,不過呢日行到有D攰,而且天氣唔係o甘好,下次有機會,再o黎影過先得.
臨走前,o係士多每人買o左支冰紅茶,真係透心涼,覺得特別好飲哩!
走o既時候3:30pm,好多人,等o左15分鐘先上到車呀!
呢日行山,沿途影o左好多花花草草,仲有D小昆蟲,收穫好豐富哩!
掛住影D花花草草,都無同咩咩影相添!


text:
全知言
老麥都可以擺喜酒 其實邊度結婚先夠新意?
今時今日,邊個話結婚擺酒一定要去酒樓或酒店?做得夫妻當然係講心唔講金,去麥當當擺番幾圍,拎住杯奶昔周圍敬酒都咪話型!若果搵唔到一個願意陪你捱麥記嘅終生伴侶,可以學胡杏兒同未婚夫 Phil Lee,山長水遠入沙頭角圍村行禮,夠晒傳統有特色
關楚耀 健身室擺
喺健身房搞結婚啲姊妹玩新郎時,可以叫班兄弟做 30下掌上壓,舉 50磅大餅!衫就唔使着喇,夠晒爆呀!
鄭融 潛水一流
海底潛住水結婚!可以喺海底交換戒指,成個儀式喺海底裡面做,會幾得意!都可以錫錫對方,要拎開個氧氣罩,錫完再戴番!不過我覺得喺嗰刻靚係緊要啲,所以水底結婚都係留俾潛水發燒友
周嘉儀 野戰最正
我諗 war game場係其中一個比較另類嘅結婚場所,因為啲朋友最多都喺花園仔做 outdoor結婚場地,但 war game場會好特別,同埋唔知着婚紗定 war game衫好,打打殺殺應該會幾得意!
徐子珊 等北極光
結婚要講緣份,所以要去有北極光嘅地方,大家都知北極光唔係一定有,要 11月至 3月,喺比較北邊嘅地方先可能見到.要等,唔知有冇㗎,等到有有綠色光閃過,就喺嗰刻講「我願意」,如果未凍親的話!
即時報料 facepop
熱線: 9222 0828
電郵:facenews@nextmedia.com
facebook: Face Magazine inbox
line, we chat id: facemagazine


text:
小嘉盡量有系統咁總結各方面俾我的感覺,希望易明啦!
1. 環境:
Advantages:
呢個真係無得彈,無論親為朋友都讚話靚,而且佢有齊中西式兩個佈置,咁影相時想中式又得,想西式又得.而另一個大特點,當然係超高高的樓底啦!!因為佢做左個類似覆式的設計,所以好特別.
Disadvantages:
有好當然都有缺點啦.首先因為大舞台的位置唔前唔後,只有搭MTR的朋友仔先會方便D,如果要搭巴士,就要行好一段時間先得.所以可以的話,都係租多幾架旅遊巴送D親友返屋企…小家都租左三架大旅遊巴呀!
另外,因為大舞台D燈光比較暗,所以影相時就會幾考攝影師的功力,不過影出黎真係好靚!
同埋因為大舞台分左兩層,除非擺的圍數少過26席(無記錯),如果唔係就一定要擺埋樓上,因為要上上落落,所以敬酒影相等時間都會用多左,同埋,一定要放D本身玩得的朋友仔係樓上,咁個氣份就唔會咁悶喇!!!
小嘉題外話:
由於圍數真係有限,如果想擺酒真係要諗好問好有咩親為會請同會到,由於當日有一大班突然黎到的親友,所以搞到珍妮都有D手忙腳亂,幸好有一班醒目的兄弟姊妹同埋大舞台staff,所以最後都好感恩,並無咩大問題啦!
同埋相信都係偶一發生的事件,個日播即日片段時,後面的台都聽唔到聲,相信可能係音響出現問題,不過如果有足夠時間去試機,呢個問題係可以解決,但因為我地太遲,所以都試唔切喇!!
2. 服務:
呢個方面,只有advantages啦!!因為D服務真係好好,每個員工都好nice,可能都係後生仔女掛,而且佢個個都願意做多步,咁自然成個氣氛都好好.其實佢地D staff如果真心咁想做好份工,我地顧客係會感受到…所以呢服務呢方面,真係有一百分!
3. 食物:
其實當日小嘉基本上係咩都無食過,不過有留低左一盒菜俾我拎走,食落D味都好好,而問返D朋友仔,佢地個個都話OK喎!而最最厲害,係宇婆婆都讚好味,要知道婆婆佢係都係識食之人,佢讚得就唔會差,所以,食物呢關都過關喇!!!!
4. Wedding Planner:
呢個無絕對係bonus,因為原先無諗過會有(不過如果呢家要呢個服務,好似要俾錢…),發現有個wedding planner真係好幫得手,整個晚宴的rundown佢都一清二楚,幾時播片幾時march in佢都會知道同安排,所以非常Good呀!!
Conclusion:
小嘉覺得如果有興趣去一個特別D地方擺酒,大舞台真係值得去,因為佢overall的表現真係好好,最最緊要係佢完場收尾數時,一句叫俾tips都無呀!!!如果換轉係某D酒樓,就係咁死纏要tips啦!!當然,上進最後都自動俾左Tips,因為真係好good呀!!!


text:
行程 : 星際酒店 -> 澳門威尼斯人渡假村 ->珠海橫琴(橫琴蠔生態園) -> 澳門威尼斯人渡假村 -> 皇冠酒店 -> 關閘 -> 新益美食 -> 香港
今日o既行程去橫琴食蠔,基本上係唔洗用車錢就可以去到橫琴蠔自然生態園 ! 因為有酒店o既車會去路氹關口,然後橫琴蠔生態園就有車送去佢地個生態園.我地跟住原來o既計劃就去到橫琴蠔生態園,不過先前打極電話去個間野到一路都唔通,好在有另外一班人先前約o左佢地 ! 如果唔係就有機會去唔成啦 ! 去到o既時候好多人,有D係旅行團又有D係自己去o既澳門人,坐低o左好耐先有人落單寫餸.寫完又等o左好耐先上餸,總之就係等o左好耐....叫o左鐵板薑荵蠔,炭燒生蠔,芝士焗生蠔同埋一碟山水豆腐 ! D薑荵炒蠔得個幾隻(我地叫o左一斤),食兩三下就無o左..最好食就係炭燒生蠔,其他都好一般 ! 算係到此一遊 ! 走o既時候架車又鬼死咁耐先到 ! 之後我地就由路氹關口過返關返澳門,諗住搭車去周潤發酒店 (皇冠酒店) 睇下...點鬼知個架車個司機同人地傾計唔知去o左邊 ! 人地威尼斯人開成4~5架佢地一架都未開....咁我地唯有搭威尼斯人架車再轉車去皇冠酒店啦 ! 去到間酒店唔係想像中咁....好多地方都重裝修緊.行o左一陣我地就搭酒店架車去拱北關閘,然後行去今晚食晚餐o既地方"新益美食",去到都係o岩o岩開門 ! 跟住我地就叫o左幾個招牌美食,有"左麟右李齊撈起","將冰山劈開","芝士牛油蒜蓉焗大頭蝦"同埋一個"燒風鱔".全部餸都幾特別,不過D Wasibi 好勁,食到上晒腦 ! 食完我地就去最後一站,新葡京......去到就去睇下間幾出名o既 Buffet "自助山"...嘩~~排晒長龍,唔知係唔係真係有咁多野食o既呢 ? 下次有機會都要試下先....不過先前係網上面睇到D人話D質素無初初咁正,會唔會重有80呎長o既食物放係到呢 ? 跟住睇下個賭場,佢地o既經營模式都係好似舊時咁要放低個袋,入面個場好細 ! 去過威尼斯人就會覺得呢到唔係好正.最衰重要係要係入面有玩過先至可以搭佢地D車,都幾小家 ! 要攪到入返去囉場飛仔先至可以搭免費車 ! 之後就搭佢地架車去碼頭,咁就完成兩日一夜o既澳門之旅啦 !


text:
黑豹是一名用高額金錢便可請得到而從未失手的職業俠盜.某夜,黑豹受政府內政部要員秋Sir重金邀請,偷取一個“銀盒”,以試新裝之保安系統.黑豹於是找來一班奇俠作為幫手,分別是玫瑰夫人,孟波輝,程仁,Robert及黑豹的師妹青青.行動中,他們發覺要開啟保安系統需得肥佬王之重量與 May 之指模配合,因而各人均以美男及美女計套取資料,其中引出連串笑話.行動前一晚,黑豹決意獨自行動,卻遭伏擊,更被當年的同門師兄.
到咗阿樂生日,曾經幫佢搵返幫會權力象徵--龍頭棍嘅五個契仔幫佢做生日一齊食晚飯,阿樂趁呢個機會乘機試探一吓有邊個想出嚟選做下一任龍頭.席間東莞仔高調咁提出要出嚟參選,但係只得大頭支持佢,飛機冇表態,但就反對東莞仔出嚟選,因為覺得佢冇為幫會做過乜嘢;Jimmy 仔就講明唔想做龍頭大哥,因為佢呢兩年做生意搵咗唔少錢,又同好多大老細合作喺內地搞緊房地產投資,雖然財力實力都好雄厚,就連輩份最高嘅叔父鄧伯都開聲支持,但係佢只想安安穩穩咁繼續搵錢,唔想再踩隻腳入江湖;師爺蘇亦都唔想選,剩係想學 Jimmy 仔咁喺大陸做吓生意搵錢.聽過幾個契仔嘅態度之後,阿樂心裏面開始盤算點去為佢自己連任而舖路,甚至希望可以一路做落去.
Jimmy 仔陪住幫佢搵錢嘅地產老細郭生去高級酒廊消遣,酒廊老闆兼另一幫會「新記」嘅龍頭大哥許生介紹咗一個人畀 Jimmy 仔識,呢個人係省公安廳嘅石副廳長,佢知道「和聯勝」又要選新龍頭,不過佢唔滿意阿樂在任時候嘅香港治安,所以希望 Jimmy 仔出嚟參選,重話畀 Jimmy 仔知師爺蘇喺大陸嘅地下六合彩生意會遭到封殺.Jimmy 仔雖然對參選仍然冇興趣,但就好關心師爺蘇單嘢,點知搵極都搵唔到師爺蘇.
喺公安廳羈留期間,石副廳長單獨召見咗 Jimmy 仔,重畀返晒啲身份証同回鄉証佢應承放佢哋走,唯一條件係以後唔畀 Jimmy 仔喺大陸做生意;Jimmy 仔當然唔服點解第二個幫會嘅龍頭可以喺大陸做生意,而佢就唔得,石副廳長就解釋因為人哋係幫會龍頭而佢唔係;說話之中嘅暗示令到 Jimmy 仔進退兩難,為咗想撈返正當生意,Jimmy 仔終於決定參加今屆嘅選舉,做兩年龍頭為佢未來嘅生意舖路.
返到香港,Jimmy 仔即刻着手預備,而佢嘅大佬龍根亦都幫佢搵到幾個叔父嚟支持佢,加強佢參選嘅實力.為咗喺選舉上更有利,師爺蘇重幫 Jimmy 仔搵咗另一個幫會「號碼幫」嘅金牌打手阿武嚟做後援;對於認錢唔認人嘅阿武嚟講,幫第二個幫會做嘢冇問題,最緊要有錢收.
當一班叔父開會時,鄧伯第一個表態支持 Jimmy 仔,但係寸爆就反對,因為佢懷疑 Jimmy 仔身邊嗰個新助手阿力係警方嘅臥底,怕到時有啲咩事就會為幫會帶嚟好大嘅麻煩;Jimmy 仔雖然好欣賞阿力,但係為咗要令班叔父放心支持佢,唯有忍痛咁帶咗阿力出海執行家法.
Jimmy 仔出爾反爾表明要出嚟參選,最唔滿意就係阿樂同埋東莞仔,於是兩個人決定綁架地產商郭生嚟要脅 Jimmy 仔退出.佢哋將郭生收埋,然後阿樂就搵 Jimmy 仔講數要佢唔好參選,點知 Jimmy 仔拒絕,重表明如果郭生有咩依郁將會有好多人陪葬.呢吓嘢搞到阿樂非常難愖,唯有進行另外一啲開路計劃;首先佢叫助手將支龍頭棍帶上廣州收埋,吩咐如果到時選唔到佢就唔好交支棍出嚟,再去搵鄧伯提議畀佢連任,但係鄧伯為咗公平而拒絕,於是阿樂就出手整死埋鄧伯.跟住再派飛機去漏夜伏擊 Jimmy 仔.飛機引咗 Jimmy 仔上車諗住落手殺佢,不過最後都俾 Jimmy 仔說服,放低 Jimmy 仔就開車走咗.
Jimmy 仔知道阿樂已經殺到埋身,於是決定反擊;佢用金錢同武力令到阿樂身邊嘅幾個貼身跟班變節幫佢做事嘢,重知道咗郭生嘅收藏地點.第二日 Jimmy 仔師爺蘇同阿武一齊出動去救郭生,雖然行動成功,但係阿武就俾東莞仔殺死咗.
同一時間,阿樂因為知道自己個仔 Danny 喺學校群咗班「號碼幫」嘅古惑仔,亦都查出咗班人會喺茶餐廳度收入會費正式踢佢個仔入會,於是阿樂親自出馬喺茶餐廳嘅樓上睇住;正當 Danny 想拎出利是封畀幾個古惑仔嘅時候,阿樂由樓上行落嚟,Danny 一見到老豆即刻嚇到奪門而出,阿樂即刻喺後面追住,而幾個打手就揸住車喺後面一路跟;Danny 喺啲街度穿穿插插係咁跑係咁跑,阿樂追到冇氣,於是上咗車叫司機繼續跟住佢個仔,但係車上面幾個變咗節嘅打手唔單止冇再跟住 Danny,重一人一鎚咁喺車度將阿樂扑死.
阿樂死咗,東莞仔因為俾警察目擊佢殺咗阿武而潛逃咗去第二度,飛機因為冇乜人識所以冇人支持,喺冇競爭對手嘅情況之下,班叔父一致通過選 Jimmy 仔成為新一任嘅「和聯勝」龍頭大哥.
Jimmy 仔諗住做兩年龍頭有個交待,等搞好咗大陸嘅生意就退出江湖,點知石副廳長親手交返支龍頭棍畀佢,重提出想佢永遠保存支棍,永遠做「和聯勝」嘅龍頭,希望喺 Jimmy 仔嘅管理之下,香港嘅治安一路保持安定.呢個時候 Jimmy 仔先至領教到深圳公安嘅利害,就連龍頭棍嘅去向都知得清清楚楚,喺冇得選擇嘅形勢之下,只有慨嘆無奈.
以後嘅「和聯勝」龍頭會係繼續選舉產生,定係好似石副廳長所交帶咁實行世襲,由 Jimmy 仔開始一代傳一代……?枯勿論結果會點,等同帥印,象徵大權嘅龍頭棍,最終做咗鄧伯嘅陪葬品之一,長埋地下.


text:
對比返上年同燒腩仔去北海道,今年佢真係大個仔同懂事咗好多,艾菲一買機票就已經同佢講會坐飛機去台灣,佢之後就一直提住四圍同人講,到出發前一晚仲興奮到唔捨得瞓,成晚坐喺床到偷望大人執行李,第二朝一起身就開籠雀咁講唔停,沿途仲搶住幫我哋手推行李,上到機場巴士見出面落晒大雨都無損佢嘅好心情.
我哋坐中午機出發,但專登提早去機場諗住畀佢慢慢玩,一落車第一時間去check in放低件行李,排marco polo條隊竟然無人,地勤姐姐仲好有心專登配合我哋,等燒腩仔企好ready先慢慢將件行李放上輸送帶,呢D對大人來講好平常不過嘅事,對小朋友來講係好神奇㗎﹗
之後去大家樂食個早餐就過關啦,過關後當然第一時間去Disney Store巡視吓業務啦,呢個新出嘅車王杯都幾cute喎﹗
然後一行出鋪頭,米高即衝咗去Movenpick專門店到,買咗杯焦糖雪糕畀艾菲食,宜家出面市區D專門店全部執晒,真係好難得先有機會食到㗎(呢個味係要專門店or酒店buffet先有得食㗎)﹗
見架機delay,帶咗燒腩仔去Gate 23慢慢玩,不過相對日本同台灣嘅機場,真心覺得香港機場應該upgrade吓呢個area,連滑梯都無條叫小朋友點放電呢?唯一係右邊個彈琴位叫做吸引少少.
對面仲有D位係畀小朋友玩,估佢係for開workshop時用,但呢日就無workshop只可以行吓坐吓.
以往入閘後都會望多眼航班資料先行嘅艾菲同米高,今次唔知點解大安旨意玩完就直接坐車去咗Gate 63,點知去到先知改咗去Gate 4,好彩班機再delay多半個鐘,仲可以帶住燒腩仔慢慢行返出去(原來係無得坐車返轉頭).
去到閘口班機都仲未見影,唯有去隔離Gate借架飛機來影張相打個卡等時間過啦,但燒腩仔唔知係唔係開始覺得攰,全程都勁唔合作,要用糖來利誘先肯望鏡頭.
唉...原定1315嘅機,遲咗足足成個鐘有多先飛到,一早起身又成晚無乜點瞓嘅燒腩仔,上機玩咗陣headphone同篤咗陣mon,架機都未起飛就已經瞓著咗.
起飛無耐就派餐,左邊嘅係燒腩仔嘅兒童餐,係一個粟米雞肉餡餅之類嘅物體,但等到燒腩仔瞓醒食時,個包已經已經硬到咬唔開,至於個朱古力椰子水就更加係超難飲,連燒腩仔呢個係汁都啱嘅小朋友都唔肯再飲第二啖﹗至於右邊個大人餐雞捲,只可以話勉強入得口唔會難食到要嘔返出來咁囉﹗
由於我哋今次會去宜蘭同野柳玩,所以米高就決定租兩日車來個自駕遊,揀咗Toyota嘅Yaris來揸,
呢晚我哋住嘅係自然捲北歐風格旅店嘅親子房,雖然一早已經睇晒相有晒心理準備,但打開房門嘅一刻艾菲都係忍唔住「嘩」一聲咁叫出來,再見到燒腩仔嘅反應艾菲就更加覺得當日訂呢間房嘅決定係無錯㗎﹗
其實喺我哋四月confirm機票之後,艾菲就已經即刻搵宜蘭嘅親子民宿,對於燒腩仔呢個超愛滑梯嘅小朋友來講,呢邊嘅溜滑梯民宿絕對係佢杯茶,但睇來睇去艾菲都唔係好揀得落手,D房嘅設計唔係太公主就係太俗太娘,終於喺無意間畀艾菲搵到呢間民宿,完全係艾菲想要嘅嘢呀﹗佢呢個隧道滑梯同另一間lego房艾菲都好鐘意好鐘意﹗可惜兩間都一早畀人hold咗,好彩最後畀艾菲等到呢間小小運動家房嘅後補位先唔使煩再搵第二間咋﹗
據講,間房嘅設計同牆上面嘅卡通,都係民宿女主人一手包辦,除咗最吸引嘅大滑梯同波波之外,佢哋仲好貼心咁放定咗D繪本喺房到畀客人親子共讀,房入面嘅設施都好baby friendly,洗手間亦有提供小朋友廁板同浴盤沐浴露,仲準備定飲用嘅冷熱水喺房,每個位都睇到民宿主人嘅細心﹗
燒腩仔一除鞋,就即刻上上落落咁玩咗N咁多轉啦(其實大人都忍唔住玩咗幾轉:P)﹗我哋執好嘢話出去食飯,佢即刻耍手擰頭話唔去,要我哋應承返來再畀佢慢慢玩,佢先肯乖乖地著鞋走咋﹗kakaka...


text:
Dare to Dream.
2016年2月29日 星期一
你搞錯左既「我的志願」
實老師們可能晨早一見到我地d畫家音樂家就um住嘴笑.為左令各個小朋友唔好係長大後留下不必要既陰影,我強烈建議整番題「我長大後應該做d咩先揾到錢」,咁樣每個學生會非常努力去追求呢個目標,而社會既經濟繁榮穩定又能邁進一大步.YEAH!
唔知有冇朋友好似我咁,真心覺得返工既時間過得好快,做兩做,突然又已一年.每過幾個月,我都會不厭其煩咁問自己, 我會唔會就咁用左我既三四十年. 可能到最尾我係一個有錢人,有地位有名利,個個都識我, 對於社會經濟發展或者的確有貢獻;而可惜作為一個人,對於地球或者世界可能我都係冇咩貢獻過.我相信呢個世界仲有好多人覺得有錢先至唔會俾人睇死, 我亦唔會否認錢係好重要呢個事實.但係為左錢,你可以去到幾盡?
其實世界真係好大, 香港係就係一個城市, 但唔知點解,亦唔知邊個人, 叫我地乖乖地馴服於社會制度之下啦. 腦細話日日都要揾多過尋日既錢,腦細話你跑唔到數就係廢物.到底要搵幾多錢先至叫夠?我真係唔知.我只係知道,因為人類既無窮慾望, 搞到連北極熊都要食自己d仔女.我發夢係到諗, 如果我係自然界別, 我可能好憎人類, 搞到大自然家無寧日.
講到呢到,我有少少嬲既係, 個個當初令大家錯誤以為有錢就係成功既(人).我深信,(應該)仲有我呢種廢青,認為生活得有意義,先係成功.廢唔廢,唔到你話事.
我唔知呢番說話到底有冇知音人, 不過如果可以令你有些少共鳴,咁至少我覺得自己未真正顛哂.
Dare to Dream.
Dare to Dream.
- 封信紙 - 攝於越南.沙壩 -


text:
今日去聽個攝影分享會,我好厚面皮地拎左部機出嚟同在場嘅朋友影相.好開心有機會比我試到部機,不過有少少好似玩串個場咁.有d唔好意思,主持人 Tony 好好人好nice, 仲豪左佢pack寶麗來出來玩, 真係好多謝佢
標籤彙整:polaroid
試機 – packiversal
終於都有機會試下機了.唔知點解枝鏡好似比起正常測光光左三級,攪到有幾張炒左粉.
Miniportrait
食飯影相
頹影半日
今日帶左佢上魔鬼山影左一張頹相.之後轆番落去三家邨會合一班未見過嘅保麗來友一齊行入去石灘.天氣唔好加上油塘實在係去得太多,結果只係影得一張相.
挑戰豆腐刀
今晚唔知點解突然想向難度挑戰, 試試做一部有豆腐刀的相機. 點解話難係因為塊豆腐刀厚度薄, 實在好難可以做出一個 0.2mm 坑道比佢, 材料仲要係鋁!
講開又講, 查實各大廠家都係買個寶麗來片盒返來然後做一個適合自己用的mount, 家陣我有片盒, 豆腐刀, 同一塊將會變成我自製相機的爛鬼鋁板 ‘mount’
不過咁… 自從有部風車鋸之後, 好多不可能事都變成有可能了. 不正確使用風車鋸的我用左好耐夾硬鋸出左好多坑. 成唔成功就要等我做好晒其他部份先有得試了.
由於時間關係, 先前已經做左一部份機身又出現了.
攪掂. 靚仔晒.
初步試位ok了. 可以鑽洞絞牙. M2 夠用了
攪掂, 今日又收工.
Bigshot hack
唔知係唔係保麗萊有心玩野, 定一或係想減省成本, Big SHOT 跟來個菲菻壓片絕對唔係一搬咁廢.就咁用兩塊爛金钃片來代替壓輪,結果好容易係底片拉出來但相紙仍然留係機入面.
有玩開 pack film 都見過其他片盒個壓輪組, 好自然會換落去試試. 但係安裝之後發現原來機身經過特別設計防止用家自己轉換其他壓輪組,因為如果安裝其化壓輪機蓋就唔可以正常關閉,果然夠賤.開始懷疑呢個設計可能係別有用心,迫人買尊用菲菻.再研究一下就知道其實只係相中紅圏入面一個小小角位作怪.
知道問題自然就可以解決.即時拎錭刻刀出來剷走角位.
手術完成,可以安排試機了
洗白白 BIG SHOT
經過完全肢解之後,部機洗到乾乾淨淨仲消埋毒.家陣夠膽用部機了.
內臟一:清潔後嘅 range finder
內臟二:白內障醫好了
內臟三:心臟 shutter 大清洗
仲有其他手手腳腳全部攪掂,最後還原.
有屎嘅 BIG SHOT
今次買番嚟呢部超級貨不對版,好似跌左落屎坑拎番上嚟咁.個 shutter 又係唔多得,又係要爆開佢攪.
塊 diffuser 夠晒恐怖,個鏡頭情況仲差...
成個機身都係污漬
真係屎上最強
試一包
今日又買左一 pack 保麗萊.由於太貴(同埋太廢),應該只會買一次.
新玩具 – polaroid flashgun
今日收到新玩具,係比land camera用嘅閃燈.用 M3 閃膽,一粒 1.5v AA 電就攪掂.
安上部機好有形
朱古力菲林
今日又貪得意買左一pack朱古力菲林.又唔見左舊幾水.
Jobpro
新玩具,地盤佬尊用保麗萊 (^.^)v
過期寶麗來
上次見到過期保麗萊網紋紙十分吸引,於是舊幾水買左盒2009年嘅過期野.估唔到”Blue”藍調出來感覺又唔錯喎,查實只要有人受就算過期野都有價.
今日放假去左行山
今日帶住部pinhole行山, 由東涌起步行上昴平,再行番落大澳.影寶麗來pinhole成本雖然好高,但係我又好鬼like


text:
2014年4月29日星期二
突如其來的消息
我呢啲咁晏先瞓醒起身嘅人,平時都無乜可能拎到《頭條日報》,咁啱噚日三,四點鐘去到 Miss 屋企,見到仲有最後一份,拎上手一睇,個頭版就係話「樹記」老闆兩兄弟傾唔掂數,索性將間已有 60 年歷史嘅老舖執咗佢,一拍兩散咁話,最快 5 月 1 號摺埋.反正都已經喺旺角,深水埗區,咁梗係順便走過去入埋貨啦,早幾日先應承咗 Ernest 媽咪話幫佢買嘢!
去到離遠都已經見到條龍,但以依家呢個突發情況,
相比起平時就相對唔算多人,離舖面都
唔係好遠,都應該買到嘢嘅.
之前都聽到有啲人話都已經無乜嘢賣,見到平時擺開
腐皮碎位置空空如也,都心知不妙喇!
跟住見到平時買開嘅枝竹都已經沽清.
果然,真係乜都無喇,梗係啦,報紙一出,啲人肯定即刻
飛去搶啦!我去得到都差唔多六點半喇,乜都
俾人搶哂,唔怪得之條龍咁短啦!!
得番啲枝竹碎賣,都唔平呀,買成 $30 包,真係碎得好 “交關”,
都唔知要嚟做乜,我唔會學人無執輸咁乜鬼都照買.排到
我時,我問職員係咪仲有腐皮賣,因為之前仲見到
有人買到,佢問我要幾多塊,我話要 4 塊,
咁個職員先入去拎 4 塊出嚟俾我咋!
其實佢唔係完全無貨㗎,入面仲有其他職員做緊嘢,聽過話好似係要留番哂交俾啲食肆.因為我今日又會到大角咀教琴,於是我就問個阿姐今日仲會唔會有貨,佢話無㗎喇,做埋今日就閂門喎!不過陣間教完琴,順路經過都再去𥄫𥄫先!
訂閱: 發佈留言 (Atom)


text:
2010年8月5日星期四
Teradata鬥Exadata
見到做文件管理Vitova嘅老總Aldous,原來錢果豐果間CDC Software已經入股咗佢哋.前身係 China.com嘅CDC,已經變身成為提供企業軟件嘅公司,咁啱CDC亦無文件管理系統.China.com係最早响納斯達克上市嘅入門網站之一,不過後來兼營其他業務,包括遊戲同埋企業軟件.
Aldous自從收購國內紫光檔案,接咗國內唔少大破席,銀碼唔細,比香港好景好多.國內除咗興文件管理系統以外,亦流行檔案管理系統,國內已經實行咗好耐檔案法,香港仲未立法,可能參考國內或者英美嘅標準,又或者跟番祖家標準.
近期IT行業收購合併好多,傳聞話IBM收購以色列Verint,呢間公司有唔少國防情報生意,尤其係美國中央情報局,更係佢哋大客仔,I記睇中咗佢地有好多政府業務.Verint舊年開始收縮本港嘅數碼港辦公室規模,睇呢收購成事可能性好高.NTT已經宣佈以三十二億美元,收購Dimension Data.Dimension Data大家可能唔係太熟,但佢地全資持有嘅Datacraft,就係本地主要技術整合商.唔怪得Datacraft一直瘦身,可能想整番靚盤數.近期日本仔買咗好多本地整合商,積極發展本地IT市場.
聽講HP亦有意收購NCR屬下嘅Teradata.Mark Hurd响NCR年代,曾經將Teradata起死回生,一舉成名,對Teradata好有感情,而HP嘅CIO Randy Mott以前响Walmart亦係Teradata用家.Oracle本來同HP發展數據庫機器Exadata,後來因為買起咗太陽,第二版Exadata即刻轉由太陽生產(依然沿用番Linux同x86架構),O記同HP馬上無偈傾.Teradata就正正係Exadata嘅大敵.O記全力催谷Exadata,HP買起Teradata,就有BI數據庫加專門軟件產品,正式同O記砌過.第二版Exadata本港陸續出貨,好多大客仔睇緊,傳聞話O記每人起碼賣一部,HP買Teradata真係要快手,唔係只有食水尾.
响IT行業,好多時都靠搞會議展覽推銷,而除咗一啲專業搞會議嘅公司,近年媒體亦加入,如果再加上一啲官方機構,好似HKPC同貿發局,就更加熱鬧.唔少大概IT以鬼佬公司,好似MIG及Euro Events咁.不過呢兩間公司好似貼錯門神,彼此舉行嘅活動差唔多,性質日期好接近,真係相煎何太急.
訂閱: 發佈留言 (Atom)


text:
去到大坑,又係搞唔清方向,搵左一陣,終於忍唔住去左洗衣店都問人既店舖位置,原來係佢後街再行前少少就係.
離遠已經見到有人排隊,但唔算人多,都諗住應該無問題啦.
點知行到過去諗住攞飛,至見到話今日既籌已經派哂.唔係嘛,我地仲特登走過嚟 tim.之前諗住打電話過嚟問有無籌又無人聽電話喎.
不過我諗就算攞到籌都要擔心無cake 食,因為有位已經搵籌既男士一直望實個蛋糕櫃,因為櫃內既蛋糕越來越少,又唔俾佢先留起,佢勁擔心佢入座時,已經無哂蛋糕.
由於無位,所以我地影左少少相就行返去銅鑼灣向咖啡弄出發.
去到咖啡弄諗住得幾個人排隊啦,點知原來我地見到既人係排緊walkin,上面原來仲有一班人係已經攞左籌既.但我地見唔算人多,又得閒,所以就照排.點之....... 唔覺唔覺,我地最後排左成45分鐘,後悔死我,隻腳勁攰.
十點前可以入座.本來想叫兩款甜品,但又怕大飽,所以每人叫了一款飲品再加士多啤梨waffles.由於戒緊咖啡,所以就叫左蘋果檸檬水果茶(好似係咁既名啦).
感覺上,間舖啲嘢都痴痴泣泣,佢地抹完張枱都仲係痴手既.可能間舖係食甜品卦,啲抹布成日抹完甜嘢,所以好痴手.
waffles 剛嚟到時仲係熱既,好香,好好食.但如果放耐左,凍左就無乜特別.同埋都幾飽肚,我地兩個share 都食唔哂.
水果茶好好飲.同埋都算keep溫度算keep 得耐.


text:
上網無意中知道科學園復活節有節目,仲要係免費,
於是就帶 Bryan 去玩玩.
我哋喺大學站搭巴士去,
見到成架巴士都坐滿人,
都有心理準備排隊會幾甘吓....
入到去第一樣映入眼簾係一個超大銀幕o既賽車遊戲 game,
Bryan 見到就話想玩...
條龍唔算太長,但係每人玩三分鐘都幾係嘢.
為咗更有效率,我另外幫 Bryan 排隊玩一個類似跳彈床遊戲,
玩完啱啱好可以玩賽車game
聚精會神
頭搖又尾擺,飄移境界
玩完拿拿聲去排最想玩o既碰碰車,
去到見到條龍真係想暈
沿用之前策略,媽咪同 Bryan 排吹氣堡壘,
排到咁上下,媽咪同我互換位置排,
等我可以影吓相
呢次玩完吹氣堡壘,都仲要排幾耐吓至玩到碰碰車
呢架黃色戰車壞咗係令排隊時間更長o既原因,
用佢嚟做佈置比人影相留念,都叫做唔好嘥...
呢個氣球公仔幾得意,可以兜頭笠,仲要冇乜人排,影吓相先
本來諗住撤退,點知氣球哥哥提示一陣間有魔術表演,
於是就留低睇埋,
魔術係屬於小兒科,但係一班小朋友就睇得好開心....
仲比我撞番好耐冇見o既朋友,
即時拉埋佢個囡同 Bryan 影番張相
正式散場,我哋去完洗手間準備離去,
人潮都散晒,
點知場內見到之前o既復活兔氣球隨處扔,
相信係工作人員眼見無用冇拎走到,
即叫 Bryan 再笠一次影吓相,
呢張相就係網誌第一張相....
因為冇乜路人,又影埋科學園標誌,
Bryan 就好似外星怪獸闖地球咁
成為我近期幾喜歡o既一張相


text:
2012年3月19日 星期一
哥哥慶生兼細佬第一次坐飛機遊曼谷 day3 19/3/2012
今日好多節目,所以我哋好早就起咗身,食咗早餐就先去遊個早水.哥哥依然好興奮,細佬亦愛上咗游水,一同佢換泳衣就開心都傻咗,係咁撐手撐腳.
嚮游池玩夠,我哋就出發啦,先去Sima Square食午餐,由於無乜主意,求其去咗Fuji食壽司,食完唔多好味嘅壽司先醒起我哋應該去樓上好味d嘅 Sen 食,真失敗!
吃飽我哋就去我哋今個trip嘅重點節目-Siam Ocean World啦.其實嚟過咁多次曼谷都無諗過嚟呢到玩,主要原因係呢到嘅入場券太貴,不過今次我做足功課,響網上搵到個agent,已經用平好多嘅價錢買定飛.去到啱啱有歌舞表演,原本令好似對我哋嘅安排無乜興趣嘅哥哥好興奮,同d公仔影完相就催住入場.
Siam Ocean World其實都幾多嘢睇,至少好過去海浪公園同d自由行迫,哥哥睇到好開心,估唔到連細佬都睇到眼定定,我哋行咗個半鐘就行完.再去隔離睇埋4D電影,4D電影我就覺得麻麻,因為響套電影途中會有d氣噴出嚟營造氣氛,不過d氣陣味都幾迫臭,一路睇就一路營住聞完d氣會嘢病.
玩到攰哥哥要借用細佬既bb車小睡片刻,我哋就成機行街shopping.不過曼谷d嘢真係越嚟越貴,所以都係無乜收獲,反而響 Siam Paragon嘅超級市場買到唔少零食.行到咁上下哥哥就醒咗,所以順手俾佢揀個生日蛋糕今晚切,買完蛋糕又聞到好香嘅炸魚蛋味道,就買咗一盒試試,雖然唔平(100bat),但係估唔到又幾好味,食完再買多一盒返香港先.
見d cash 都駛得7788,又應承咗幫人去買嘢,我哋就去咗Amari Plaza 嘅林真香唱錢兼買手信,攪掂返酒店洗個面換件衫影下相,再出去食晚飯.
今晚去我哋最鍾意嘅 Zarrotii 食意大利嘢,booking個陣已經講明會帶兩個小朋友,所以佢哋特登安排我哋張枱近門口並且去到已經講定如果小朋友嘈要我哋帶小朋友出去餐廳.由於呢間都算係高級餐廳,所以佢哋嘅做法都無可口非.我哋今晚點咗小紅莓汁鵝肝伴沙律,Parma Ham,燒海鮮拼盤同開咗支酒,d嘢好好味,不過細佬今晚唔多合作,無啦啦扭計,所以我同爹爹要輪流抱出抱入,食都咁上下就無心機,連甜品都放棄就埋單走人.埋單要4千幾bat,折合要千一蚊,貴就貴,不過以咁嘅價錢響香港就食唔到咁嘅質素嘅食物.
返到酒店沖好涼就同哥哥切蛋糕,其實哥哥聽日先係正日生日,不過聽日我哋就要返香港,無乜時間同哥哥切蛋糕,所以就今晚切,我哋食咗少少唔係咁好味嘅蛋糕就休息啦.
(day 3 完)
張貼者: jacqueline 於 下午12:28
訂閱: 張貼留言 (Atom)


text:
2012年4月20日 星期五
暗瘡急救 SOS
Hello!! 大家好!
我已經用完晒成 set SOS既護理套裝啦!
今次我用得比較快,大概一個月已經用晒一set.
(平時我用到個半月家!)
大家都應該好想知個未用之前同用左之後個分別係點啦,
好! 而家就等我POST出泥比大家睇下:
上面果張就係我未用之前既,而下面果張就係用晒成set之後既樣,
暗瘡好明顯退左,同埋其實我既皮膚都均勻左同白左家!
(不過影相出泥冇真人睇咁覺囉 /.\.)
SOS 既用法係youtube已講得好詳盡,呢度就唔重覆.
不過我想特別講下佢既質地.
其實佢既質地同水一樣冇咩分別,搽上臉好快就會吸收晒.
當吸收晒之後就要立即搽精華,
如果唔搽你就算用幾多SOS都可以係話前功盡家,
因為佢係需要配合精華一齊用先可以發揮到佢最大既效果家!
大家一定要留意呢點呀!
我之前一直用緊呢支B5水份精華
用晒之後就轉左呢隻Kiehl’s既美白精華,
用左個幾星期又真係覺得有白左,
佢以咁既價錢有咁既效果,我覺得係ok既.
呀!同埋video都有提過Kiehl’s 隻暗瘡精華都幾好
佢嚮消炎,淡印方面都真係幾好,
大家有機會都可以試下...
Wandy
訂閱: 張貼留言 (Atom)


text:
神秘傳聞
喺好耐以前,火某有位好抵死嘅朋友講咗個傳聞俾我聽.今日,火某唔想太用腦,所以就抄抄寫寫講故仔,將呢段傳聞同大家分享分享.或者會有人曾經聽過呢個傳聞,聽過嘅就skip啦.不過,講之前點都要整番段聲明先:
以下故事內容純屬傳聞,如有雷同實屬巧合.
以下故事內容含有色情成份,意識極度不良,Viewer discretion is advised.
以下故事內容含有種族歧視成份,不喜勿看.
非洲,一個充滿神秘的地方,是世界各國探險家為之傾心嘅樂園.
某年,三位分別來自日本,美國同印度嘅探險家相約一齊去非洲探秘.以佢哋咁多年嘅探險經驗,無論遇到幾咁惡劣嘅環境都可以應付得嚟,所以,佢哋對呢段遊程充滿期待同信心.
非洲地域荒無,天氣悶熱,森林裡猛獸蛇蟲鼠蟻極多,一般人都會很難適應呢度嘅環境.但係呢三條探險發燒友,好快就適應咗非洲嘅環境氣候,全程無涼沖都唔係問題,醃蟹醃足成個月都係等閒事.佢哋心裡最驚嘅,就係瞓瞓吓覺果時有啲獅子老虎出現,如果真係遇到嘅話就真係實死無生啦.
好好彩,呢三隻腥蟹都未曾俾啲猛獸襲擊過,可能係太腥嚇走晒啲獅子老虎嘅關係啦.
呢一日,呢三隻蟹喺個原始森林裡發現咗一條村莊,佢哋就好興奮咁衝去條村到同班土人What’s up What’s up一番.
呢班土人見到呢三條生番,初頭都有啲愕然,但係到最後,佢哋對呢三條友都放低咗戒心,仲好熱情咁款待佢哋添.
是日晚上,呢班土人帶呢三條友去個火爐旁邊,呢三條友一睇,嘩,乜咁多土人咁俾面出晒嚟呀,今晚呢餐晚餐一定係好豐富嘞,熊掌豹膽虎鞭鹿尾巴一定無走雞.
當佢哋仲流緊口水嘅時候,突然間,呢班土人就圍住佢哋,然後用一支支嘅長茅指住佢哋.
呢三條友依家先意識到佢哋走咗入一個食人族部落,佢哋正係呢班土人今晚嘅晚餐.
呢三條探險家,點會俾自己死得咁容易吖,於是就同呢班土人講數,兼且大吵大鬧,要見族長云云.
食人族族長最後都肯出嚟見佢哋,呢三條探險家見機不可失,就同族長猛開條件,又送呢樣又送果樣,希望族長能網開一面,放佢哋一條生路.
族長諗咗一陣,就突然間解開自己嘅褲頭帶.細心啲睇,嘩嘩嘩,條褲頭帶其實係族長嘅…嘅… 足足有廿寸長!
族長然後同呢三條友講,如果你哋三個夾埋有我咁長嘅話,你哋就走啦.如果無嘅話,你哋就,嘿嘿嘿…
難得有機會唔駛死,印度佬於是就一馬當先,除咗自己條褲,哇,有十一寸,厲害厲害.
然後到美國佬,除褲一睇,好傢伙,有八寸喎.印度佬同美國佬都鬆咗一口氣,然後一齊用好老定嘅眼光望向日本仔.
佢哋淨係見到條日本仔伸咗隻手入褲內,扭扭擰擰,面有難色,尷尷尬尬,想除又唔除咁,印度佬同美國佬都開始擔心.
日本仔終於除褲,哇,真係險過剃頭呀大佬,啱啱好一寸,短小小都無命呀陰9公!
就咁,呢三條大命嘅探險家就襯族長未改變主意之前,即刻著草.
出咗食人族村落範圍後,印度佬同美國佬就開始責怪日本仔,話爭啲俾佢累死,嚇親佢哋云云,一路怨,一直都無停過.
日本仔終於忍唔住,同印度佬美國佬講:「好囉喎,話夠未呀?你哋應該感激我嘅聰明機智就真,你哋睇唔到我响除褲之前喺度猛咁捽咩!?」


text:
Customer Service
火鶴今日忟到爆!
近排唔知做乜L嘢,個PK電話痴痴地.當電話響拎起時,對方又拎起電話,然後就互問大家點解打電話比大家.呢種事情已經發生左好L多次,今晚火鶴就忍唔住打去電話公司個Customer Service度問下,睇下有咩辨法解決呢個LD問題.
一打去,先要回答十G幾條選擇題先,例如你既資料,要咩服務,問題所在等等… 當答晒所有問題既時候,你就有機會同Operator講野.咪開心住,通常呢班Operators都係忙接電話忙到PK(係真係假就冇人知),所以佢地一定要你等一輪,聽番首所謂relax但又越聽越忟憎既音樂.五分鐘後,已經冇左耐性既人就會劈爛個電話,由得佢算L數.不過,尚且頂得住既火鶴今次點都要等到有人講野先至罷休.好,足之等到有人Say Hello勒,點知條On9 operator錯手收左我線,DLLMCHonL9乜叉助語詞都出晒黎,又要火鶴重做果幾十條Multiple choice同埋重聽果首送殯音樂.搞完一大輪後就有條咸差講野,火鶴同條咸差講完一次案發經過之後,條死咸差話個電話太細聲,聽唔到我講乜.好,火鶴然後就大大聲同佢再講多一次!!!我大聲唔代表我冇禮貌,LS!!!跟住,條死咸差DLS就用好L惡劣既態度話聽日會派人黎收理.喂喂喂,火鶴個電話可以打出打入,個問題係喺個電話服務既Program度,收乜L野先?你整條LD黎,佢整粒春咩?火鶴再重申一次問題所在,點知條死咸差DLS話set左appointment勒,聽日有人會黎.態度之惡劣就正如兜口兜面叫火鶴收皮.火鶴就扯火問佢LM叫咩名員工ID係乜,條DLS竟然cut我線!DL條onL9死咸差HL啦死7頭……
一間大機構,竟有如此荒唐既事,what kind of customer service is that?


text:
旅程o既第7日,亦即係最後一日喺日本嘞
時間話快唔快,話慢唔慢
雖然每次去到最後一日都有啲唔捨得
但已經叫做每年都有得去旅行,反而咁o既生活嚟得更美好
我雖然鍾意去旅行,但可以返吓工又可以去吓旅行咁o既生活先係最正
酒店包早餐,雖然我同朋友都鍾意出去食
但見諗唔到食咩o既情況下,酒店早餐都係個唔錯o既選擇
朋友的~~~~~~
我的~~~~~
食完飽飽,又做埋check-out,我哋就出發
今日天氣陰陰哋,好彩無落兩
如果唔係我踩住對爛鞋就死火嘞!
而且行程又唔係多,只係去天保山同埋心齋橋道頓堀咁
雖然大部分時間都係喺露天地方,不過又係hae住咁玩
先去天保山玩摩天輪
用周遊卡可以免入場費
因為時間實在太充裕嘞
所以我哋決定坐透明車箱
玩完仲有飲品送,不過唔好飲o既
玩完摩天輪出嚟諗住去埋聖瑪利亞號,但過咗船期
艘船每個鐘頭開一班咋
咁我哋就喺天保山market行一陣到夠鐘先去返碼頭等上船
之所以話我哋張周遊卡一定會用到賺
係因為呢艘船只係入場費都1600yen,張周遊卡只係2700yen
搭一次都已經包咗一半費用
所以張卡真係好抵用o架
夠鐘上船
船程45分鐘,都可以有好多嘢玩,好多嘢影
不過唔知點解好多人一上船就去咗餐廳度坐,無無聊聊咁坐到落船,咁好哂時間囉!
呢個水手好正,好玩得,同啲乘客互動得好犀利,我同朋友都同佢玩咗好耐!
其實呢艘船係仿照哥倫佈o既聖瑪利亞號
所以船艙入面都仿照返當時o既所有擺設同物件
地圖,航海需知,國旗等等都有齊
美食橫丁同之前喺潼見小路一樣,都係好富懷舊色彩,又有啲食肆喺度
嚟日本幾次都去過好幾次類似o既地方
睇嚟日本人都幾鐘意以前o既嘢喎
不過我睇過幾次之後就開始有啲悶嘞
我哋揀咗食北極星,同明治軒一樣咁出名食蛋包飯
但我覺得明治軒好食啲
食完嘢我哋又繼續喺附近行下
其實行程編排去到呢度已經完哂
係睇吓仲有咩地方想去或者買手信
天保山除咗有摩天輪同聖瑪利亞號,仲有海遊館,但我哋無入去;
喺遊船河其間見到間好大o既IKEA,真係成個貨倉咁大呀;
海遊館隔離有個One Piece展,不過入場費好貴,所以我哋都無睇到
因為個One Piece展,所以四周圍都有好多佢哋o既商品
行完玩完買完,我哋就返心齋橋同道頓堀行吓嘞
雖然我哋住喺難波同心齋橋,又日日喺心齋橋筋度行來行去
但因為已經無乜地方想去咪返去再行吓睇吓咁囉
行到去美國村就食咗個雪糕熱狗做下午茶
雖然個包油淋淋咁,但啲雪糕凍凍哋,夾埋一齊食又唔錯喎
見仲有時間剩,我哋就坐吓隻道頓堀觀光巴士遊河嘞,反正張周遊卡又包o既
只係個導遊全程講日文,唔知佢講咩啫
落船後我哋又四圍行,行咗去道頓堀酒店
本來同行朋友想住呢間o架,但好早已經full喇!
嗰四隻嘢真係好肉酸好詭異呀!
繼續喺心齋橋四圍拱,拱到三點幾四點我哋就返酒店嘞
因為朋友喺天保山買咗啲衫,我又買咗少少手信
所以要再執一執啲行李
然後我哋就行返去難波,搭南海電鉄去機場
鑑於上次趕飛機趕到斷氣咁滯
所以雖然我哋係搭9點幾班機返香港
但今次我都係決定早少少去機場比較穩陣
搭5:10嗰班火車,6點鬆少少己經到咗機場
我哋又慢慢搭接駁巴士去T2
又食呀嘢又hae吓咁等到7點幾我哋就check-in嘞
因為我哋兩個都唔係shopping 魔,所以行李無超重,都係係咁易重咗幾kg啫
Check-in咗就入閘嘞,好彩關西機場有free wi-fi
所以我就上吓網又同香港啲朋友watapps吓
好快就夠鐘上機
今次無delay,準時9點幾就起飛嘞
本來我哋都驚返到香港會無車返屋企
因為我哋部尾班通宵車1點就開嘞
都叠埋心水諗住喺機場幾個鐘等頭班車返屋企
點知佢無delay不特止,仲比預定時間12:35到香港早咗成差唔多半個鐘到
所以我哋攞齊行李都係12:35,仲有時間去7仔買嘢飲解渴呀
順帶一句,無咩都唔會再坐廉航同凌晨機嘞
唔志在食但都渴死啦
最重要係個環境真係好熱好焗囉,差啲暈咁滯呀
就係咁,我哋7日關西之遊咁就完結嘞!
希望可以快啲儲夠錢再去玩過啦!
都真係又要諗吓下次去邊度玩先得嘞!wakaka~~~~~~~~~~


text:
06 may 2008 Tue Paris Sunny day
Last一日我地退房後要去Pere Lachaise Cemetery,但因佢附近有個市場(Pere Lachaise Market)岩岩係果日會開,所以順便去埋,依個市場又大又熱鬧,好多生果好多野睇,我極度中意,d麵包仲好平好大個,我地買左少少後行左一排,之後想去飲下咖啡,coffee shop坐左陣飲下coffee,旁邊既人好熱情咁話要幫我地影相,但其實我地拒絕左幾次講唔洗真係有d唔好意思,當中想去下廁所點知佢要收錢,算
坐左陣露天coffee shop後就要走lu,因為仲有墳場同埋牛棚未去,係行去搭metro途中,見到旁邊既商鋪有燒雞賣,就買左2隻要黎做午餐晚餐,雖然要12歐2隻貴左少少(前幾日撞度同事佢話10歐2隻),但都算好平好平,cut開佢後pack好放埋入bag就去搭metro,但當我想入閘時竟然發現唔見左張飛,shit,平時唔見d cheap野就好啦,今日因要去墳場市場牛棚,又要番酒店羅行李之後再去火車站,我買左張全日票先黎唔見,仲要搭左一程就冇左,唉,因為我地冇晒t-ticket,單張又唔抵,要無lala比多10歐去埋其餘地方,好慘 T_T
時間唔太多,食過午餐後行左陣,中途見到不少烏鴉,有隻仲企左係個墳墓既十字架上,pose同氣氛好夾,所以係咁影佢,話實佢地真係好大隻,個咀又好似好硬咁,我地都唔係太敢行得太埋怕比佢追,哈哈
去到Paris Austerlitz火車站,可能時間太早(儀同我都未搭過euro overnight train,唔知道原來唔洗過關check in等等,只係等火車到就可以上車,咩都唔洗做 @@),所以又坐低左飲左杯啤酒等睇係邊個月台上車,當中時間太多既關係,睇睇錶我卒之諗起時間岩應該要打番屋企,但老媽冇聽我把聲成個禮拜居然好似冇咩耐性同我講野,係咁易講幾句就好快收線,真係冷酷對冷酷,哈哈
卒之成個鐘後知道月台名,離開酒吧後覺少少肚餓就羅隻雞出黎食,係依個時候我地除左忙碌於食雞外,又開始研究下究竟會咩野人同我地一間房呢?見到一大班punk友係同一月台,我同儀講只要唔好同佢地我就心滿意足lu,食過晚餐雞後,等左陣好快上車lu,火車既走廊真係好窄,我放左個水壺係背囊邊都唔夠位入,真誇張,怪不知有人d行李入唔到房啦,羅0急真大獲
第一次見overnight train既房,原來床未開所以得4張登係度,旁邊有洗手盤有小型衣架等等,雖然窄但算不錯lu,之後有2個外國人入左黎,講講下原來兩個都係法國人,一個自己過巴塞旅行另一個好神秘唔多願講野,態度尚可但明顯英文係好流利只係唔多願講而已
冇幾耐服務小姐入左黎開床同埋收左我地passport去攪手續,原來唔洗自己攪既,嗯
訓火車不嬲好舒服所以我較岩鐘後好快就訓著左,第二朝鬧鐘一響我就好快起身,因為之前係大陸試過賴床攪到鞋都冇著爭d落唔切火車,所以今次我學乖左lu,哈哈

Photo Link <<<<<<<<


text:
Monday, 5 September 2016
2016暑假hea遊澳門三日兩夜 day 1
因為個肚鑼咁大,唔方便坐飛機,唯有去澳門玩下當去左旅行啦~包包放暑假也實在太悶,早幾日已經同佢講話坐船船去澳門,佢都好期待!
我地坐10:30船,喺尖沙咀上船,對於住元朗嘅我地都算方便.包爸已講明唔畀我太操勞,所以呢個trip真係好hea架……
去到碼頭買埋麥當勞早餐就上船啦~
其實包包已經第三次去澳門,但佢好明顯係唔記得嘅!上到船,食少少野,玩下車仔
開始時都好興奮
半小時後就開始唔耐煩
問左十萬次媽咪到未?
終於到啦
我地一落船就坐的士去科學館玩
去locker放下行李先
係免費架,真細心!
Locker旁有個免費嘅遊戲區
但都幾多小朋友!
去之前做左功課,包包年紀仲細,底層嗰啲會啱佢玩多啲,所以我地由下而上咁玩
必玩嘅係扮地盆工人,但人太多要攞籌,45分鐘後先到我地
我地就隨便周圍玩下
包包好開心,周圍走,快到我都影唔到相
另一個必玩嘅就係玩水啦,我都帶定spare衫畀包包
但呢日有幾個好曳嘅小朋友,唔單只包包濕,連爸爸都濕,又攞晒啲波唔畀人玩,老公又怕我滑到,所以急急玩左一陣就去另一層
車迷包見到有模擬駕駛即雙眼發光
雖然佢人仔細細但有板有眼架
夠鐘就去扮地盆工人啦
包包呢個look真係好可愛!
佢最鍾意就係呢道閘
其實包包喺屋企成日同爸爸拎住碌棍扮停車場道閘架,一個做閘一個做車,攞埋八達通扮入閘!
呢日佢做operator個位玩到唔捨得走
(其實真係唔明開閘有咩好玩 XD)
爸爸就梗係要陪玩啦~
睇到佢地玩我都覺得好搞笑!
之後就繼續上去
話說包包要weewee,但只有地下有toilet,所以去完toilet又要行斜路上返去 (是日lift停用)
所以小朋友最好去完toilet先開始玩啦~
慈父不忍愛子行得咁辛苦就抱佢行 XD
又一模擬駕駛
呢個難小小要轉波
要爸爸陪玩
有個唔識嘅小朋友自己坐左喺旁邊?!
要一讚包包好有耐性排隊
雖然佢有講媽咪我好想玩
但我話要排隊佢都好合作
但前面一啲講普通話嘅人,玩完又玩完全無視咁多人排隊!! 我走上前大大聲話點解玩咁多次架? 好多小朋友排緊隊,佢地先停止咋!
呢類人真係唔話唔得架!!
之後就周圍玩下
其實包包好多都唔明白
希望下年佢大啲再來
我地hea 玩都玩左兩個鐘
大家都餓
去左館內唯一餐廳麥當勞
麥當勞係閘外架,所以出左閘就無得入返去玩
包包有薯條食,勁開心
我好衰架,好少畀佢食,佢咁大個應該食左無5次,但去旅行就放縱啲啦
但佢呢,淨係食薯條,包同麥樂雞都唔肯食!!
呢間麥當勞個view好正呀~
慈父仲主動問包包食唔食雪糕!
老公對住個仔就心軟!
可惜食開hd嘅包包食左幾啖就唔食
我仔食野真係好煩架
館外有隻大嘅 dinosaur
嗰座金色building 就係金沙酒店
好多人會行過去坐酒店shuttle bus
但係烈日當空,我地選擇坐的士
好在星期六下午,等左15分鐘就有的士
呢晚我地住sheraton, 因為平
暑假weekend嘅rate真係好貴
包包nap完叉電後,就去泳池游水啦~
媽媽我無落水,包包同爸爸玩
喺淺水區好開心
我行開休息上網
爸爸就同佢去深水區玩
果然無我喺度包包大膽好多呢!
平時我喺度佢一定瓜瓜嘈架
房望出去嘅景
新豪影同下個月開幕嘅巴黎人
玩完水上房沖涼就去食晚飯啦
我地只留喺酒店商場
我地次次住呢間酒店都黎桃園
因為佢個楊州炒飯好好味!
而且價錢合理又坐得舒服
因為較早食飯,食完就上頂樓玩具店行下
假車都咁開心!
爸爸找來呢架購物車,呢個傻豬幾開心!
包包唔會扭買玩具
反而係爸爸買左個泳鏡畀包包
去完weewee等爸爸
我仔真係好可愛,嘻嘻
可能太早食飯,臨訓要飲奶
幾爽!
之後就換衫刷牙訓覺
包包訓得好好呀
我就訓得好差,床褥好淋
老公落去玩兩手
贏左呢個trip嘅旅費
個天對我地真好 XD
2016暑假hea遊澳門三日兩夜 day 2
第二日,包包同平時一樣8點幾就醒左
我訓得好差,好眼訓呀~
媽媽梳洗,佢就飲奶奶同自己睇書
之後我地就落樓下食麥當勞早餐,包包愛吃熱香餅同飲橙汁
之後就上房換衫,天氣咁好,把握機會去玩水!!
帶上前一晚買嘅泳鏡,爸爸諗住教下佢游水,點知呢個包包鬧情緒,見到我喺池邊就係咁話驚驚!! 明明前一日都玩得好開心?!
結果玩左30分鐘就上房,激死人啦~
因此我都有好鬆動時間執野,因為我地會轉酒店! 爸爸就同包包沖涼換衫.
我地book左酒店樓下盛宴嘅lunch buffet,住客優惠hkd 171,見咁抵又近就去食,點知中伏!!
食物選擇極少,連魚生都無,啲壽司係cheap到你唔會食.碗碟有水漬感覺污嘈.飲品區長期無杯提供!! 湯區無碗提供!! 甜品區無匙羹提供!! 下下要問waitor攞先有! 好多甜品放雪櫃,但個職員成日走開!! 個感覺真係好差,就算80蚊都唔會再食!!!!!
老公話第一次食buffet食唔飽!!
好在包包早上飲完奶再食麥當勞,到12點佢都唔太肚餓.所以佢只係食左少少飯,蛋糕同雪糕.
冷盆就係呢啲
另一碟係我嘅,171蚊就係食呢啲
食完就離開sheraton,去呢日住嘅銀河啦~
路過見到功夫熊貓
包包話:媽咪我想同panda影相
仲識對鏡頭笑,呢個仔影相愈來愈合作
金沙城係有shuttle bus去銀河
無黎一年,原來啲shuttle bus 變晒循環線!
一架大巴走幾間酒店
所以要人落車先有位上車
結果係等左好耐先上到車
明明好近嘅距離又坐左好耐(架車先去百老匯)
落車點又唔近check in counter
又要行一段路
星期日嘅銀河係超多人!!!
勁後悔唔坐的士喺正門落!!!
好在見我地有小朋友,銀河畀我地喺vip counter check in
好快就上房啦~
浴室有大玻璃窗,可落簾
包包見到媽咪喺另一邊佢覺得好神奇,哈哈
包包nap完之後
就去天浪陶園玩啦
落到去,嘩,啲人多到呢…
星期日下午喎
多人到沙灘椅都full晒!!
睇來真係好多人暑假帶小朋友來
媽媽我只喺旁邊望佢地玩
因為無著泳衣係唔畀落水,會有人bi你
好好笑,會經常聽到bibi聲
水唔深,見到包包同爸爸玩得好開心
我好想同個仔影多啲相
其實我有著泳衣喺入面,於是就去除衫落水
點知我一出去,呢個包包就樹熊式攬住我
仲係咁話好驚! -_-”
明明3分鐘前仲玩得好開心?!
激死我啦
以後游水我都要收埋自己先得!
咁唯有返房沖涼啦
同酒店講左慶祝生日 :)
有蛋糕送,我地正正有點餓呢
(其實包包下個月先生日)
之後就慢慢行去百老匯大街食晚飯
其實都幾遠,行15分鐘左右
但等得shuttle 黎都差不多時間
呢日條街唔多人
好多車仔檔,幾得意
我地去左度小月
唔記得影相
食物幾好味但選擇無台灣店咁多
個魯肉飯好細個,但包包好鍾意食
好彩同朋友借左架pockit
行返銀河好攰呀~
本想食甜品,但個肚好脹
食唔到
之後就返酒店休息了
2016暑假hea遊澳門三日兩夜 day 3
包包一向8點幾起身,所以我地都無去教鬧鐘
點知呢日一醒就已經9:30,即刻彈起身!!
因為呢日有重要野要買!
包包飲奶奶,個樣好明顯剛訓醒
佢隻陪訓兔,去親旅行都一定帶埋架
佢好似好鍾意訓酒店嘅床 :)
之後我地就打的去官也街嗰邊
老公話要食豬排
包包都食左燕窩達
仲有佢近來至愛凍檸茶!!
食到一半先記得影相
我食餐蛋麵,太熱無胃口
之後就去官也街買手信
6299話要薑糖
姑媽話要鳥結糖
我就鍾意蛋卷!
仲有買99指定嘅“垃圾草”!!!
咩黎?
我都唔知呀
99話用來整藥酒
澳門先有得買喎!!
我地買左一大袋呀
(又無影相)
天氣好熱呀
拿拿聲打的返銀河執野check out
最欣賞銀河有匙卡收集箱,放底就得,唔使去counter check out 架!
之後就打的去新開嘅新豪影play house
華納滿fun
(老公已經唔肯再坐shuttle bus :p)
都行左一段路先去到
啲名店靜到拍蚊!
電梯附近咁啱有卡通影相
包包見到佢地好開心呀
仲主動拖人手!
其實我本來唔打算入去,想慳一個大人錢
反正我都陪唔到包包玩嘛
但老公又話唔想我一個外面等
好在follow 微信有8折
3個人二百多元ok啦
車迷包一見到車車就勁開心!
雖然係星期一但都要排隊呀
媽媽我就幫佢排,等佢同爸爸玩其他
到差不多就call爸爸
結果玩左4次呀!
其實裡面好細,包包又唔夠高玩爬牆同跳樓機
黎呢度都係為左玩車
另外就有個類似迪士尼巴斯射槍嘅game
爸爸話包包好驚,啲3d公仔有啲嚇人
包包玩完出來見到我
就好似受左好大委屈咁流住兩行眼淚伏响我心口喊,嗰下真係好搞笑,爸爸話佢喺裡面都無喊,一見到媽媽就喊啦~
不過一玩車車就無事啦~
之後就去左一個bb啲嘅area玩
又玩左幾個字
包包鍾意跟住啲大佢少少嘅小朋友玩!
玩到唔捨得走呀
已經兩點幾,仲未食lunch 呢
走嘅時候見到兔仔,佢又好開心自己走埋去
貪方便揀左樓下嘅鼎泰豐
太餓快食又無影相!
包包愛小龍包
食物都幾好味
又有high chair
本來打算去影8字摩天輪
點知食完飯就完全忘記左!
直接去坐shuttle去氹仔碼頭!
(呢篇blog好少相呀)
包包一上船就訓左啦, very good!
總結
呢次雖然好hea, 但我地一家都好滿足
包包玩得好開心
老公又贏左錢
天氣又好好
下次去旅行唔知幾時囉~
Like father like son
媽媽個肚愈來愈大,就愈難陪包包玩
包包係個痴媽b,由細到大都好鍾意媽媽,好多時都要媽唔要爸,搞到爸爸好無癮! 但宜家媽媽個肚大左,行得慢左,成日都要坐,包包就轉移同爸爸玩,父子感情增進不少呢! 爸爸仲好冧,明明以前有人話唔好寵壞個仔,但自己就變左yes daddy,主動話抱佢,又問包包食唔食雪糕,買玩具更加唔手軟,哼~
所以我要好好記錄下父子嘅溫馨時刻!
▽ 呢幾張雖然係舊相,但兩父子平日都成日一齊踩單車架
包: 爸爸我想要呢個
爸: 你錫我一啖先啦
▽ 包包話要氹爸爸訓覺
▽ 4眼父子
▽ 扮訓覺
▽ 屋企有呢隻單車,係咪好溫馨呢?!
▽ 佢地最鍾意玩停車場入閘
▽ 父子裝
▽ 有雪糕食開心得佢
▽ dessert time
▽ 一齊午睡
▽ 玩games
▽ 扮鬼臉
▽ 玩火車
我會話媽媽唔識砌呀,你叫爸爸啦,呵呵~
▽ 游水水
▽ story time
▽ 包包新眼鏡,佢話同爸爸一樣要黑色
相信包包愈大,就會愈愛同爸爸玩
癡媽b應該好快唔癡媽媽了 ~_~
Subscribe to: Posts (Atom)


text:
芝士忌廉焗薯仔 (附食譜)
又到清鮮奶既時候......
我諗我下次去supermarket時
都係唔好再買奶住喇
唔飲鮮奶既我要成日清雪櫃d奶
真係諗到頭到大埋
我知,係自己衰囉
做乜去親supermarket都買奶先?
因為懶囉....
屋企附近冇supermarket嘛
便利店都起碼要行10分鐘先有喎
去開supermarket買開野梗一次過買埋啦
但....點解十次有九次都計算錯誤架
次次都用唔晒
個個禮拜都要清奶
燉奶食得多都會厭啦
好啦,今次用淨一盒啫
煮餸用鬼咗佢啦
用得奶黎煮
都係煮西式野啦
今次一於整個超罪惡肥死人既芝士忌廉焗薯仔先
係咪真係好罪惡先
又奶又忌廉又芝士
仲要用黎焗薯仔
超漏超肥呀~~
不過又真係好好食囉
久唔時罪過一次,無所謂啦~
材料:
薯仔 2個
鮮奶 125ml
忌廉 125ml
芝士碎 3湯匙
蒜蓉 1茶匙
牛油 15g
黑胡椒 少許
鹽 少許
做法:
1. 薯仔去皮切粒備用
2. 細火用牛酒起鑊,加入薯仔粒輕手炒2-3分鐘
3. 轉中火加入鮮奶及忌廉煮滾
4. 再加入蒜蓉煮至汁底杰身(期間不時攪拌)
5. 熄火,加入適量鹽及黑胡椒
6. 預熱焗爐200度
7. 忌廉薯仔上碗,於薯仔面上灑上芝士碎及黑胡椒
8. 入爐焗至芝士變金黃式即成


text:
話咁快前兩日牽牽就16個月大喇,今次好唔岩,連媽咪都唔記得左10號牽牽又大一個月添(個日去左拜山,又去左捧邦邦場,老喇,原來真係記唔到咁多野)琴晚即刻補返同牽牽食蛋糕同唱歌^_^唔好問我點解個個月都要慶祝啦,我得一個仔之嘛,搵藉口開心下,唔好咁計較啦,而且形式黎既姐,做左大家都開心,所費無幾,無所謂啦.
牽牽踏入十五個月又進步左好多喇,不過亦都變得好快.一開始十五個月突然胃口好返晒,我估佢其中一邊大牙終於爆左出黎,舒服返啦.
點知唔好得幾日,又試成日無胃口,原來另一邊又爆大牙,一見佢唔想食野,我就又擔心又煩惱,做媽媽既緊係唔想見到小朋友越黎越瘦啦,但成日無胃口只食奶奶,想肥都難.唯有又攪下花臣氹佢食多少少,魔法叉叉同有生命既食物,都會令佢肯食返少少.
另外,因為又爆大牙,佢夜晚成日醒,而且可能食得少野,始終肚餓啦,而家晚晚兩點幾三點都要起身食奶,無法啦,唯有照做住先,希望爆晒啲大牙出黎後會好啲,牽牽訓唔好,媽咪自然都訓唔好啦,狂爆瘡=_=
又可能因為爆大牙,牙肉唔舒服啦,佢成日合埋口唔肯刷牙,一日刷三次,我就勞氣到呢,又唔可以唔理佢,但真係次次都好勞氣,為左令佢肯乖乖刷,特登買唔同既牙刷比佢,始終佢唔識講,我只能夠樣樣方法都試下,試到佢舒服乖乖為止.
今個月我地有幾樣新野,為左拎叮噹個獎牌比佢,我參加左叮噹馬拉松^_^,其實主要等如拎錢買產品姐,跑少少之嘛,見到牽牽攬住個大叮嚀同獎牌係咁搖好開心,媽咪做乜都值得啦.
我又帶左牽牽去朋友屋企玩,佢超開心呀,connie兩個女既玩具對牽牽黎講好新奇,巧瑤又好錫牽牽,玩得超開心呀.
另外,我地第一次同牽牽出門上福州玩,叻叻豬坐左五個幾鐘頭車都無扭計,抵讚,又無水肚不服,竟然無影響腸胃,一樣有屎屙,勁過大人呀,睇見牽牽玩得咁開心,我都好開心,同埋公公婆婆舅父一齊去,牽牽超開心.
我留意到似乎當牽牽訓係我同爸b中間(同一張床,牽牽係會無咁反訓呢)
係福州,牽牽落床既能力非常靈活,我真係好開心佢有聽我教佢,點樣安全落床,(見佢落得咁好,我真係好開心架,個份開心感,可能真係媽媽先會明)佢學識落床,就可以減低佢跌落床既機會,唔好睇少呢個動作,對幼兒黎講好重要架.
有開心當然都有唔開心啦,牽牽十五個月大第一次「起樓」呀,唉,教掂佢落床,但都仲有好多機會會跌親架,個晚我要上網交水電媒,叫爸b睇住牽牽,點知..結果牽牽「中」左落地,我即扶起佢,額頭已經腫起左喇,做媽咪既緊係超心痛啦,再出聲鬧都無意思,我幫牽牽敷冰墊,好彩個晚都退咁啲腫,而爸爸都好內疚,咁算啦,都唔係有心既,下次小心啲就得啦.牽牽都幾犀利,喊左一陣就好似無事發生咁繼續玩,媽咪流既眼淚仲多過佢.
總括下牽牽15個月識左啲咩先:
用手拎野食完全無難度喇,叉都用得好好喇,匙都唔錯,不過未係最好啦當然,仲有進步空間.
落床落得好俐落,擔心少左啲喇.
識執lego入箱,希望可以快啲識執埋其他玩具啦.
叫「爸爸」非常清楚.
識著拖鞋行得唔錯,不過總有甩漏時.
識自己由房執起尿片行去垃圾桶掉,見到佢由唔識學到識,我真係好感動架.
識用膠鑊鏟學我炒餸.
識飛吻,give me five,錫人一啖(冧死人^_^)
其實每日都會見到牽牽進步,做媽咪真係好滿足架,雖然湊小朋友係又氹又勞氣,不過亦都好開心同滿足,每日同佢一齊我真係覺得好幸福.


text:
全知言
唔使賣肉嘅!星女郎邊位最經典?
過年翻睇周星馳電影係指定動作,就算去到朋友屋企拜年,電視開住星爺啲戲,氣氛都好啲.雖說戲中星爺緊要,但唔同嘅星女郎亦係重點,綺夢,阿梅,火雞姐等,個個有戲做兼深入民心……新年流流唔通睇班晶女郎賣肉咩?
方力申:綺夢美人痣
我認為同星爺最襯的星女郎就係綺夢,張敏小姐喇!因為最深刻梗係佢腋下嗰粒美人痣!(咁 Stephy同星爺襯唔襯呀?)襯梗係櫬啦,但我同星爺都好襯㗎,我扮女人都得㗎!應該揾我做㗎!
農夫:趙薇外星妝
我就覺得趙薇啦,因為趙薇化咗個外星人妝,而佢最犀利嘅地方,就係將個妝變咗做趙薇妝嘛,但我又鍾意佢剪光頭嘅造型,佢係喺星爺戲入面,唔以一個靚女形象見人,仲係成部戲都冇靚過,亦因為咁所以我哋最鍾意.
陳瀅:荷里玉真女神
我會揀張曼玉,因為佢係我心目中嘅女神,咁女神梗係要襯番男神㗎啦.
Jeana:初戀栢芝
最合拍嘅演員應該係張栢芝,因為佢嘅演出同角色,係會令大家好開心,佢兩個好合拍囉,喜劇捉到個節奏係好難,栢芝都捉到個喜劇節奏,所以我覺得佢同星爺最合拍.
何浩文:最愛紫霞仙子
同星爺最襯嘅係朱茵,因為我好受到《西遊記》影響,好記得愛你一萬年,我覺得朱茵同星爺係有個 connection喺中間,間接令我覺得佢哋現實世界都有 connection;本來覺得同袁詠儀,但 Chilam同我同公司,所以都係覺得朱茵襯啲.
王宗堯:君如最襯
咁多個女主角入面,我覺最襯係吳君如,因為兩個都咁搞笑啦,都獨當一面,佢拍住星爺就最靚,因為隔籬有如花.
即時報料 facepop
熱線: 9222 0828
電郵:facenews@nextmedia.com
facebook: Face Magazine inbox
line, we chat id: facemagazine


text:
今日心情好沉重,因為o岩o岩參加完小王子學校嘅畢業彌撒.其實今年最高費學府全級6年級生,淨得小王子一個係5留返o係最高貴學府嘅中學部繼續讀,其他人都留返o係原校.
今朝見到藍精靈媽咪,佢同的講藍精靈去完小王子個Farewell and Birthday Party之後好5開心,因為佢好5捨得小王子.
琴日我問小王子有無後悔揀去Sydney度讀書?如果再比佢揀過,佢重會5會揀離開d好朋友?"
小王子話﹣﹣>
"5會!淨係有d 5捨得佢地,不過就算再比我揀,我都一樣揀去Sydney讀中學!"
我同小王子講﹣﹣>
"咁你o係Sydney真係要比心機練琴同讀書,如果5係~你就白白咁斷送左呢d友誼na!"
今朝一入到去教堂,一聽見d風琴聲,再睇到個Progame 所有6年級嘅大合照,上面寫住﹣﹣>
"Goodbye and all the best!"
我對眼已經濕哂,小王子小學畢業na~
小王子第一日返學前班~
第一日返幼自園~
第一日返小學~
小王子所有第一日嘅情景,我重記得好清楚!我5知道自己究竟係5捨得小王子長大?一或係5捨得小王子身邊幾段真志友誼?
試問人一生會有幾多個真朋友?又會可以遇見幾多段真友誼?希望小王子5會忘記此時此刻,更希望o係此時此刻嘅雞泡魚,肥仔Chris,占士甸,潺仔強,藍精靈.....重有好多好多小王子嘅好朋友,永遠都5會忘記小王子.因為~被遺忘係一件非常殘忍嘅事!
今日post嘅棒棒蛋糕相,係上個星期六Church開Christmas Party我整嘅~o個日的整左N咁多樣o野,淨係Cheese Cake我都整左5款,不過趕5切影相na~淨係影左棒棒蛋糕咋!我整嘅棒棒蛋糕係用我自己嘅食譜,5係好似網上o個d用Topping,cream cheese加蛋糕碎整嘅~o個d甜到嘔呀!我覺得我用我呢個方法嚟整棒棒蛋糕,好食N倍law!


text:
今次我入市,係因為呢幾個月來,我同《利字當頭》嘅利世民一路反反覆覆研究究竟喺QDII,北水南調嘅世界裏面,應該買乜.而我嘅結論就係應該買中移動,不過我覺得應該等到中移動可以升穿過上市以來嘅歷史高位80蚊,先至去買.
理 由係中移動升穿80蚊嘅時候,就代表當今世上所有中移動上市以來嘅蟹貨,要放嘅都已經放晒.今時今日仲揸住中移動嘅股民,肯定係中移動超級大fan屎,要佢哋畀貨你,就一係pry it out of their cold dead hands,一係就出非常高價.不過就連我呢個黑氣石都入市,股市仲唔見頂?
仲有,我禮拜五入市,禮拜五晚花旗國嘅杜指就即刻跌185點,除咗幫我啲認股證贈興之外,仲要賀一賀同我個朵非常相似嘅Blackstone Group上市.孫柏文以前曾經講過,Blackstone作為smart money之中嘅smart money,賣得股票畀你,都應該唔係好嘢.
點 都好,禮拜五晚花旗國嘅跌勢,真係不尋常.跌市嘅導火線,就係Bear Stearns話會拯救佢哋管理,專門炒subprime次按債券嘅兩個對沖基金嘅其中一個.呢兩個對沖基金嘅名,粗略翻譯的話,一個叫做「借孖展炒次按 基金」,令一個叫做「轆卡去借孖展炒次按基金」.咁Bear Stearns救嘅,就係冇轆卡嗰個基金.邊個借錢畀嗰兩個爆煲對沖基金?咪其他投資銀行囉!
大家可能會問:「對沖基金出事,有人救,唔係好事咩?」其實,呢排興十年回歸,集體回憶,我就用個比喻等大家可以明白點解喺禮拜五晚,花旗國啲投資銀行股票變成跌市火車頭.大家回想97年嘅香港樓 市,Bear Stearns就好似個炒好多樓嘅叔父,見到個細姪走去炒舊山頂道嘅帝景園.個細姪當然借錢去炒,仲要計到盡,靠租金去襟吓啲息.
現在,個租客走佬,個細姪出事,連息都還唔到.借錢畀個細姪嘅貴利佬,當然話要斬倉.咁雖然金錢上唔關個叔父事,不過佢就話因為個細姪唔掂,會「影響」佢嘅形象,所以就出手救佢,而班貴利佬亦都同時轉變死性,肯唔斬倉,唔將層樓拍賣出去做銀主盤.
大 家可能會問:「邊度有咁大隻蛤乸隨街跳?」其實個原因好簡單,個叔父同埋啲貴利佬,自己都有借錢去揸住過百層帝景園.如果將細姪層樓拍賣出去,個價一唔得,佢哋自己全部都會被迫變成負資產.不過,仲有好多個帝景園單位斷供,班投資銀行又接唔接得晒?同樣有好多貨嘅滙控005,又幾時會走出來再發盈警呢?


text:
宋熙年主持東張西望疑似撞鬼
踏入農曆七月鬼節,真係特別多神怪嘢發生,傳聞話啲「污穢嘢」最鍾意睇戲,電視城裏面亦發生過唔少鬧鬼傳聞,最經典當然係89年嗰單,有人喺清水灣電視城錄影廠見到一個模糊不清影像呆坐觀眾席,有人話係已故金牌司儀鍾保羅,搞到大家心慌慌.
睩大眼揮右手大前日係農曆七月十四,傳說係鬼門大開嘅日子,負責主持《東張西望》嘅宋熙年突然喺直播途中,對住鏡頭做出怪異行為,當時佢同陳倩揚喺無綫將軍澳電視廣播城做直播,陳倩揚啱啱介紹緊下一個環節,喺拉闊鏡頭嗰陣,就影到宋熙年突然表情好奇怪,睩大雙眼矋住右邊,個樣好似好驚恐咁款,然後就打橫揮動右手,唔少網民猜測佢當時見到啲唔想見嘅嘢,但因為直播關係,惟有死撐!
噚日聯絡上宋熙年,佢笑咗幾聲,然後話個screen(屏幕)有問題,問佢係咪見到鬼?佢好淡定咁話:「唔係,只係平時地下個mon(monitor屏幕)應該係影住我哋做直播,但當時個mon就去緊廣告,我諗住提醒陳倩揚,我將會開聲講嘢,擔心兩個叠住講嘢就唔好.」但佢當時個樣好似好驚?佢解釋:「個動作好似怪咗啲,我阿媽同經理人事後都有問我發生乜嘢事,其實我只係想拍一拍佢(陳倩揚).」
好彩宋熙年今趟時運高,乜都見唔到,但問佢驚唔驚?佢一副大無畏精神話:「唔驚,我都唔知係鬼節,呢啲嘢唔會唔信,但亦唔會太信,總之好彩自己未見過.」


text:
成日睇FB小社區個谷啲朋友行清快塘,行到上去有個荷花池好靚,
見又近近哋,就心思思想試吓行.
本來聖誕節叫埋表舅父一齊去,點知表舅父有啲事遲咗,就冇去.
於是最後一日假期決定去行!
朝早食完早餐就起行,不過都唔係十分早起身
放假所有人都遲哂瞓!
檬爸負責帶路,因為個入口要搵一吓嘅...
點知一嚟就行錯,路在口邊,
就即刻捉住個行緊嘅酒家叔叔問路..
佢好熟路,仲帶住我哋行咗一小段就到入口!
正式出發~
當日天氣算好好,唔大風唔太凍唔曬!
一開始原來都幾甘...
全部樓梯/斜路冇咩風景!
行咗十分鐘唔夠小檬已經話好累,話要抱!!!
啱啱開始咋喎~即刻比啲鼓勵佢,飲啖水又再繼續.
太多樓梯關係,妹妹豬暫時都係比爸爸抱住,唔使行!
小檬都開始習慣,肯自己行喇.
對於小運動嘅我嚟講,行咁多樓梯真係好甘!
不過小檬繼續自己行
跟住有啲斜路就試吓比妹妹行
兩個一路玩一路行就好啲..
終於行到見返出面幾環境,見到青馬橋喇!!
到野餐檯. 大家休息一吓飲吓水
食吓餅餅
影吓相
妹妹豬超級興奮中
欣賞吓風景
問個應該係村民嘅叔叔仲有幾耐先到荷花池,
叔叔望一望我哋,話有兩個小朋友呀..一個鐘啦!!
時間上比我哋預嘅長啲,如果再行,食午餐時間會太較遲(妹妹豬唔餓得)
於是就計劃今次行到呢到為止 下一次再繼續
上山輕易落山難,妹妹豬不知嘅鍾意行落山斜路,
不過我哋就要係則邊扶住吓..
到最後都係爸爸抱=p
落返嚟,又見到頭先帶路個叔叔,原來佢係燒燒鵝架,
呢個燒鵝叔叔仲請小朋友飲多多添!!
不得不稱讚吓小檬,雖然一開始口話好累,
不過最後全程自己行唔抱,
第一次行已經好叻叻喇!!(慈母)
又要讚吓檬爸,全程抱住隻小肥豬仔都冇話累,都好叻叻啦!
希望下次成績再好啲啦!!


text:
兩個星期前又收到跆拳道呀sir嘅考帶信,
好似啱啱先考完黃帶冇幾耐又咁快考??!!
呀sir預先錄咗段片比我哋同小朋友練習,
叫咗小檬好多次佢都話唔使,自己識哂.
開始大個,要俾佢知道有啲野佢自己要上心,要緊張.
如果佢真係唔使練習都識哂,就恭喜佢,叻仔.
如果唔係,考唔到,都係一個好好嘅失敗經歷,等佢上吓寶貴嘅一課.
到考試當日朝早,我又再開一次段片俾佢睇,
好平心靜氣問佢最後一次,我再講佢知
1)如果你而家唔練習,到時候考試唔識,其他小朋友有練習識哂就考到帶,
可以一齊轉帶,你就自己一個考唔到,唔開心
2)而家練習一吓,盡自己能力,同其他小朋友一齊考到帶,一齊開心!
考唔到自己都盡咗力,唔使唔開心!
小檬唔使兩秒就話而家練習,呢招果然唔使勞氣乖乖練習.
(不過我諗唔係個個都適合呢招)
到會場喇~
妹妹豬同哥哥打吓氣先, yeah!!
準備
妹妹同哥哥難捨難離
師公訓話一輪後,就開始考試.
第一次都又喺門口裝吓佢,今次已經唔會..哈哈
我哋離開會場之後就上咗去圖書館.妹妹豬第一次到圖書館,
開始識睇書,周圍攞書,揀啱之後又坐好睇,
初頭都可以定定地靜靜地睇..
不過到後來睇到開心都會笑或者講野
都擔心俾人話.於是快手借啲書就走人.
終於等到哥哥考完試!!!!
入到會場,急急腳去搵小檬,
又好似戰後失散重逢一樣,好開心
比咗個簡單擁抱之後就企返喺到聽呀師公講野
師公叫啲小朋友考完試要自己睇吓手冊嘅成績,
唔好人比咩你都唔知.
有啲小朋友開始睇雖然唔知道佢地識唔識,
不過小檬郁都冇郁..??
有啲傑出獎牌頒咗之後,就解散.
一睇手冊上面嘅result,
pass 冇剔, fail 都冇剔
吓?咁即係唔pass??? 考唔到???
唔通就係咁小檬知道自己唔得就唔想再揭嚟睇??
檬爸拖住妹妹豬係後面應該未知我心裡面咁多疑惑.
希望小檬唔識聽咩叫"唔會唔pass果喎"呢句,
如果唔係第時仲唔肯練習!
我拖住小檬去搵其中嘅助教
問...手冊上面冇剔pass係咪即係唔pass呀?
助教話: 吓,唔會唔pass果喎!!
吓..咁嘅咩
(咁嘅咩係我深圳同事明句,話親佢做錯野就話"咁嘅咩?!")
助教好快去剔返俾返手冊我哋 PASS~
一家人當然都到齊恭喜小檬哥哥啦!!
妹妹豬好似知道發生咩事咁好開心咁同哥哥影相
兩個又喺笑到攬埋一舊
妹妹豬幾o爹哥哥
點解突然間扁咀?
咪就係因為媽咪想同哥哥單獨合照,
妹妹知道冇份就扁咀仔喇
小檬哥哥好擔心妹妹唔開心,喺咁望住佢氹佢
so sweet~
突然變咗o錫媽咪
成功合照喇!!!小檬小檬叻叻豬~
其實我都唔知係咪真係個個都會一定考到,
不過總算係一啲考試嘅經歷,
順利過關,我都當係小檬叻叻架喇
尋日上堂頒帶喇~
歡迎黃綠帶小檬!
多多指教!!!
跆拳道升級試(黃帶)


text:
由於Blog友們推介
決定再去深水埗尋下寶
主要係落去德祥買DIY材料
德祥公司
地址: 長沙灣道124至126號德祥大樓地下(球場斜對面)
(深水埗地鐵B1 出口左轉直行)
好快搵到間舖啦
係門口望入去已經覺得好多野賣o勒
果然如blog友所講
裡面全都係不同類型o既材料
十字繡......花球........人造石........燙石........etc
甚至有個小小角落賣wedding野添
我係裡面流連左一段時間
由於我只係想買野DIY 愛的宣言同埋摺頁相簿
所以唔係買左好多野
整手 / 襟花材料
婚禮用品小角落
50個中紙杯都唔算貴喎
HK$6一條50個,貴筍崗少少咋
羽毛
幼 - 約HK$15/條,粗 - 約HK$15-19/條
呢D係一拉就變花球o既絲帶
最平o既HK$3己經有5個小小花球
好多不同款式o既絲帶
太多物品不能盡錄呀,大家有興趣可以落去睇下
行完德祥,見既然冇咩野做
就係深水埗再行多陣
比我發現到原來福榮街有好多玩具批發舖頭架
由呢個路口向左行 (福榮街60-300那一邊)
差唔多間間都係
估唔到呢度都可以尋到好多寶架
我同Jerry都好鐘意買figure架,下次我實會叫埋佢一齊行
另外,如果大家想買d公仔頭做整名筆
呢度都有唔少舖頭有賣架
之後我就去好耐冇去o既"維記"食返碗豬潤腿蛋麵
再行埋黃金商場先返家
估唔到咁樣就消磨左我一個下午啦 ^^


text:
豬腩肉蘿蔔小鍋米線 ( 小辣 ) $28 - 腩肉好入味 初初睇個湯底顏色以為無味 點知越食越辣 同埋都唔小配料 我覺得好味過雲桂香同星林居添呀
( 29-nov-2012 thu )
今朝唔係好凍咁噃 但勁有回南天 feel 囉 加埋毛毛雨 勁唔鍾意呀 ~
早餐食扒芝腿治 實在太好味喇 呢排都勁鍾意食呢 ~
菇場今日靜呀 仲好 唔舒服唔想做嘢 ~
8 卦今朝喺深圳聽嘢 咁我正想出去 lunch 佢就打黎 同佢一齊出去食粉 之後我去買念慈菴 佢就番菇場先 ~
次次一番到菇場又係咁打乞痴同流鼻水 但出街同喺屋企又無事架喎 可能坐正風口位啦 ~
里奧大人上咗大陸又會夜番 所以我搵表妹剪髮 放工坐 van 仔去荃灣 去到唔知邊度要轉車 我問司機係咪要轉車 佢居然話 "咪話要轉車囉" 都痴線嘅 咁我問佢架車係咪去荃灣佢話係 我以為直去嘛 之後我話點知啫 痴線 真係忍唔住呀 之後上車坐低 我係 last 4 無耐聽見司機話個個坐低唔比錢 開唔到車呀 嘩 好在我一早拎定錢 所以即彈起身比 但又無寫明話上車比錢喎 又係痴線 上次同里奧大人坐 van 仔番屋企 好多人一上車比錢 司機話落車先比 里奧大人好奇怪點解 d 人會比錢先 我即刻同佢講有 d van 仔真係要比錢先架 如果唔係唔開車 因為我試過話落車比 佢話唔得呀 果時我三袋嘢喺手 幾咁狼狽呀 ~
去到千色店都係 6 點 真係好快 所以就算佢地態度衰都會坐囉 因為坐地鐵真係好耐 同埋我超唔鍾意坐地鐵 感覺好趕好趕咁 但人地明明係唔趕家嘛 行慢 d 都唔得咁 ~
等咗一陣就到我啦 同表妹傾開 d 推銷電話 最憎 d 人一聽到話唔要就 "cup" 線 佢話佢個客好驚聽到呢 d 電話 我話驚咩喎 唔聽咪得囉 佢話佢個客上次話唔要喇唔該 對方叫佢去死啦 嘩 我笑爆咀呀 駛唔駛呀 不過如果發生喺我身上 我果刻真係會激到痴線 就係呢 d 咁嘅人 搞到人地見到陌生電話就唔聽囉 ~
6 點 45 分剪完 又未餓 周圍行下 去完正隆行買完嘢都差唔多 7 點 45 分喇 去 van 仔站附近搵食 去到兆和街 覺得開始遠喇 所以唔敢再行 一陣認唔到路出去就慘 見到有間食米線就入去食啦 估唔到好味道呀 再去隔離買杞子桂花糕同椰汁紅豆糕就走人喇 ~
食到好飽 又周圍行下 比我見到 Boutique 有長 tee 又比我買咗 10 件衫同褲 爽呀 最鍾意一個地方買哂我要嘅嘢 ~
8 點半走人 滿載而歸番屋企喇 打比里奧大人 居然話要開會 8 點半都應該走人啦 喺大陸喎 仲要開會 真係人都顛 ~
番到屋企即沖涼呀 之後就灘喺梳化等里奧大人番黎喇 差唔多 11 點先番到屋企 第一時間叫佢食桂花糕 佢話好好食呀 不過我無試呀 差唔多 12 點先瞓 好在依家天氣凍凍地 都易 d 入睡咁囉 ~
$10 / 3 件 ( 我買咗 4 件杞子桂花糕 / 2 件紅豆椰汁糕 )
鹽焗夏威夷果仁 $130 / 黑椒豬肉條 ( $58 ) / 開心果 ( $23 ) / 紫菜豬肉鬆 ( $20 )


text:
當時收到本選舉條例之後,從一個支持自由市場嘅候選人來講,我心目中第一個反應就係:「唔怪之得,在任議員想連任咁容易.正當一個市場有咁多「監管」,最大受益者就一定係班incumbents(在任者),因為新晉競爭者無法用新嘅方法去競爭.市場中打滾嘅公司係咁,民選議員都一樣.」
其實,大家如果有計算過香港有選舉以來,在任議員連任嘅成功率,一定比國際水平高好多.所以先至令香港在任議員連任失敗,呢啲外國選舉司空見慣嘅嘢喺香港成為大新聞.多我都唔講,淨係要求傳媒要有equal time公平曝光率,畀所有候選人就已經「膠」,呢條例就最能凸顯計劃經濟中「好心做壞事」嘅神髓.
禁廣告好心做壞事
原先,條例係用來保護好似我呢啲三,四線候選人,不過,最後結果就係傳媒面對每一個選區都有好多候選人嘅時候,就會索性連報道都慳番.結果係點?咪就係選舉期間,每個候選人嘅支持率,唔會點變.不過,在眾多選舉條例當中,我覺得最硬膠嘅就一定係「唔可以賣電視廣告」呢條.因為如果就連傳媒都唔可以將你嘅政策建議帶畀選民,撞正冇機會「賣電視廣告」,就會連最後可以直接解釋畀選民政策建議嘅渠道都冇埋.
結果又點?就係議員只鬥「洗樓」,荔枝團,食老本,邊個有多啲專業資格等等,因為選民根本冇機會聽你嘅意見.我仲記得,劉慧卿議員曾經「好好心」咁講過,話批准賣電視廣告,就等如「金權政治」,所以要禁制.最諷刺就係,賣化妝品可以賣電視廣告解釋功能,不過想賣電視廣告,去解釋政策就唔得.孫柏文想問卿姐:「Where's my freedom of speech?」
益咗在任議員連任所以呢幾日來,孫柏文睇到地鐵(66)賣電視廣告,跟住又抽起廣告,感到非常鼓舞.理由係,地鐵嘅呢個廣告,係特區輿論界新嘅一頁.故事起源,上個禮拜地鐵賣電視廣告,解釋「兩鐵合併」政策,講完合併「好處」之後,就話只要立法會通過,就即刻見到.
最後,有立法會議員投訴,話唔鍾意有咁嘅壓力,地鐵就用唐英年司長,喺財政預算案 解釋政府計錯數,「唔小心」抽多咗好多稅嘅「假扮膠」態度,話「完全無意畀壓力啲議員」,之後,就抽起個廣告.呢個廣告只係播咗個禮拜,就已令知識,輿論 階級議論紛紛.最重要係借助咗市民心目中對立法會在任議員「阻頭阻勢」嘅形象,成功解釋點解「兩鐵合唔到併」.
以前,香港都有政治廣告,不過全部都冇乜 效,情況有如60年代初嘅花旗國.不過喺1964年,當時美國詹森Johnson總統,賣咗個叫Daisy嘅電視廣告.個廣告就喺完全冇講對手名嘅情況之 下,借助國民心目中對對手支持用原子彈嘅形象,去成功解釋,點解支持佢嘅對手會好危險.個廣告就改寫咗花旗國政壇,之後嘅候選人,就唔可以再完全倚賴競選 機器去爭取選票,就算冇解釋自己有幾好,都要出來解釋對手有乜問題.
賣電視廣告,係唔係「金權政治」,我唔知,不過就肯定係一個市民向另一個市民解釋政策 嘅機會.可能我太樂觀,覺得地鐵個廣告,係香港政壇嘅Daisy廣告,不過,如果立法會通過條例,禁止地鐵賣政治廣告,就肯定保住卿姐嘅議席.


text:
由於琴晚做唔哂公司既工作, 今早要特登返公司做兩個鍾, 之後再去搵另一位朋友winnie食飯. 原本約左佢十二點係九龍灣等, 但我因為加班, 又冇佢電話, 一點先到達, 也估唔到winnie一直等我, 仲送左套護膚品試用裝比我, 真係多謝哂佢, 本來話請返佢食飯, 但佢話唔使, 令我更唔好意思, 惟有下次再去食
最後去左一間日本小食店食飯, 間餐廳唔係太大, 而且仲要企係餐廳內食, 但食物睇黎個樣都唔錯, 而且又唔太貴, 只係三十幾元, 咁就試下啦~
就係呢間餐廳, 賣既係燒餅, 炒麵, 墨魚丸
d餅睇起黎幾好味咁, 仲有紅豆及吉士cream, 兩樣都係我至愛
我既lunch, 包括炒麵, 墨魚丸及燒餅, 都只係三十幾元, 加埋飲品, 價錢都合理既
個燒餅都幾好味架, 木魚雖然唔會郁郁下, 但以疏菜為主既燒餅, 味道都算唔錯
仲有呢個八爪魚丸, 個樣都唔錯, 但味道麻麻, 實在太多粉啦, 都係海港城food court果間好食d~
食完飯之後就去返學, 今日去車間度認識衣車及配件, 仲有車線方法, 而且只有今日呢堂, 所以無論點樣都一定要返. 咁大個女都係第一次見到車間, 見到好多衣車, 對毎樣都好奇, 周圍去睇, 仲差d唔記得上堂
正式上堂, miss為各同學示範車線技巧及介紹, 真係好多款衣車及配件, 就連車法都有好多種, 真係記到頭都大埋><
哇啊~全部都係衣車, 好壯觀
所有都係俗稱"蝴蝶"既衣車配件, 毎件配件都有唔同用途
衣車支針真係好細及好幼, 要好近影相, 支針先好似好大
其中一款衣車, 就係呢個五線鈒骨車, 呢個係穿線說明書
呢部就係五線鈒骨車, 個樣細細部, 但機構結構好複雜咁..
揭開衣車, 見到內部結構~
仲有車衣一定有, 也係好重要既零件之一, 車靴
全部鈒骨衣車就係呢個樣, 仲有五卷線, 見到都暈啦
兩線鈒骨車既穿線說明圖
呢部就係兩線鈒骨車, 比五線簡單好多
網冚車既穿線圖, 車出黎既線也叫做[蝦穌]
呢部就係網冚車, 旁邊既五個線就係佢既特點
呢塊就係用網冚車車出黎既蝦穌線
呢張係恤衫埋夾車既結構圖, 一睇都已經覺得好複雜
影定挑腳車呢個牌先, 唔係唔知自己影緊咩衣車
呢部就係挑腳車啦
呢部就係鏤門車
呢部係釘鏤車, 真係要小心地用, 唔係支針吉左去粒鏤度, 支釘就會斷
當然唔少得就係示範車拉錬, 比我未必車得到..
今日真係見識好多, 果然係令我大開眼界, 心內一直希望可以再有機會見識車間, 不過下次可能到我落手落腳去車
kumi's new life
2011年1月29日 星期六
車間大開眼界
由於琴晚做唔哂公司既工作, 今早要特登返公司做兩個鍾, 之後再去搵另一位朋友winnie食飯. 原本約左佢十二點係九龍灣等, 但我因為加班, 又冇佢電話, 一點先到達, 也估唔到winnie一直等我, 仲送左套護膚品試用裝比我, 真係多謝哂佢, 本來話請返佢食飯, 但佢話唔使, 令我更唔好意思, 惟有下次再去食


text:
再看大時代
大時代係我唯一一套會發癲狂追嘅神劇,我鐘意嘅程度係可以三日之內睇晒40集,果三日係一起身就煲劇,煲到2,3點頂唔順先瞓幾粒鐘再煲過(應該大把人癲過我).
拍得成依套神劇就一定要歸功一位當年29歲嘅監製,如果當年有人同韋生講我「食X多過你食米」,「你要咁咁咁咁咁」,咁就食屎喇.
cctvb 依排重播神劇,我就晚晚半夜捕住架電視.今時今日睇返,我完全有另一番好深嘅感受,因為我一路睇就一路就聯想到最近發生係香港嘅事.
我聽到方進新(劉松仁)彈 bridge over troubled water 嘅時候,我就諗起首歌當年改篇咗做華東水災主題曲,果陣香港人覺得血濃於水仆到去捐錢救大陸,今日呢?好多大陸人覺得「沒有中国,你們香港一早完了」,一副不可一世嘅恩主姿態,依個咪忘恩負義嘅完美示範囉.
我見到丁蟹打到人爆晒缸仲係度話人善被人欺,馬善被人騎,我就諗起當日班差佬任意打人,仲要話自己已經好克制.
講到丁蟹,佢其實係成個劇最深印象嘅角色,近排好多人話丁蟹係隱喻共產黨,因為條友橫蠻霸道,歪理連篇,自我中心,咩都覺得自己係啱晒, 仲要係有好強控制慾,我覺得依個隱喻真係一流,以上形容用上現今香港政府亦非常貼切,依啲係咪叫一脈相承呢?
(年少時我只知丁蟹就是我老豆)
至於另一個隱喻就係藍潔瑛,葉一知老師覺得玲姐(藍潔瑛)好似香港,甚至可能係對香港嘅預言:
「點解玲姐咁似香港?明明係講理性文明(讀到F7在那個年代殊不簡單),點知畀丁蟹搶咗,點講唔愛丁蟹佢都唔聽….最後,到了夠鐘嘅時候(五十年?),玲姐都畀丁蟹玩死埋.嘩,簡直有點預視咗香港嘅命運.」
而我就覺得大時代仲有一個對香港嘅預視,而且仲好恐怖,佢就係方進新同方家.
方進新好地地一個叻仔俾丁蟹打傻咗,之後方家家道中落.如果方進新/方家係文明嘅香港, 丁蟹係野蠻嘅共產黨,韋生好可能一早就預料香港會俾蠻野嘅共產黨攪衰.
丁蟹後來去醫院探傻咗嘅方進新,丁蟹吐返舊食淨橙俾佢食,方進新仲笑口噬噬對住丁蟹覺得好似皇恩浩蕩咁,咁咪即係話有啲香港人傻到唔知邊個害成香港咁,俾啲垃圾佢當仲當恩惠.
後來丁蟹仲賤,襯方進新傻咗灌輸一番是非癲倒嘅歪理俾佢,倒轉頭話佢先係衰人
丁蟹話:「不過人蠢啲都好,好過你以前聰明過頭,走精面;道義放兩旁,利字就擺中間.你今次咁樣都仲救得返呢,都算係菩薩慈悲,俾多個做人機會俾你架,你以後真係要洗心革面,浪子回頭至好呀……」
方進新仲差啲信佢,好彩之後有阿玲(藍潔瑛)提點返.依段直情就係講緊洗腦教育,講緊共產黨對心智未成熟嘅人灌輸歪理.如果大家有小朋友嘅真係要好好教導佢地明辯是非,唔係分分鐘第時俾人洗咗腦認賊作父.
之後方進新俾丁蟹打死(依段睇親都流馬尿),最後由佢個仔方展博報仇,可能當時韋生已經覺得香港嘅舊時代會過去,要靠新一代去救返香港.
最後都係要講多次劇中令我非常感觸嘅一段對白:
方進新話:「如果你好鐘意依個地方,你唔想走呢?」
阿玲話:「咁就要掃走班污糟邋遢嘅人」
香港人記住要自己爭氣.


text:
睇完港台個半個鐘嘅記者會,講真,消防同屋宇兩個署/ 處長嘅回應,我基本上係認同,都係由專業角度出發.
我哋唔識救火,而消防處幾乎個個都係紅褲仔,一定識救火,唔會搵個乜爛鬼 AO 去做處長,我相信黎處長係專業同埋真心有為手足考慮情況.
至於屋宇署,講真,除非你真係入到場,否則要佢專業地判斷層樓會唔會冧係好難.有專業朋友舉咗個例,三十隻支柱,冧十隻可能會冧,亦可能唔會,好視乎邊個位冧,其他地方點受力.當然,由政治角度出發,先講咗係有危險,係比較保險嘅做法.
講真,我覺得民政總署署長,同埋成班乜鬼局長,真係可恥級數嘅垃圾.唔好成日話我淨係批評成個廢憤青咁,咁大煙,燒咗咁耐,點解唔安排居民「可以自願撤離」?唔係話已經有巴士租用咗咩?安排巴士來回九龍灣同營地唔得咩?唔使去到沙士嘅強制級數,由居民自己決定唔得咩?而家係點?求其話開咗樂華同藍田西就算?叫居民自己搬幾日用品自己行去?咁叫負責任咩?點解咁簡單都唔做?完全係基本公共行政.
有人話咁樣到時又會畀人話你浪費公帑.喂而家唔係叫你送錢畀居民去住酒店喎,而且身為署長,就係要做下命令,負責任果個,呢啲就係所謂政務官嘅水平?
而家成個政府似乜?將成件事推晒去消防到,成個消防處就硬食,因為佢哋專業,因為佢哋無怨無悔.呢班決策人,搵消防嚟做擋箭牌,令消防員係百上加斤,呢班政務官真係好可恥,好可鄙.


text:
第一日晚上坐上凌晨機往東京, 當然撞到幾位朋友, 係飛機上大覺瞓, 飛機餐都無食, 由於航班delay左, 入境既時候已經有好多外國人排緊隊, 排左幾十分鐘先過到關, 好彩同幾位朋友一齊排, 所以無咁悶
出完閘就各散東西lu, 我就自己去左橫浜
一直陪伴我既iphone4
第一次買NEX + Suica 套票, 不過我發覺用suica雖然好方便, 但係不經不覺會用多好多錢, 我都係prefer買一日pass
今次去日本少左大陸人, 多左外國人
NEX上放行李格, 我咁高既智慧都識用
兩小時後終於到達橫濱, 第一件事梗係放低個喼先, 好彩一早印定d locker地圖, 橫浜駅有好多大locker
一早已經好多人排隊買野
雖然去到日產館仲未開門, 但已經見到愛人既大poster
唯有去starbucks食早餐
愛人勁sell既note系列, 內籠好大, 其實香港都有得賣, 但我又覺得18萬幾日本車又唔係好抵
老公最有興趣睇既引擎
可惜得我一個, 無得合照
好難得電視上同時放上廣告, 好多nino呀
以下係影比老公睇既...... 佢最愛既GTR
仲有Fairlady
除左nino, 仲有aiba


text:
先去馬灣,陽光非常好,開始影相比起上次,我自覺經比上次好,但係相對大Sam要求,自然又係不停叫我笑好啲,企直啲等等等等.................唔需要一個鐘,經有兩個水人,一個係大Sam嘅助手阿青,另一個就係男主角啦.早知男士化妝都唔要,因為佢不停出汗,好在我早有準備毛巾比佢,如果唔係多多紙巾都唔夠.Peggy 都唔好得好多,佢簡值以阿媽成日比條毛巾比阿Ben抹汗又要幫我keep住個粧,好彩我係一個唔多汗嘅人所以我同佢都冇咁慘.係每次Peggy整個粧時大Sam唔需要, 佢話點整都係咁(因為太熱),快啲比返日人佢影相.影完lower level 啲地方,我哋就行樓梯去觀景台,見鬼邊個叫我去馬灣,又唔話比我聽有樓梯咁大整古,上到去大家即刻坐下 take a break先,然後開始再影.影到咁上下,Ben 走咗去洗手間回來同佢地講洗手間有冷氣,大Sam同阿青即時話要去走個轉. 影完上面落海灘,幾個男人去到海灘遠佢離見到幾個女子即時有嘢講,阿青打燈打到比我哋笑佢唔好掛住望女仔.影完馬灣海灘就影完馬灣影,但係經已四點,本原本要三點走遲咗成個鐘.四點幾去到石澳,我哋又再開始影相,影吓影吓就天黑,終於影完最後一張相經已七點幾,大家都餓,於是乎走咗去買串燒食,我就食唔落,加上我一身衣式唔想落車.返到九龍塘換完衫已九點先走.
8月2日今日約好咗去揀相,啲相較果唔錯,兩批相如我所料外境嗰輯效果好啲,因為啲表情相對第一輯自然啲.室內嗰輯睇見批相就知大Sam 都已經幫我哋out 咗唔少相,因為我上午嗰套係大露背,記得都有影個背面,但係就一張都唔見,最後只係揀咗30張相,其中4張係效果相,而所揀的相都是中午過後影的多.至於外影嗰批相對地我哋可揀嘅相就多好多,當我哋out咗啲表情唔得同唔自在嘅相重有50張有多,跟住再睇咗加咗效果嘅相再重組後都有48張相.因為想輯相靚啲所以空全部入晒兩本相部,其中一比重要係重新再排版,要等到11月至有版睇.晚上給了個電話阿Lo,叫佢幫我同Bosco講聲thankyou,因為佢找了大Sam幫我影相,同埋揀相當日啲sales幫我地改咗個Plan啲item等我地所要啲item平啲.


text:
每人仲有一杯蜜桃蘆薈茶
2013年11月25日 星期一
Yen xpress Teppanyaki
今日同同事去咗太古城attend 一個seminar . 大約十二點幾就完成. 嗰位trainer小姐話太古城food court的野都幾好食, 叫我地去試吓.
同事話好少機會嚟太古城, 過開嚟不如就試吓啦.
一去到food court, 見到有家鐵板燒, 有位唔使等, 就呢間啦.
呢間叫圓鐵板燒, Yen Xpress Teppanyaki, 快速, 即係快餐啦, 又未食過鐵板快餐喎.
呢個lunch menu, 我地三個人, 叫了D & E.
好大嘅鐵板餐檯, 但只有兩個女廚師
坐落每人一碗湯
我地坐的位置前每人放一張錫紙代替隻碟, 突然放一份菜比我同事, 應該係佢大量炒作時多咗一份, 咁我同事即時有得食.
每人一小份煙肉炒蛋
一碗白飯
嗰位廚師小姐真係炒到唔停手, 炒完的芽菜, 先到炒我地嗰份呀!
牛肩先來, 一份三個人share, 每人幾粒咋
多春魚就每人有三條
一塊龍脷柳又係分三份
雞扒就多少少
夾埋夾埋都夠送飯嘅
最後女廚師先炒菜, 又係大堆頭
每人仲有一杯蜜桃蘆薈茶
埋單加一小帳HK$260. 每人八十幾啦.
的野食普普通通, 咁鐵板快餐係咁上下啦. Good try.
訂閱: 張貼留言 (Atom)